РЕПУБЛИКА СРБИЈА

НАРОДНА СКУПШТИНА

ДРУГО ВАНРЕДНО ЗАСЕДАЊЕ

2. фебруар 2016. године

(Други дан рада)

 (Седница је почела у 10.10 часова. Председава Верољуб Арсић, потпредседник Народне скупштине.)

\*

\* \*

 ПРЕДСЕДАВАЈУЋИ: Поштоване даме и господо народни посланици, настављамо рад седнице Другог ванредног заседања Народне скупштине Републике Србије у 2016. години.

 На основу службене евиденције о присутности народних посланика констатујем да седници присуствује 90 народних посланика.

 Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система.

 Констатујем да је применом електронског система за гласање утврђено да су у сали присутна 93 народна посланика, односно да су присутна најмање 84 народна посланика и да постоје услови за рад Народне скупштине.

 Само уторком и четвртком, након отварања седнице и утврђивања броја народних посланика који присуствује седници, а пре преласка на даљу расправу, по члану 287. став 2. Пословника народни посланици могу да затраже обавештење и објашњење.

 Да ли неко од председника, односно овлашћених представника посланичких група жели да затражи обавештење или објашњење у складу са чланом 287. Пословника? (Да.)

 Реч има народни посланик Шаип Камбери. Изволите.

 ШАИП КАМБЕРИ: Хвала. Мултинационална компанија „Alliance One Tobacco“ већ неколико година, на основу закључених уговора са произвођачима, врши откуп дувана у општини Бујановац.

 У овој општини постоји 250 произвођача дувана, са којима је компанија „Alliance One Tobacco“ имала закључене уговоре о откупу произведеног дувана. Производња дувана је један од начина самозапошљавања, и то не само једног лица, већ целе његове породице, што значи да је 250 породица у нашој општини на овај начин стекло средства за нормалан живот. Дакле, производња сировог дувана представља озбиљан привредни ресурс за наше грађане.

 Међутим, за ову годину се ситуација драстично мења. Компанија „Alliance One Tobacco“ најавила је да ће прекинути откуп дувана у овој општини, што значи да ће поменутих 250 произвођача остати без могућности да засаде ову индустријску биљку.

 Полазећи од обичне претпоставке да сваки произвођач има најмање пет чланова у свом домаћинству, престанком откупа дувана без основних средстава за живот остаје најмање 1.250 особа у овој општини. Свесни смо да се ради о мултинационалној компанији која се првенствено руководи економским разлозима, али у општини у којој стопа незапослености прелази 60% укидање једног важног привредног ресурса може постати велики проблем.

 Управо зато, као и због чињенице да је социјална сигурност грађана обавеза Владе, моје питање, које се може сматрати као иницијатива, јесте да председник Владе Републике Србије у оквиру својих надлежности разговара са руководиоцима компаније „Alliance One Tobacco“ како би они преиспитали своју одлуку о престанку откупа дувана од произвођача у општини Бујановац.

 Моје друго питање је за министра правде и министра унутрашњих послова. Дана 11. новембра 2015. године нестао је наш суграђанин Бумедијен Демирали Рамадани, рођен 25. децембра 1973. године у Великом Трновцу, општина Бујановац, где је и живео са породицом до нестанка. Случај је пријављен полицији у Бујановцу, а према обавештењима која имамо започета је званична истрага поводом његовог нестанка.

 Међутим, до данашњег дана, барем према расположивим подацима, нема наговештаја да је истрага дала некакве конкретне резултате. Зато су не само породица већ и остали грађани с разлогом забринути, посебно и због чињенице да се ствара осећај опште несигурности.

 У вези с тим, постављам питање – да ли се могу очекивати конкретни резултати у расветљавању овог случаја, односно да ли министарства планирају да можда ангажују експерте са вишег нивоа, јер је очигледно да капацитети локалног нивоа нису довољни да се разјасни овај нестанак?

 Овом приликом морам да истакнем да се данас навршава тачно шеснаест година откако је Неби Нухиу, власник бензинске пумпе у Прешеву, нестао, а истрага није дала никакве резултате. Хвала.

 ПРЕДСЕДАВАЈУЋИ: Захваљујем.

 Реч има народни посланик Драган Јовановић. Изволите.

 ДРАГАН ЈОВАНОВИЋ: Уважени председавајући, даме и господо народни посланици, моје прво питање је упућено Министарству финансија, Министарству за рад, борачка и социјална питања и Министарству пољопривреде, а тиче се огромних дуговања. То су заостала дуговања земљорадника за социјално и здравствено осигурање.

 То је један огроман проблем, који је, нажалост, настао са почетком рада владе Мирка Цветковића 2008. године. Тада је носилац породичне заједнице који је уплаћивао доприносе, пре свега за здравствено осигурање, могао да овери књижице и другим члановима домаћинства. Након 2008. године, сваки пунолетни грађанин који живи у регистрованом газдинству на сеоском подручју широм Србије био је обвезник обавезног здравственог осигурања самостално, чим напуни 18 година.

 То је довело до тога да су настали милионски дугови, али оно што је највећи проблем за државу је да ми имамо тренутно стотине хиљада грађана Републике Србије који немају здравствену књижицу и немају обавезно здравствено осигурање, а то су грађани ове државе који пре свега живе на сеоском подручју, то су грађани који живе у брдско-планинским пределима. Нажалост, имамо ситуацију да је значајно повећан број оболелих од малигних обољења, а људи немају начин да се лече.

 Због тога молим Владу Републике Србије и, пре свега, ресорна министарства за пољопривреду и финансије да се изнађе могућност да се грађанима Републике Србије отпишу дуговања за здравствено осигурање за претходне године, закључно са 2015. годином, јер они, иако имају обавезе ретроактивно, они то здравствено осигурање нису користили. Ако су га користили, морали су да плате из свога џепа. Сматрам да је крајње праведно да се та заостала дуговања отпишу и да се врати оно што је било пре 2008. године, а то је да ко живи у породичној заједници, да се иде на заједничко здравствено осигурање.

 Друго моје питање је упућено Министарству пољопривреде, а тиче се уредбе о давању премије за предато млеко. Проблем је у тој уредби и због тога молим министарку пољопривреде да се заузме, а то су мали произвођачи млека. Тренутно премију за млеко могу добити произвођачи који предају преко 3.000 литара квартално, односно на три месеца, што значи да би мали произвођач у Србији, а таквих је преко стотину хиљада, који живи на сеоском подручју, остварио премију за млеко, он мора дневно да предаје најмање 30 и више литара млека.

 Долазимо широм Србије и сви смо сведоци какви су услови, нарочито у ободним деловима Србије, и свесни смо да имамо старачка домаћинства, где људи једва састављају крај с крајем и где многе породице живе од предаје млека.

 Подсетићу да је тренутна тржишна цена млека, без премије, негде око 22-23 динара, да је тренутно цена пола литра флаширане воде 29 динара и, онда, ако упоредите ове параметре, можете да видите у каквим условима ти људи живе. Сматрам да је праведно да држава помогне тим људима и да се ова уредба укине.

 Премија би требало да се плаћа и ми који смо порески обвезници од чијих се новаца те премије исплаћују, а те премије су од шест до седам динара по литри млека, пре свега треба да плаћамо на квалитет млека а не на количину, и да се гледа да се велики произвођачи фаворизују, да се мали, нажалост, гуше и да велики број људи, да још једном поновим, који живи на сеоском подручју једва саставља крај са крајем.

 Због тога молим, пре свега, ресорна министарства и Владу Републике Србије, да се озбиљно позабаве овим проблемом. Хвала пуно.

 ПРЕДСЕДАВАЈУЋИ: Захваљујем.

 Реч има народни посланик др Благоје Брадић. Изволите.

 БЛАГОЈЕ БРАДИЋ: Захваљујем, господине председавајући. Уважене колегинице и колеге, поштовани грађани Србије, поштовани грађани Ниша, питања ћу поставити председнику Владе, господину Александру Вучићу.

 Пре неколико недеља поставио сам питање господину Александру Вучићу, али нисам добио никакав одговор, па ћу, зарад грађана Ниша, то питање поновити, с надом да ће ми премијер одговорити.

 Господине Вучићу, у кампањама 2012. и 2014. године, на републичким изборима и локалним изборима, ви и ваша странка сте грађанима Ниша обећавали бољи живот, више радних места, просперитет, поштен однос према државном новцу и развој града Ниша. Грађани Ниша су вам дали поверење. Од тада до данас прошле су четири године, ви ниједно од обећања нисте испунили, па вас питам – шта је разлог да не испуните ниједно обећање које сте дали?

 Доказ да нисте испунили обећања која сте дали грађанима Ниша је податак да од 2012. године до данашњег дана у Нишу има 365 привредних друштава мање, да има 201 предузетничка радња мање, да је по званичној статистици 2.219 радних места мање.

 Оно што је податак који је 2015. године објављен у граду Нишу, то је да у граду Нишу има 8% мање незапослених него што је било у ранијем периоду. Ја са резервом прихватам овај податак и питам вас – како је могуће да имате мање незапослених у граду Нишу ако знамо да је 2012. године у градски буџет на име уплаћеног пореза на зараде, који је основни приход локалне самоуправе, уплаћено 3.600.000.000 динара, а да се 2015. године на истој позицији уплати 3.200.000.000 динара, што је 400 милиона мање него 2012. године? Питам вас – како је могуће да имамо такав пад прилива средстава у градски буџет са повећањем радних места?

 Друго питање – зашто, господине Вучићу, за протекле четири године нисте ништа учинили за измештање пруге из центра града? Напоменућу вам да је измештање пруге једна од три битних ствари где је Скупштина града Ниша, и позиција и опозиција, била јединствена, у више наврата гласајући да се пруга измести из центра града јер спречава нормалну комуникацију у граду, представља опасност, има преко 10 прелаза у нивоу, где се дешавају саобраћајне несреће и где Нишлије губе животе, и град Ниш је био јединствен у томе да се пруга измести.

 Оно што је урађено до 2012. године, то је да је од 2010. до 2012. урађен генерални урбанистички план, затим, план детаљне регулације и комплетна геодезија и део експропријације. На томе се стало. На питање које сам поставио вама и вашим министрима одговор који сам добио је да измештање пруге још није реално и да ће измештање пруге коштати, по вашим прорачунима, између 87 и 164 милиона евра из града Ниша.

 Оно што је интересантно у вашем одговору, који сте ми дали ви и ваша влада, јесте да у овом тренутку нису обезбеђења финансијска средства за извођење инвестиционих радова на изградњи обилазне пруге око града Ниша. Даље кажете у вашим одговорима, господине председниче, да је пруга Ниш–Димитровград део међународног железничко-друмског Коридора 10 кроз Србију, да део ове пруге на подручју града Ниша има два равноправна техничка решења, и ја бих замолио грађане Ниша да обрате пажњу на следеће податке.

 Кажете да су постојећа траса једноколосечне пруге Ниш – Нишка Бања – Сићево и нова траса Ниш – Црвени крст – Пантелеј – Врежина – Сићево идентична, равноправна решења, а која ће траса да се користи зависи од финансијских средстава за реализацију обилазне пруге.

 Кажете – према садашњем стању извршених истраживања инвестиционе вредности трасе обилазне пруге у генералном пројекту постоје назнаке да се може очекивати да инвестициона вредност изградње обилазне пруге око Ниша, то је 17,5 км, превазилази инвестициону вредност модернизације пруге Ниш – граница са Бугарском, то је 103 км. И кажете на крају – узевши у обзир све наведено, истичемо да ће измештање пруге бити могуће реализовати тек по завршетку пројектно-планске документације, завршетку експропријације и обезбеђивања финансијских средстава.

 Ја вас питам, господине председниче – зашто нисте ништа учинили поводом питања измештања пруге из града Ниша? Ја вам се захваљујем.

 ПРЕДСЕДАВАЈУЋИ: Захваљујем.

 Реч има народни посланик Драган Шутановац. Изволите.

 ДРАГАН ШУТАНОВАЦ: Даме и господо уважени посланици, добио сам писмо од рудара из Ресавице и желим на основу тог писма да поставим питање премијеру. Знамо сви да је он човек који је заслужан за све што се дешава у овој земљи, како добро, тако и лоше.

 Наиме, рудари из Ресавице су нас информисали да већ више година не добијају новац по основу сменског рада, да се пре више година, такође, кренуло са тужбама и да постоји велико дуговање државе које прелази 1,2 милијарде динара, а такође велики број рудара има судске пресуде које се не извршавају, односно по којима не поступа рудник, односно не исплаћује им се сменски рад. Постављам питање премијеру – због чега дозвољава да се на тај начин води Ресавица, ако знамо да је директор Ресавице управо кадар кога је поставила Влада?

 Такође, оно што је можда чак и лошије, то је да су до прошле године рудари имали право на две врсте осигурања – једно осигурање се односило на исплаћивање 100 динара по дану боловања, које је можда у овој ситуацији мање важно, а друго осигурање се исплаћивало на основу повреде, бола, претрпљеног страха и свега онога што се иначе наплаћује у ситуацијама када се десе ванредне околности. Од прошле године рудари имају само једно осигурање.

 Свесни смо и знамо да рудари раде један изузетно тежак посао и поставља се питање – због чега је Влада Републике Србије дозволила да људи који раде вероватно најтеже и најодговорније послове у овој земљи немају животно осигурање које имају неки други који су запослени у Влади Републике Србије?

 Друго питање за премијера тиче се закона који смо изгласали у парламенту, односно који је изгласала већина у парламенту, Закона о полицији, и Закона о комуналној полицији. Прво питање се односи на отпуштање у МУП-у. Занима нас, и не само нас већ све припаднике МУП-а и грађане Србије, који је критеријум на основу ког је потписано... Још увек није уручено; колико чујем, та решења су стопирана до избора, јер постоји страх, очигледно, да се толики број људи нађе на улици.

 По ком критеријуму су људи стављани у тај фантомски сектор за анализу ризика и како ће ти људи бити отпуштани уколико не постоје јасни критеријуми за све припаднике МУП-а?

 У исто време, по предлогу закона који је Влада одобрила, у Београду ће се запослити нових 1.000 комуналних полицајаца који ће добити овлашћења која малтене има и полиција. Министар унутрашњих послова нам је рекао да ће се отпуштати они полицајци који пију кафу са криминалцима у граду, али нам није објаснио како је могуће да се он слика са криминалцима у Влади.

 Дакле, ово је питање које се тиче безбедности грађана Србије и свих запослених у систему унутрашњих послова и безбедности генерално. Сматрамо да грађани Србије морају да виде, да знају, да чују, а посебно запослени у полицији, који су то критеријуми на основу којих се људи и запошљавају и на основу којих, поготово људи који су више деценија запослени у МУП-у, добијају отказе. Понављам, на врло високим функцијама тренутно у МУП-у се налазе особе које по новом Закону о полицији не могу на ту позицију никако да дођу, а оне одлучују о полицајцима који те послове обављају више деценија.

 Последње питање, премијеру и министарки пољопривреде – због чега, на основу које анализе, из ког разлога је донета уредба по којој се смањују субвенције у пољопривреди са досадашњих 12.000 динара на 4.000 динара? Знамо да је било шест хиљада по хектару, да је било шест хиљада динара за ђубриво. Сада то све заједно иде на четири хиљаде динара.

 Дакле, практично ће паори, пољопривредници, сељаци добити тек трећину новца који су добијали у 2015. години. Ако кажемо да је пољопривреда једна од највећих развојних шанси Србије, ако кажемо да је руско тржиште отворено више него икад за пољопривредне производе из земаља које нису чланице ЕУ, поставља се питање – због чега је Влада у овом тренутку донела одлуку да субвенције смањи за две трећине, са 12 хиљада динара на четири хиљаде динара, што ће сигурно смањити производњу и нанети велику штету свим пољопривредницима у Србији, поготово људима који припремају производе за извоз. Хвала.

 ПРЕДСЕДАВАЈУЋИ: Захваљујем.

 Реч има народни посланик Неђо Јовановић. Изволите.

 НЕЂО ЈОВАНОВИЋ: Поштоване колеге народни посланици, предузеће „Први партизан“ у Ужицу је респектабилно предузеће, тим пре што је, захваљујући изузетно добрим правним и економским пословима које је менаџмент, изузетно успешан менаџмент овог предузећа закључивао, дошло у статус предузећа које као извозно оријентисано предузеће заслужује високу репутацију и у међународним круговима.

 Предузеће „Први партизан“, које је оријентисано на наменску производњу, развило је у технолошком процесу и сваком другом виду производње изузетно запажена достигнућа у технологији, процесу производње оружја, нарочито пиштољске муниције која је, како сам рекао, оријентисана ка извозу, који је изузетно, изузетно добро валоризован кроз тржишта у Америци и земљама европске заједнице.

 Оно што је у пословним подухватима предузећа „Први партизан“ планирано и оно што треба стимулисати и афирмативно подржати јесте чињеница да ово предузеће ради на развоју не само технолошког процеса, већ и повећавању обима производње, који је, како сам већ рекао, изузетно запажен.

 У том правцу се појавила не само идеја, већ се ушло у концепт који је зашао у фазу реализације, отварања нових постројења, односно нове фабрике предузећа „Први партизан“, такође на територији града Ужица, и то на периферији града Ужица, насељено место Бела Земља.

 У том правцу би се постигле вишеструко позитивне последице, пре свега кроз запошљавање нових радника, најмање 200-300 нових запослених у граду и на територији Златиборског округа који је, као што је општепозната чињеница, привредно прилично заостао, где је велики проценат незапослених, где је привреда поприлично посрнула. То би значило у сваком случају, пре свега социјалном, економском, егзистенцијалном значајан напредак како за Златиборски округ тако и за град Ужице.

 У том правцу предузеће „Први партизан“ је покренуло низ поступака пред државним органима и институцијама од којих се очекују одговарајућа документа, одговарајуће дозволе и одговарајуће сагласности.

 Једна од најважнијих у том смислу јесте замена земљишта и регулисање имовинско-правних односа са Јавним предузећем „Србијашуме“. Зашто? Из једноставног разлога што би се на тај начин, кроз регулисање својинских права на земљишту од неколико или можда чак десетину хектара, постигло оно што је елементарно, дакле основно, а то значи да се може обезбедити неометана инфраструктура, да се може обезбедити простор и да се на тај начин може извршити прикључивање на све остале инфраструктурне садржаје који подразумевају предуслов за градњу било чега, а нарочито овако значајног објекта, од виталног стратешког значаја за државу.

 С друге стране, начин на који послује предузеће „Први партизан“ и начин на који ово предузеће води успешан менаџмент је довело до могућности да се поспеши и остали део привреде не само града Ужица, већ и Златиборског округа.

 Ово је могућност и шанса да се још једна фабрика, још једно предузеће, изузетно значајно, ревитализује, да „Први партизан“ учествује у ревитализацији тог предузећа, а то је Ваљаоница бакра у Севојну. Зашто? Због тога што је управо производни асортиман и производни процес фабрике Ваљаоница бакра усмерен у једном делу и на оно што је неопходно потребно у процесу производње предузећа „Први партизан“.

 На тај начин би се спасло оно што се тренутно спасти може, а то је да се из дугова, из проблема, из финансијских проблема из којих постепено излази и ова фабрика, допринело управо на начин на који сам описао, а то значи да се предузећу „Први партизан“ морају што пре обезбедити сви потребни услови, или предуслови, за изградњу фабрике од које добробит очекује град Ужице, грађани Ужица, наравно, држава Србија, тим пре што је комплетан овај концепт подржала и Влада Републике Србије и Министарство одбране, не само сада већ и раније.

 У том смислу постављам питање, и завршавам – да ли се могу обезбедити све сагласности и све потребне дозволе за изградњу фабрике предузећа „Први партизан“ у Ужицу?

 ПРЕДСЕДАВАЈУЋИ: Захваљујем.

 Реч има народни посланик Жарко Мићин.

 ЖАРКО МИЋИН: Поштовани председавајући, даме и господо народни посланици, моје данашње питање постављам Министарству унутрашњих послова, и то министру Небојши Стефановићу.

 Наиме, мој град Нови Сад на челу са градоначелником Милошем Вучевићем и Владом РС на челу са председником Владе, господином Александром Вучићем, представља светао и добар пример тога како треба трошити паре грађана Србије – на инвестиције, и то управо оне инвестиције које представљају наш улог у будућност.

 У 2015. години град Нови Сад је добио 38 хектара земљишта поред ауто-пута, који представљају тај улог за будућност нашег града. То земљиште ће представљати заиста један озбиљан инвестициони потенцијал и управо на том земљишту ћемо у овој години, до краја године добити једног новог америчког инвеститора, америчку компанију „Лир“. То је једна од најзначајнијих америчких компанија, која се бави производњом делова за аутомобиле, са преко 130.000 запослених широм света, са годишњим обртом од преко 15 милијарди долара. Заиста једна озбиљна компанија и један озбиљан инвеститор.

 Такође, у овој години ћемо имати у Новом Саду и инвестицију америчке компаније „Делфи“, која је такође један гигант у производњи делова за аутомобиле, такође са огромним бројем запослених и огромним годишњим обртом, и оно што је најважније, из ових инвестиција ће се запослити око пет хиљада наших суграђана. Дакле, новцем грађана Војводине и грађана Новог Сада и грађана Војводине и грађана Србије ће се припремити земљиште управо за ове инвеститоре.

 Моје посланичко питање се односи на нешто друго, односи се на један лош пример, на то како се незаконито троше паре грађана Војводине и грађана Србије од стране покрајинске власти на челу са Бојаном Пајтићем.

 Наиме, пре неког времена смо у Скупштини Србије добили извештај државног ревизора који је у свом налазу о пословању АП Војводине утврдио низ незаконитости и неправилности, па је тако, рецимо, утврдио да је Скупштина Војводине незаконито потрошила средства од чак пет и по милиона динара. Говорим о 2014. години.

 Покрајински секретаријат за урбанизам је без доделе на јавном конкурсу удружењима грађана одобрио 850.000 динара.

 Покрајински секретаријат за енергетику и минералне сировине је по спроведеном јавном конкурсу за суфинансирање пројеката енергетски одрживих фарми са два пољопривредна газдинства уговорио и исплатио милион и по динара више у односу на стварну суму коју су газдинства добила одлуком о додели бесповратних подстицајних средстава.

 Покрајински секретаријат за привреду је мимо конкурса поделио више од 23 милиона динара појединцима, одобрио субвенцију у износу од 12 милиона динара мимо услова наведених у пројекту запошљавања „НИС шанса“. И не само то, за рефундирање трошкова учешћа привредника на сајмовима у Европи и Србији исплатио је 10 милиона динара мимо правила.

 Такође, утврђено је да је и Покрајински секретаријат за науку и технолошки развој без претходно спроведеног конкурса удружењима грађана пренео средства у износу од 10 милиона динара.

 Оно што је можда најстрашније јесте да је утврђено да је влада Бојана Пајтића потрошила укупно милијарду и осамсто милиона динара незаконито. То све стоји у извештају ревизора.

 Мислим да ове чињенице заиста показују размере бахатости покрајинске власти на челу са Бојаном Пајтићем. Позивам грађане Војводине и грађане Србије да на предстојећим изборима зауставе пропадање Војводине и да странку Бојана Пајтића пошаљу у историју, и то у онај део историје који желимо да заборавимо и који желимо да нам се никад више не понови.

 Дакле, моје питање за Министарство унутрашњих послова је – да ли су на основу налаза државног ревизора поднете кривичне пријаве за утврђене незаконитости у пословању владе Бојана Пајтића? Хвала.

 ПРЕДСЕДАВАЈУЋИ: Захваљујем. Да ли још неко од председника, односно овлашћених представника посланичких група жели да затражи обавештење или објашњење у складу са чланом 287? (Не.)

 Пошто се нико од председника, односно овлашћених представника посланичких група не јавља за реч, настављамо са радом.

 Обавештавам вас да су спречени да седници присуствују следећи народни посланици**:** Борисав Ковачевић, мр Дејан Раденковић, Ђорђе Чабаркапа, проф. др Владимир Маринковић.

 Настављамо о 4. тачки дневног реда – Предлог закона о спорту (начелни претрес)

 Сагласно члану 90. став 1. Пословника Народне скупштине, обавештавам вас да су позвани да данашњој седници присуствују**:** Вања Удовичић, министар омладине и спорта, Предраг Перуничић, државни секретар у Министарству омладине и спорта, Урош Зековић, помоћник министра омладине и спорта, и Зорица Никодијевић, секретар Министарства омладине и спорта.

 Да ли председници, односно представници посланичких група желе реч?

 Реч има народни посланик Сабина Даздаревић. Изволите.

 (Марко Ђуришић: Где је министар?)

 Управо ће служба да их позове.

 САБИНА ДАЗДАРЕВИЋ: Хвала, поштовани председавајући.

 Господине министре са сарадницима, који нисте ту, даме и господо народни посланици, данас расправљамо о новом закону о спорту. Овај закон има неколико предности у односу на претходни, који се примењује од 2011. године, и верујемо да ће он имати позитивне ефекте на грађане који желе да се баве спортом, како професионално, тако и рекреативно.

 Ови позитивни ефекти проистичу, пре свега, из тога да је закон произашао из чињенице да је Србија на европском путу, те да је у том смислу рађен тако да буде у складу са документима међународних организација, као што су Уједињене нације и Савет Европе, као и са документима Европске уније.

 Поштовани министре, у вашем уводном излагању поменули сте да су у последњих неколико година спортисти наше земље постигли велики „бум“ што се тиче међународних такмичења. Овде морам да поменем и неколико спортиста из Санџака који су постигли, и још увек постижу, изузетне резултате када су у питању међународна такмичења. Ту је, пре свега, наша цењена атлетичарка Амила Терзић, која је освојила чак три медаље у прошлој години, затим, ту су Асмир Колашинац, професионални бацач кугле, Адем Љајић, који је фудбалер и репрезентативац Србије, као и Муамер Хукић, који је вишеструки светски шампион у боксу, и многи, многи други. Ово су људи због чијих личних успеха и победа, ми као народ Санџака, такође, осећамо успехе и победу. У овом смислу је потребно да константно тражимо таленте, а да бисмо их пронашли и препознали, сложићете се са мном, морамо да имамо бољу спортску инфраструктуру.

 Такође, када говоримо о спортистима из Санџака, овде морам да поменем да су током катастрофалних поплава, које су задесиле Србију у мају 2014. године, директор установе за спорт из Тутина, са још 24 спортисте, учествовали у санацији вртића од поплава у Свилајнцу. Ово је још један показатељ да су спортисти ту не само када треба да се баве спортом, већ и када треба да се покаже хуманост на делу.

 Када говоримо о сарадњи Министарства са једном малом локалном заједницом као што је Тутин, пре свега, морам да похвалим уложени труд Министарства и вас лично, који сте први министар омладине и спорта који је посетио Тутин и који се лично уверио у стање спортске инфраструктуре у овом граду, те да су уз подршку Министарства урађени пројекти трим-стазе и мултифункционалног терена у овом граду. Такође, у Сјеници сте из фондова норвешке амбасаде урадили терен за мали фудбал, што је изузетна ствар и на чему су вам грађани ова два града изузетно захвални.

 Међутим, ово није довољно. Приликом ваше посете Тутину се уверили сте какво је стање спортских објеката, те знате да деца и спортисти у овом граду скоро да немају где да се баве спортом. Спортска хала која је започета 2002. године, а која се налази у близини две основне школе у којима је преко 2.000 ученика, још увек није завршена. Ови ђаци, практично, немају где да се баве спортом. Такође, уколико би ова хала била завршена, поред ученика ових школа, могли би да је користе и спортисти рекреативци у вечерњим сатима и викендом.

 Исти је случај и са Сјеницом која има проблем недостатка спортских објеката за ученика и средњошколце, а такође и проблем са изградњом Ски-центра „Жари“, који представља један капитални пројекат на државном и регионалном нивоу. Осим „Биатлон центра“, у оквиру овог центра који је изграђен, а који је финансиран из буџета општине Сједница, и поред обећања из Министарства, до сада овде ништа није урађено.
 Овде ћу поменути још један пројекат који је од велике важности, а то је Пројекат кампа на Пештери, која због своје надморске висине представља идеалну локацију за припреме за базичне спортове, што је и тим из Министарства који је посетио ову локацију, такође, потврдио.

 С обзиром на то да је проблем локалних самоуправа да немају довољно новца да инвестирају у развој спорта, оно што бисте ви, као министар омладине и спорта, могли да урадите је да нам дате конкретне одговоре у вези пројеката које сам напред поменула. Приликом ваше посете Тутину обећали сте 2017. годину као годину завршетка спортске хале, а ову, 2016. годину, као годину у којој ће се урадити кровна конструкција на овом објекту. Такође, Камп на Пештери и Ски-центар „Жари“ у Сјеници, који су од кључног значаја пре свега за економски развој овог региона, морају бити уврштени у буџет Републике Србије или се морају наћи други извори финансирања, како би Министарство у сарадњи са локалним самоуправама реализовали ове пројекте.

 На крају, још једном ћу напоменути да је овај закон добар из разлога што је умногоме проистекао из чињеница на терену, односно на основу проблема са којима се локалне власти и други одговорни суочавају и њима је дефинисан један нови начин сарадње између Министарства спорта и јединице локалне самоуправе.

 Верујем да ћете искористити ове предности закона, те да ће се планирани и започети пројекти спортске инфраструктуре у Санџаку ускоро и завршити, те да ћемо вас овим поводом поново угостити.

 На крају бих рекла да ћемо ми из Посланичке групе СДА- Санџака подржати овај закон у дану за гласање и желимо да честитамо и вама и вашим сарадницима на његовој изради. И, свакако, надамо се да он неће остати само мртво слово на папиру, већ да ће бити имплементиран. Захваљујем.

 ПРЕДСЕДАВАЈУЋИ: Реч има министар Вања Удовичић. Изволите.

 ВАЊА УДОВИЧИЋ: Поштовани председавајући, поштовани народни посланици и народне посланице, желим да вам захвалим на похвалама које сте изнели, а изградња саме инфраструктуре у делу у коме сте ви поменули је само почетак.

 Као што сте рекли, јесам један од првих министара који је дошао у Тутин, нисам први. Нисам обишао Сјеницу, али врло сам упознат са инфраструктуром у Тутину. Оно што могу да вам кажем јесте да смо кренули са изградњом трим-стаза и мултифункционалног терена, од онога што смо могли у овом тренутку да исфинансирамо од средстава које смо имали опредељених за 2015. годину, управо из разлога што желимо да покажемо да нема привилегованих када је реч о инфраструктури.

 Наша жеља јесте да дођемо у све делове Србије, чак и тамо где нису долазили раније министри, где се није раније градило.

 Када је реч о спортској хали коју сте споменули, врло сам упознат са тим пројектом. Нисам рекао да ће 2016. године да се стави кров, него морамо прво да решимо све оне проблеме који су раније настали и да решимо те проблеме у најскоријем року. Рекао сам да 2017. године очекујем да ту халу можемо да завршимо, из простог разлога, зато што је Тутин првенствено град са највећим бројем младих људи, преко 50% људи који живе у Тутину јесу млади, а сама школа, као што сте рекли, броји више од 2.000 ђака.

 И ако је нешто интерес, јесте интерес да они добију једну такву халу коју могу обе школе да користе, а и професионални клубови или удружења. И, баш због тога, врло детаљно свакодневно радимо на решавању тог проблема.

 Знамо да постоје проблеми и ја очекујем, као што сам рекао, у 2017. години и наставак изградње те хале. Јер стоји јако дуго и проблеми нису мали, јер да су једноставни, не би се чекало тринаест година, али мој одлазак више пута у Тутин показује заинтересованост и Републике и Министарства омладине и спорта да се реши тај проблем и да наставимо са изградњом те хале. Као што сам рекао, сматрам да је јако битно да Тутин добије такву једну халу, не салу. Хвала вам.

 ПРЕДСЕДАВАЈУЋИ: Захваљујем.

 Реч има народни посланик Марија Јевђић. Изволите.

 МАРИЈА ЈЕВЂИЋ: Поштовани председавајући, поштовани министре са сарадницима, колеге и колегинице народни посланици, на самом почетку желим да нагласим да ће Јединствена Србија, односно посланици Јединствене Србије подржати предложени закон о спорту.

 Претходни Закон о спорту донет је 2011. године и он је, можемо рећи, одговорио очекивањима која су постојала при његовом доношењу, али за даље унапређење спорта у Србији потребно је донети нови закон о којем ми данас и расправљамо.

 Предлог закона о спорту, односно његово усвајање је потребно ради уређења ове области у складу са европским стандардима и прописима и спортским правилима надлежних међународних спортских савеза, чији је развој био изузетно динамичан у овој области у протеклом периоду, усаглашавање са новонасталим националним прописима и консензусом свих релевантних субјеката спорта, да су потребне измене у законској регулативи како би се постојећи систем унапредио.

 Усвајањем предложеног закона дала би се, са једне стране, могућност да се максимално повећа обухват бављења грађана спортом, а, са друге стране, да се и даље подржава и развија домаћи врхунски спорт.

 Постоје многи разлози за доношење новог закона, а један од разлога који је за Јединствену Србију, као социјално одговорну странку, јако битан је тај који проистиче из потребе да се свим грађанима, посебно деци, младима, женама и особама са инвалидитетом омогући перманентно бављење спортом, уз што већу подршку спортистима који постижу врхунске резултате на које смо сви поносни и који су наши најбољи амбасадори у свету, а као неко ко је петнаест година био активни спортиста, такмичар, репрезентативац, знам колико је та помоћ и подршка потребна.

 Податак да је у 2013. години у Србији свака пета одрасла особа гојазна, да свака трећа конзумира цигарете, а да скоро половина становника има хипертензију је аларм да се као нација мобилишемо и нађемо решење о подизању свести грађана колико је битно бавити се спортом, односно колико физичко вежбање и здрава исхрана треба да буду саставни део живота.

 Пример одговорне локалне самоуправе је град Јагодина, под вођством Драгана Марковића Палме, где свако село има терене за мале спортове и тиме ствара могућност, односно да свако дете има могућност да се развија и да себи ствара идоле у врхунским спортистима који су управо и потекли са таквих малих терена широм Србије.

 Краљево, град из којег долазим, у прошлој години је отворило модерну халу спортова. У овој години је планиран почетак радова на затвореном базену, адаптација постојеће атлетске стазе, као и мото-стазе на Берановцу, што је свакако похвално и свакако потребно спортистима у Краљеву.

 Поштовани министре, јуче смо у вашем излагању чули, а то је посебно оставило утисак на Посланичку групу Јединствене Србије, да предложени закон о спорту има за циљ да спорт не буде привилегија појединаца и богатих, већ да омогући свим грађанима да могу да се баве спортом. То нам говори да промене у новом закону иду у правцу смањења дискриминације, односно да сва деца, без обзира на материјалну ситуацију, добију шансу да се баве спортом. Та чињеница омогућава да нам деца не буду на улици, већ на спортским теренима и игралиштима. По мом мишљењу, то је корак ка унапређењу школског спорта који је важна карика у приближавању спорта и здравог живота најмлађима и евентуално одређивање њиховог животног позива сутра као професионалних спортиста.

 Јако је битно споменути да је по први пут регулисана употреба личних података спортиста, да је здравствена заштита за децу од шест до четрнаест година убудуће бесплатна и обухваћена осигурањем, а то свакако олакшава терет родитељима. Чланарина за малолетне спортисте не може да пређе 10% од просечне зараде.

 Јединствена Србија сматра да је међу једнима од важнијих одредби предложеног закона одредба по којој ће уговор између менаџера и спортисте убудуће морати бити оверен, а када је реч о малолетнику, он ће морати да има сагласност оба родитеља, чиме се, сложићете се, елиминише сваки вид евентуалне злоупотребе.

 Законом се регулишу и трансфери у спорту, поготово међународни који су дозвољени по стриктним правилима међународне заједнице. Када је реч о домаћим националним трансферима, посебно је стављен акценат на малолетне спортисте, којима у случају да пређу у другу средину мора бити омогућен квалитетан начин живота.

 Издвојила бих и похвалила увођење обавезног осигурања за тренере и све спортисте за време наступа за репрезентацију, већу одговорност чланова руководећих органа, као и нове обавезе у смислу пријава сукоба интереса.

 Понекад, нажалост, спортске утакмице и резултати остану у другом плану због недоличног понашања на утакмицама, али предложеним законом и то ће бити санкционисано, како на утакмицама првих лига, тако и на нижем нивоу.

 Сведоци смо да важеће решење о приватизацији клубова није дало резултате, јер није покренута ниједна приватизација, тако да је одлука да питање приватизације буде регулисано посебним законом исправна. Али, треба навести да предложеним законом се спречава угрожавање друштвене имовине у спортским организацијама до регулисања питања приватизације.

 Због свега овога што сам навела и, на самом крају желим поново да нагласим да ће Посланичка група Јединствене Србије у дану за гласање подржати предложени закон о спорту. Хвала.(Аплауз.)

 ПРЕДСЕДАВАЈУЋИ: Захваљујем.

 Реч има министар Вања Удовичић. Изволите.

 ВАЊА УДОВИЧИЋ: Желим да вам захвалим на подршци и на похвалама које сте изнели и да вам захвалим и као представнику Јединствене Србије, али и као бившем спортисти и некоме ко је живео у систему спорта. Сигурно је да ваше речи имају и већу тежину јер сте живели систем спорта и знате колико је он комплексан, и шта он реално значи и како функционише. Неке одредбе које сте изнели апсолутно смо се трудили да у оној мери у којој је могуће појачамо, јер јесте истина да спорт постаје привилегија.

 Желимо да вратимо ситуацију да спорт буде бесплатан. То је моја тежња, као министра омладине и спорта. И сам лично, никада док сам се бавио спортом у млађим категоријама нисам платио чланарину, тј. моји родитељи за мене нису плаћали чланарину, и тежња и јесте да се висина чланарине смањи.

 У овом тренутку, имајући у виду и узимајући у обзир ситуацију у клубовима где је најосновнији вид зараде сваког клуба наплаћивање чланарине, ми смо се одлучили да та чланарина не иде преко 10% од просечне зараде у Републици Србији, али сигурно ћемо тежити да тај проценат буде мањи и да спорт буде приступачнији свима.

 Још једном вам захваљујем на подршци. Хвала вам.

 ПРЕДСЕДАВАЈУЋИ: Захваљујем.

 Реч има народни посланик др Муамер Бачевац.

 МУАМЕР БАЧЕВАЦ: Уважени министре, уважене колегинице и колеге народни посланици и народне посланице, пред нама је данас један одличан закон, свеобухватан закон, закон као што видим, који је дуго припреман и вероватно круна у раду овог министарства, које ћу сада на почетку заиста похвалити, као и самог министра, био је веома радан и виспрен. Ми у Санџаку, као и у Тутину, и у Новом Пазару, и у Сјеници виђали смо га врло, врло често и са њим сарађивали.

 Наравно да ту има и наших добрих особина, јер ми заиста имамо пуно успешних спортиста и гајимо један спортски дух и драго ми је што Министарство спорта препознаје и што заиста пуно улаже у овај крај, што се тиче инфраструктуре и труда и наравно да имамо још пуно тога заиста да радимо.

 Нови закон, који је пред нама, унапредио је онај стари закон из 2011. године и вероватно све оне његове мањкавости и недоследности, слабости које су се доказале је надоградио. Пре свега, најбитнију ствар коју је задржао и унапредио, што је очигледно, јесте, пројектно финансирање, то је онај угаони камен који је и допринео једном бољитку у спортским активностима у нашој држави. Драго ми је што је министар са својим сарадницима то препознао и што је надградио елемент овог закона у том смислу.

 Наравно да ја, као лекар, знам вредност спорта, спортске активности и то је опште позната ствар и то је, ми кажемо здравље једнако спорт је, пре свега, данас доминантно и данас, очигледно, очигледније него било када пре, седентаран начин живота, мањак спортске активности, мањак радне активности, лоше навике, у смислу лоше исхране, узимају данак данас у целом свету, пре свега у модерном свету, а видели смо да су бројке код нас још погубније.

 Морам да кажем да на једном обичном примеру видимо колико су данас гојазност и седентеран начин живота, то значи, неактивност, узеле епидемијски мах. Само у Америци се недељно открије 10 хиљада нових случајева дијабета, само због повећаног тренда гојазности. Бити гојазан то значи имати метаболички синдром, то значи добити дијабетес, то значи имати кардиоваскуларну болест. Онај податак, који видимо из овог вашег образложења, да једна половина становништва Србије има неки вид хипертензије, то је забрињавајуће, а једини лек и једино побољшање, једини напредак можемо остварити кроз физичку активност. То ће бити рекреативни спорт, то ће бити брзо ходање, како кажу тај „бриск вок“ (brisk walk) и то је све оно што овај закон покушава да унапреди и да инсталира у неке законске одредбе, за које се ми морамо много потрудити да вратимо у живот. Видимо колико грађани Србије мало посвећују пажње рекреацији, рекреативном спорту и то је нешто што је погубно у односу на податак из ЕУ.

 Много је добрих ствари, пре свега квалитетан начин којим се жели вратити спорт у школе, установити спортске навике у младе људе, инсистирати на једном психо-физичком квалитетном развоју, потом, развити један колективни дух, дух солидарности, па и фер-плеја, што је, мислим, све оно што недостаје нама као друштву. Због тога је овај закон јако битан.

 Имамо помаке у евидентирању и данас, надам се да ћемо усвојити овај закон, то је очигледно, након његовог усвајања имаћемо јединствене регистре, сви ћемо знати на који начин и колико имамо спортских организација, клубова и свих оних удруга које се баве спортским активностима.

 Наравно, нећу улазити у механизме, добро је то што ће из АПР-а све ићи назад у Министарство и сви ће добити, практично, један квалитетан регистар.

 Нови закон се бави, видимо и децом, посебну пажњу посвећује деци, у пројектном финансирању 15% пројеката мора се односе на децу и посвећени су дечијем спорту. Добра су и она ограничења да 15% из самог тог пројекта не сме ићи ван самог пројекта за непројектне ствари и то су све одлична и квалитетна решења. Видим да је заиста радило доста и квалитетних правника, који су ускоспецијализовани за ову област, неки крагујевачки професори су дали значајан допринос, што је јако, јако битно. То значи, имали сте слуха за професију и за људе који се овим баве целоживотно.

 Изузетно квалитетна ствар је што, ево навешћу, здравствени преглед за малолетна лица обавезан једном годишње и покрива се из здравственог фонда. То је круцијална ствар. Ми смо имали, на несрећу, доста лоших искустава. Ми знамо шта може та хронична опструктивна кардиопатија када је непрепозната, да може да доведе до изненадних смрти у младих људи, па чак и у спортиста који су јако активни. И овакав једногодишњи преглед у установама, који ће бити бесплатн за децу, заиста је одлична ствар и нешто је што је квалитет овог предлога.

 Такође, осигурање спортисте од стране клуба је обавезно. Јако је добар предлог и то што је уведен поступак стицања одобрења за обављање послова стручног оспособљавања, постојеће контроле. Наравно, сви они који се баве спортским одгојем мораће на неки начин да се лиценцирају, што је јако, јако добра ствар. Ви сте споменули да ћете инсистирати на бесплатном спорту, доступном за све. И добар део овог предлога јесте и то што та чланарина никако не сме бити баснословно велика и ми је сводимо у неке нормалне мере и неке нормалне оквире.

 Наравно, добро је и то што нето добит у текућој години коју оствари неко спортско привредно друштво, а овај закон даје и могућност да одређене спортске удруге буду и привредна друштва, да се 70% од укупне добити поново инвестира и поново врати у улагање у само друштво, то значи, и даље вртимо, циркулус вициозус (circulus vitiosus), покушавамо да задржимо тај профит у самом спорту.

 Пошто је закон заиста обиман и свеобухватан морам да кажем да он има и одређених места о којима ваља дискутовати. На пример, из Предлога је избачена досадашња одредба да осуђивани за кривично дело не могу бити чланови, могу сада бити чланови заступници. Једна ствар коју ја видим овде, добру намеру, вероватно и јесте добро, поготово ако ми долазимо из малих спортова, а ја долазим из малог спорта као и ви, министре, али овде видим да је одређено, и то је једна од главних новина у овом закону, да једној организацији из области спорта аутономна покрајина или регионална заједница, односно локална самоуправа не може од укупног спортског буџета пребацити више од 20%. То има своју квалитетну димензију. Међутим, још једном треба поразмислити о овом проценту, још једном поразмислити о овом предлогу.

 Традиција спорта у различитим деловима Србије је различита. Имамо неке крајеве који баштине традицију одређене спортске активности и одређене клубове. На пример, рукомет у Нишу, бокс у Новом Пазару, потом, фудбал у неким крајевима и тако даље. Мислим да је требало овде наћи неки медијум и дозволити и локалним самоуправама које најбоље знају своје потребе на локалу да и они делимично учествују у овој прерасподели, јер није исто улагање у фудбалски клуб, у развој фудбалског клуба и у неки мањи спорт.

 Знам да је ваша жеља добра, а то је да подједнаку шансу дајете развоју свим спортовима. Ово је нешто где треба проћи између „Сциле и Харибде“ и наћи некакв медијум. Бојим се да овај процента неће то обезбедити. Но, у сваком случају, желим да похвалим ваш досадашњи рад и рекао сам да се у Новом Пазару много урадили на спортској инфраструктури. Ми смо завршили велелепни стадион који има сада 12.000 места и Нови Пазар игра у суперлиги. Направили смо, практично, преокрет и правили још пуно спортских структура.

 Пре свега, завршили смо спортску сајамску установу „Пендик“. Ми смо овде чули да у Тутину од 2002. године није завршена некаква спортска хала и ми када смо дошли на власт у Новом Пазару имали смо незавршене објекте, руиниране објекте, објекте који су приказивани да су рађени, а свашта је са тим донацијама и са тим новцима чињено.

 Међутим, способношћу локалне самоуправе и нашим квалитетним односом са државом Србијом, ми смо успели да завршимо већину од тих објеката.

 Спортско-сајамска установа „Пендик“, коју сте ви видели, која је велелепна и која покрива једног суперлигаша у мушкој одбојци, сви други спортови мањи јесу ту, то је стециште, то је и викенд стециште свих грађана који се баве спортом, ми смо успели да завршимо страним донацијама.

 Хала „Пендик“ је највећим делом изграђена донацијом наших пријатеља, наших грађана, наших сународника, из Републике Турске и другим донацијама и, наравно, уз помоћ Републике Србије.

 Шта хоћу да кажем? Хоћу да кажем да много удела у томе што у Тутину и Сјеници нису завршени ови објекти има и њихова неспособна, рећи ћу, и контроверзна локална самоуправа и да је најбољи пример град Нови Пазар са својом влашћу како може и на који начин квалитетно да се једним личним ангажманом, квалитетним вођењем града, добрим односом са Републиком Србијом и на крају добрим односом са самим Министарством спорта, много тога учини на инфраструктури у самом граду.

 Имамо само 16 спортско-рекреативних центара, мањих, за рекреативно бављење спортом у самом граду, то смо направили у последње две-три године уназад. Стадион у Сутеновцу, три стадиона која су припремљена за врхунску обуку спортиста, и тако даље, могао бих много да набрајам, јер је заиста СДП откако је на власти у Новом Пазару, у квалитетном дијалогу са Републиком Србијом, пуно учинио на инфраструктури.

 Но, да се вратим на закон. Ми ћемо закон свакако подржати, закон је одличан. Још једном вама захваљујем на једном добром ангажману, могу да кажем као посланик да сам задовољан вашим радом, да сте ви један од министара који је вероватно захваљујући једној жељи, младости и једној борбености, коју вероватно црпите из вашег спортског духа, пуно тога, као министар, показали велику жељу, и пуно тога учинио на самом терену.

 Надам се да ћете нас и даље подржавати. Ви знате да ми имамо и атлетски стадион који смо започели. То ће бити највећи атлетски стадион на Балкану, јер то заслужују атлетичари из Новог Пазара, репрезентативци Србије. Сви знају Амелу, сви знају Асмира, и тако даље. И то је радио град! И ту знате колико смо имали пуно проблема, али колико смо показали упорности захваљујући једној заиста, и вашој упорности и сарадњи, успели да уђемо у овај пројекат и то је начин на који треба да се ми политичари одређујемо према овим структурама.

 Још једном, хвала вам што сте припремили овакав закон и ми из СДП овај предлог ћемо подржати у целини. Хвала. (Аплауз.)

 ПРЕДСЕДАВАЈУЋИ: Захваљујем.

 Реч има министар Вања Удовичић. Изволите.

 ВАЊА УДОВИЧИЋ: Желим да вам захвалим на похвалама које сте изнели и на свим конструктивним предлозима које сте дали кроз амандмане, али више ћемо о томе причати у расправи у појединостима.

 Оно што на почетку желим да кажем, да направим малу корекцију, оно што је задржано у члану 33. јесте да осуђена лица не могу да буду у управи спортских организација. Чисто да се не стекне погрешан утисак, врло пазимо и водимо рачуна када је реч о свим осуђеним лицима и заштити спорта од свега негативног.

 Ја вам честитам на партнерском односу који сте увели у изградњу спортске инфраструктуре и свега онога што сте урадили. И сами сте споменули атлетски стадион који сматрамо једним од капиталних пројеката и Владе Републике Србије и целокупне Србије, јер није само он битан за атлетичаре из Новог Пазара, већ из целог региона и целокупног окружења. Јер, ако неко подручје има капацитет за врхунски успех у атлетици, онда, сигурно јесте Нови Пазар, што сте и показали са врхунским спортистима и спортским резултатима.

 Ја очекујем да ћемо средином године, чак и раније, у наредна два месеца, чим крене топлије време и створе се услови, кренути у изградњу друге фазе стадиона и да ћемо ове године, као што смо и рекли, завршити Атлетски стадион у Новом Пазару.

 Као што сам и рекао, жеља нам јесте да стигнемо до свих крајева Србије. Прошле године смо отворили трим-стазу у Новом Пазару. Желимо да дамо могућност да грађани могу бесплатно да се баве спортом, да не градимо објекте који за циљ имају само да намећу одређену обавезу грађанима, већ, стратешки смо се определили да градимо отворене терене, мултифункционалне терене, да градимо трим-стазе, да градимо места која ће окупљати грађане, а која за циљ неће имати плаћање термина и отимање пара од грађана.

 Хвала вам што сте препознали значај спорта као предуслов за здраву нацију и управо смо много пажње посветили одредбама које за циљ имају здравију нацију. Умногоме смо проширили одредбе које детаљније уређују и предшколски спорт и школски и универзитетски, али и рекреативни спорт. Наравно да податке које сте изнели ви и раније народни посланици јесу забрињавајући. Управо због тога желимо да променимо климу, да променимо атмосферу у друштву и да мотивишемо људе да се баве рекреацијом, да се баве спортом. Да покушамо да се боримо са оним горућим проблемима који тиште све нас, а понајвише и нашу омладину, јер када се изнесу овакви подаци, онда они апсолутно јесу забрињавајући, нешто на шта не смемо да жмуримо и да окрећемо главу, већ нешто са чиме треба да се суочимо и да се боримо против тога.

 Јер, када погледамо да је свако пето дете гојазно или да је проценат деформитета код деце толико увећан, крива кичма, равна стопала, све оно што произилази од небављењем рекреацијом, па онда и спортом, онда са таквим проблемом и те како треба да се суочимо и да покушамо да га решимо. И, управо, одредбе које смо споменуо имају за циљ да смање тај проценат деформитета.

 Морам да напоменем да је у последње две године много већи број деце обухваћен школским спортом. Никада већи, јер када дате цифру од 149.700 деце који су обухваћени у систему школског спорта јсте охрабрујући податак, али сигурно да он може да се унапреди. Нећемо стати у унапређењу и у унапређењу квалитета и функционисања школског спорта, али у већем обухвату броја деце, јер знамо да увек може више и увек може квалитетније.

 Баш због овог проблема који сам споменуо, морамо и кроз систем школског спорта, универзитетског, али сада, по први пут, и предшколског не спорта, него бављење физичким активностима, јер не можемо да кажемо за децу која су у предшколским установама да могу да се баве спортом.

 Управо желимо да се на један одговоран начин боримо са тим негативним ефектима.

 Јер, са једне стране, јако је лепо када причамо о броју освојених медаља и када причамо о свим тим резултатима који су наши професионални спортисти урадили, али морамо да водимо бригу о нашој деци, јер када узмете податак да код нас 60% грађана недељно ниједан сат није провело вежбајући, није имало никакав вид активности, онда морамо да утичемо на све нас, јер нисмо увек неко на кога се та деца угледају и кога та деца посматрају.

 Мислим да смо по том податку међу првима, али нисмо међу првима, али у горњој граници у Европи. Тиме морамо да се позабавимо, јер живимо у времену где је телевизор, мобилни телефон, таблет, замењује све оно што се некада радило на теренима испред зграде. Јер данас деца уместо да изађу испред зграде да играју кошарку, ту исту кошарку играју преко игрица на својим таблетима и телефонима.

 И управо због тога смо и у највећој мери обухватили, кроз закон, одредбе које за циљ имају повећање и броја људи у рекреативном спорту. Хвала вам.

 Још једном, захваљујем на подршци. (Аплауз.)

 ПРЕДСЕДНИК: Захваљујем.

 Реч има Олена Папуга.

 ОЛЕНА ПАПУГА: Хвала, председнице.

 Министре Удовичићу, сарадници Министарства за спорт, као прво, хоћу да вас, на неки, начин похвалим зато што сте усвојили све сугестије од Покрајинског секретаријата за спорт и покрајинске секретарке Маринике Тепић и што сте били у јако доброј комуникацији у свој тој изради коначног Предлога закона о спорту.

 Наиме, прво, мали осврт на то да је Предлог закона о спорту још у некој фази нацрта када је представљен на јавној расправи широм Србије, па и у Новом Саду, у организацији Покрајинског секретаријата за спорт и омладину, нудио решења која не само да су нарушавала Закон о утврђивању надлежности АП Војводине, тиме и покрајинску аутономију, а тиме и ништа мање надлежности јединица локалне самоуправе у целој Републици и тада понуђена решења била су у супротности са низом других законских прописа.

 Зато и кажем да је добро што сте прихватили све те сугестије које се односе на надлежности у спорту, а односе се на надлежности у АП Војводини. Конкретно, надзор који је требало да врши Министарство преко републичких спортских инспектора био је дефинисан на тај начин да је Покрајински секретаријат за спорт и омладину, али и све јединице локалне самоуправе, дакле, све општине и градове, свео на организациону јединицу ресорног министарства. Штавише, републичке спортске инспекторе Министарства промовисао је у републичке, у буџетске инспекторе, државне ревизоре, па и министре, дајући им противзаконита овлашћења да надзиру и реализују програме, пројекте и уговоре преко којих се задовољавају потребе и интереси грађана у области спорта у нашој покрајини и јединицама локалне самоуправе.

 Задирући директно у надлежност управног надзора и надлежности других министарстава и органа државне управе, том одредбом је било предвиђено да републички спортски инспектори врше надзор над извршним органима чији је оснивач Скупштина АП Војводине над изворним пословима који се финансирају из буџета АП Војводине и још више да републички спортски инспектор новчано кажњава покрајинске и локалне извршне органе, дајући му на тај начин противзакониту надлежност другостепеног органа и овлашћења министра. Тиме се потпуно дерогирају надлежности територијалних аутономија и локалне самоуправе у области спорта и своде се на извршиоце Министарства, где републички инспектор Министарства повремено и са овлашћењима министарства надзире сваки посао ресорних, аутономних и локалних органа. Да не буде забуне, и оне су под надзором, али стручним и законским надзором, те за послове, односно под надзором буџетске инспекције и Државне ревизорске инспекције, а не републичког спортског инспектора. Дакле, добро је што се на ово реаговало.

 Такође, истичемо да је обим изворних надлежности и послова у области спорта оптималан, нетакнут у односу на досадашња овлашћења, што, такође, ценимо као објективни однос према потребама Војвођана у области спорта, нарочито у даљем опремању и изградњи спортске инфраструктуре којом Војводина може да се подичи за сваку грану спорта, посебно олимпијских, имајући у виду да велики број олимпијаца јесу управо поникли у војвођанским клубовима, препознати, годинама стипендирани од Покрајинског секретаријата за спорт и омладину, још док су били јуниори и кадети, јер је овај наш војвођански секретаријат једини у држави који стипендира јуниоре и кадете, управо, у том преломном узрасту, у тој доби када наши перспективни спортисти одлучују хоће ли се професионално даље бавити спортом и да ли ће им то бити занимање.

 Тренутно се најтрофејнији спорт у земљи кајак-кану, њиме се махом такмиче деца поникла у војвођанским клубовима, Оба Марка, и Новаковић и Драгосављевић, били су препознати и стипендирани још као мали у Војводини. Ивана Шпановић, осим што нас радује што је Покрајинска Влада њој, као и свим атлетским репрезентативцима Србије, још док су имали светске медаље, пружила кров над главом и прву затворену атлетску дворану у земљи, она, као и Михаил Дудаш, вишебојац, олимпијац, остали су верни војвођанским клубовима.

 За нас Војвођане можда старо, а за неке и ново име – Ања Цревар је 15-годишња пливачица, која долази из Панчева, а није могла да јој се обезбеди стаза за пливање, па јој је Покрајински секретаријат за спорт и омладину помогао и поред стипендије обезбедио закуп стазе на базену „Таш“ у Београду. Борислава Перић Ранковић проглашена је за најбољу параолимпијку стонотенисерку света. Затим, ту долази рвачки првак, такође, из Војводине, олимпијац Давор Штефанек, и да не набрајам све друге спортисте олимпијце који су потекли из Војводине, а неким својим залагањем им је Покрајински секретаријат за спорт и омладину помогао да напредују и да се определе за свој животни пут.

 Оно што бих за Војводину хтела да нагласим је развој школског спорта, који препознаје овај закон. Неће сва деца бити врхунски спортисти, неће се уопште ни такмичити, а њих је највише, они су заправо сви, осим 1% популације, која припада врхунском спорту. Због тих преко 97% дечака и девојчица чији је обухват највећи у обавезним основним школама, Покрајински секретаријат (за спорт и омладину) спроводи јединствену у земљи Стратегију развоја школског спорта у АП Војводини, коју су једногласно подржали сви посланици, и позиције и опозиције, у Скупштини АП Војводине и чији су делови и мере активности, и циљеви, такође, препознати у овом закону.

 Тако школски спорт има своје значајно место у овом новом закону, даје могућност школама да се новим спортским програмима и садржајима добије статус организације и да буду уважаване за нове програме по Закону о спорту.

 Покрајина је сачинила прву темељну базу података о стању школске спортске инфраструктуре и школског спорта уопште у АП Војводини, базу која даље служи управо ономе, па се тако тежиште капиталних улагања Покрајинског секретаријата за спорт и омладину улаже у школске спортске објекте, а базу је, о свему овоме, наравно, доставила Министарству на увид. На основу те базе и нових података да 103 основне школе у општинама и градовима у Војводини има фискултурну салу, Покрајински секретаријат за спорт и омладину обезбедио је за све ове 103 школе неопходну спортску опрему и реквизите. Преко 100 школа је добило свлачионице, тоалете и тако даље.

 Оно што бих још хтела да похвалим, а ви сте на то исто обратили пажњу и похвалили то, да је од 2014. године Војводина, односно Покрајински секретаријат вратио СОШОВ после 25 година у систем школских такмичења у Републици Србији, и успело је. Дакле, СОШОВ је Покрајински секретаријат за спорт и омладину вратио на велика врата. Одржан је у Сомбору 2014. године, уз учешће 3.000 ђака и њихових професора као незаборавни спортски викенд другара и вршњака, какви су били и сви они које је СОШОВ неговао пре много година, а онда је, напросто, престао, избрисан из школског спорта и система школских спортских такмичења, а то је било 1989. године.

 Треба знати да је СОШОВ – Спортска школска олимпијада омладине Војводине, прва школска олимпијада у Европи. Њен модел су преузеле потом и друге европске државе, а Србија ју је 1989. године угасила. То за Војводину, која је, такође, била прва, захваљујући професору Ђорђу Натошевићу, увела физичко васпитање као обавезан предмет још 60-их година 19. века. Због обећавајућег третмана школског спорта као приоритета и спортске националне стратегије и закона, у чијем су писању учествовали представници Секретаријата и Покрајински секретаријат за спорт и омладину је подржао овај текст закона.

 Такође, хоћу да обратим пажњу на здравствене прегледе. Једна од битнијих ствари на које је Покрајински секретаријат за спорт и омладину указао, а на коју је Министарство, такође, позитивно реаговало и изборило се да Министарство здравља то подржи, јесу лекарски прегледи. Наиме, још 2013. године, Покрајински секретаријат за спорт и омладину дао је велики значај здравственим прегледима деце у систему, не само клупског спорта, већ и школског спорта. Проблем са обавезним утврђивањем здравствене способности међу ученицима у великој мери онемогућава шире учешће деце у школском спорту, што је један од основних циљева и интереса државе на свим нивоима. Трошкови ових лекарских прегледа који не спадају у примарну здравствену заштиту падају на терет родитеља, што их у великој мери одвраћа од тога да своје дете и даље усмеравају на бављење спортом. На тај начин, идеја афирмације школског спорта, која подразумева да бављење спортом у школи буде бесплатно, пада на првом кораку.

 Сигурни смо да је у интересу унапређења и очувања здравља ученика, као и развоја школског спорта, потребно пронаћи праву меру и компромисно решење које, с једне стране, неће додатно оптерећивати родитеље ученика који желе да се баве школским спортом, а, с друге стране, показати конкретну бригу државе за здравље ученичке популације.

 Овај Предлог закона о спорту уважио је и све ове изнете аргументе Покрајинског секретаријата за спорт и омладину и можемо рећи да понуђено решење да су за децу до 14 година сви здравствени и спортски прегледи бесплатни, односно улазе у режим редовног или ванредног систематског прегледа, један од највећих бенефита овог закона.

 Рад са децом. Задршку смо изразили према решењу које овај предлог закона даје у односу на рад са децом. Наиме, уколико смо се определили да нам рад са децом буде драгоцен, те у том смислу инсистирамо на образовању и високом образовању. Садашњи закон дозвољава рад са децом до 14 година само спортским стручњацима са вишом или високом стручном спремом. Зашто се сада појављује опција стручног оспособљавања за посебан рад са децом, односно зашто спуштамо већ утврђене стандарде? С обзиром на специфичност рада са децом и у најосетљивијим фазама њиховог развоја и неопходност стручности у свим сегментима тренажног процеса, ово решење могло би да уназади квалитет рада са децом. С друге стране, колеге који су професори физичког васпитања, који су четири до пет година улагали у себе, без икаквих проблема држе наставу.

 Подсетићу вас да је основна школа обавезна, обухват школске деце у Србији је скоро 97%, што значи да им кроз руке прођу скоро сви надарени, мање способни, гојазни, потхрањени, неухрањени, деца из инклузивних школа и са различитим проблемима, да су садржаји спортских грана који су у програму врло захтевни, од усвајања основних елемената до приказа састава, разматрања тактике и тако даље.

 Ако којим случајем тренер ради у неком клубу треба да има лиценцу и ту настају озбиљни проблеми. Врло често и за најужу лиценцу мора да се пролази одређена едукација без икаквог стручног оправдања. Лиценцирање је замишљено као перманентно усавршавање које важи за све савезе, који желе да напредују и имају резултат, неопходно и логично и без законске обавезе, а није лиценцирање нови простор за пуњење буџета. У том смислу и у овом предлогу се не виде јасна решења, осим да у оквиру стицања лиценце може да се истовремено и стручно оспособи кадар, што свакако није усавршавање.

 То су можда наше замерке. Амандмане нисмо давали из неког разлога, зато што је постојала добра комуникација и закон је, на неки, начин направљен по мери Покрајинског секретаријата за спорт. Пошто долазимо из Војводине па знамо како то све тамо функционише, али можда у тим нашим замеркама, ако имају неки други посланици своје амандмане, ето, можете их усвојити да би овај закон о спорту био још бољи.

 ПРЕДСЕДНИК: Реч има министар Вања Удовичић...

 ВАЊА УДОВИЧИЋ: Желим да вам захвалим и да потврдим да је сарадња са Покрајинским секретаријатом за омладину и спорт изузетно партнерски и да у свему покушавамо заједно да решавамо проблеме, поготово када је у питању о школском спорту и оно што сте данас рекли.

 Имао сам прилику да водим све јавне расправе и да седим од почетка до краја и да расправљам. Тако је у Новом Саду јавна расправа трајала преко девет сати. И желео сам, управо, и својим присуством и вођењем те исте јавне расправе да добијемо у свим деловима Србије све оне неопходне информације које за циљ имају унапређење овог система. И, јесте, у највећој мери, сад, видим да имате неке од конструктивних идеја, и, те поједине идеје налазе се у амандманима, тако да ћемо када будемо разговарали о амандманима, детаљније образлагати решења која сте и сами споменули и те конструктивне идеје. И хвала вам на томе.

 Али, оно што сте споменули јесте да смо прихватили одређене сугестије и на тим јавним расправама морам да кажем да оне нису имале за циљ да угрозе аутономију, него смо прихватили само да не би дошло до забуне. Јер више правника па другачије и читају одређене одредбе, па смо, одмах, и на јавној расправи, кроз директан дијалог, рекли да желимо да прихватимо да би ствар била кристално јасна, да би се разумела на прво читање, поготово људи из система спорта, да не буде забуне, са одређеним решењима која би довела и до угрожавања аутономије, у одређеном, што апсолутно није наш циљ. Јер, као што сам рекао, Покрајински секретаријат за омладину и спорт сматрамо изузетно великим партнером у решавању одређених проблема.

 Желим да напоменем, пошто сте и ви споменули, стипендирање перспективних спортиста и уопште спортиста. Република је у 2015. години стипендирала 359 спортиста, са 105 милиона динара. И сматрамо тај податак изузетно квалитетним и охрабрујућим, јер желимо да водимо бригу о оним спортистима, првенствено, који ће тек, можда, наступити или од којих се сматра да су наши највећи таленти. Јер, када узмемо садашње освајаче медаља, када узмемо све оне који данас у најсјајнијем светлу представљају Републику Србију, па могу да кажем и на свом личном примеру, и сам сам био добитник те стипендије, и могу да кажем колико је мени била значајна у том периоду, поготово када сам у био у категоризацији проглашен за перспективног спортисту, онда не можете да оспоравате значај тих средстава и значај такве одлуке да се стипендирају ти спортисти.

 Самин тим желимо да пошаљемо и поруку родитељима да водимо бригу о спортистима и када они нису на трону, европском и светском, да препознајемо оне који ће бити најбољи. Па, споменули сте Ању, ви, као можда и најперспективнију пливачицу, у овом тренутку, Републике Србије, и управо такве спортисте стипендирамо и управо такве спортисте препознајемо, јер од њих очекујемо највише. Тиме желимо да покажемо да не желимо да прихватимо ловорике наших спортиста када остваре резултате, већ их препознајемо са 17, 18 година, у најранијем добу и пратимо их кроз њихов развој, кроз финансирање свих програма, јер желимо да имају све услове који су неопходни да би могли да се финансирају и да не размишљају о тим тривијалним стварима о којима се понекад, неретко, и размишља.

 Хвала вам још једном на конструктивним идејама и размотрићемо, врло, ваше сугестије и причаћемо на ту тему у дану који је предвиђен за амандмане. Хвала.

 ПРЕДСЕДНИК: Хвала.

 Реч има народни посланик Жика Гојковић.

 ЖИКА ГОЈКОВИЋ: Хвала. Поштована председнице, поштовани министре са сарадницима, даме и господо посланици, и сви заинтересовани грађани који нас данас гледате, на почетку желим да захвалим господину Удовичићу, тачније, да честитам на сјајној организацији Европског првенства у ватерполу, где је држава показала да и те како зна да прати резултате које сјајни наши спортисти годинама постижу. Ова организација је само показатељ да се и у тешким ситуацијама, да кажем, и у тешкој кризи, у којој се држава годинама налази, увек може организовати један сјајан спортски догађај који је за похвалу целој држави и, наравно, који ствара маркетинг, не само за Србију и град Београд, него за цео наш народ.

 Слушајући малопре уважену колегиницу из ЛСВ, стекао сам утисак да ми данас расправљамо о закону који је Секретаријат за спорт и омладину АП Војводине направио. Увек сам говорио, и када сам имао прилику да говорим, о потреби да на челу Министарства за спорт и омладину буде човек, млад човек који је био спортиста, који је остваривао сјајне резултате, а не неко ко ће се бавити политиканством и користити спорт. Нажалост, као што је у свим локалним самоуправа и многим другим региона, где се спорт и финансирање спорта искључиво користе да би се прикупљали јефтини политички гласови и да би се користили за политичке кампање.

 На челу Министарства за спорт имамо човека који је успео да се избори за већа финансијска средства и сматрам да је ово министарство врло често неправедно потцењивано и када је у питању буџет, али и када су у питању многе друге теме и сфере у друштву које ово министарство може да унапреди.

 Вероватно ћемо се сви сложити око тога да је ово један добар закон, чак, усудио би се рећи да ће овде данас и у овој расправи бити мало и зачуђујуће да нема оних тешких тонова и да је ово нешто што је било потребно нашој држави.

 Дотакао сам се, кажем, Секретаријата за спорт и омладину не као нечега што је позитивно, већ нешто што је негативно, али о томе ћу говорити мало касније када се дотакнем финансирања спорта и показати која је у ствари разлика како не треба, а како треба радити када је у питању однос према спорту.

 Због оних људи спортских радника који нас гледају, ја ћу само покушати да се сконцентришем на неколико важних ствари из овог закона иако је сам закон довољно јасан и добар, али имајући у виду ситуацију да многи људи, ипак, не знају све о томе, покушаћу да дефинишем само неколико добрих, добрих стварно, тема из овог закона.

 Поред забране дискриминације, која је и до сада била прописана на најоштрији начин, врши се усклађивање са новодонетим прописима и на националном и на међународном нивоу у овој области, а повећава се посебна одговорност свих који раде са децом, и сви облици злостављања, злоупотребе и насиља, елиминишу се и најоштрије санкционишу, што је наравно сјајно.

 Како је основни циљ да спорт не буде привилегија деце богатих, већ доступан свој деци, предвиђа се да убудуће здравствени прегледи за децу од шест дочетрнаест година буду бесплатни када се обављају у здравственој установи или у Заводу за спорт и медицину спорта. Обухваћен је обавезним здравственим осигурањем, чиме ће се, с једне стране, растеретити буџет родитеља, а, са друге стране, подићи квалитет тих прегледа.

 Како би се спречио лош тренд да се посебно са децом, али, генерално, и са свим спортистима закључују доживотни менаџерски уговори, чиме спортисти, а посебно деца постају нека врста власништва других, уводи се да уговори о поседовању са менаџерима могу да се закључе највише на две године, да ти уговори морају да буду оверени у складу са законом, који су обавезни елементи тих уговора, а када се закључују са децом морају за тај уговор да дају сагласност оба родитеља.

 Како су данас трансфери у спорту врло популарни и транзит деце из мањих ка већим срединама у клубовима је врло активан, као из наше земље у иностранство, да би се деца сачувала од свега негативног, што носи њихов одлазак од родитеља, уводи се да су ти трансфери из клуба у клуб у земљи дозвољени само под врло строгим критеријумима што је, такође, јако добро, који између осталог подразумевају да је детету обезбеђен адекватан наставак школовања, исхрена, здравствена заштита, смештај и све остало. Посебно потенцирање на школовању, јер, нажалост, многи спортисти, тренери, па чак и тренери, који би требало да су педагози, да би од деце постигли што веће резултате у други план стављају њихово школовање.

 Међународни трансфери малолетних спортиста су забрањени, осим у посебним случајевима и по критеријумима и условима утврђеним међународним спортским правилима, а поред тога управо због значаја овог питања и спречавања свега негативног што може да донесе по дете.

 С друге стране, како би се заштитили клубови, уводи се да су сви уговори којима неко стиче искључиво економска права клуба при будућим трансферима спортисте ништави. Даје се могућност да се здравствени прегледи обављају у здравственим службама, што укључује, по први пут, и приватну праксу, уместо до сада само у здравственим установама.

 Када је реч о уговорима између спортисте и клуба или спортског стручњака и клуба новина која се уводи је да убудуће уговор и све измене и допуне уговора морају да буде оверене у складу са законом, а да ли ће бити и регистровани у савезу то се оставља савезима да утврде својим правилима. До сада је био услов да се уговор сматра важећим било да је регистрован у савезу, па је у случају спора то, врло често, било злоупотребљавано, што је мало познато.

 То значи, постала је значајна сива зона у спорту где или није било уговора или су они били фиктивни или се анекси уопште нису регистровали или се нису плаћали порези и доприноси на те уговоре, што је наравно у једном моменту довело до тога да се читав низ људи из криминалног миљеа појављују управо као друштвено спортски радници, управо користећи овакве рупе у закону.

 Поред тога регистровали су се само основни уговори на минималне износе, а анексима, који се нису регистровали, најчешће су се, заправо, уговарали реални износи, право обавеза између спортисте и клуба.

 Жеља је, колико сам успео да приметим, да се то убудуће спречи, да се заштите спортисти, да имају радни стаж када престану да се баве спортом, а не да буду препуштени сами себи после каријера, без икаквог трага да су ишта у животу радили. То значи да имају адекватну здравствену заштиту и да остваре право на пензију, што је до сада било само у ретком броју случајева.

 Општи режим закона којим се регулишу радни односи овим законом је као „лекс специјалис“ за спорт прилагођен реалним потребама и специфичностима спорта. Како су спортисти данас савремени гладијатори, то често можемо да чујемо, остало се при опредељењу да се обавезно осигуравају само врхунски спортисти, јер након сагледавања уважен је став већина клубова да би у овом моменту осигурања свих спортиста био превелики финансијски намет за њих, али новина која се уводи је да сваки спортиста који није осигуран од стране клуба за време наступа за репрезентацију мора да буде осигуран од стране надлежног савеза, и о овоме ћу мало касније говорити када будем говорио о локалним самоуправама и њиховим могућностима да побољшају стање у спорту.

 Добро је то што се уводи јединствени визуелни идентитет наше репрезентације. Да репрезентације не буде више као шарени караван, као што је то био случај, врло често, у којем доминирају спонзорске рекламе са којима су наши репрезентативци као буквално ходајући билборди, па грб и застава готово да се и не виде од разних реклама. Оно што сви знају, а мало се експонира, то је да наш спорт годинама уназад на кључним функцијама има 30 до 40 људи, што је један од кључних проблема нашег спорта.

 Оно што не да да се систем унапреди и отвори а да би га искоренили за убудуће јесте то да се уводи да један човек може да обавља само једну функцију у спорту. Ако то може у политици, не видим разлог зашто не и у спорту. Поред пооштравања норми којима се регулише ко не може бити члан управе и заступник спортске организације повећава одговорност чланова органа организације у области спорта увођењем дужности за њих, јер се жели да се више функција у спорту и чланство у органима не третирају само као бенефиције, већ прилика да се допринесе нешто заједници.

 Да би се спречило да се убудуће форма удружења грађана и клуба злоупотребљава, уводе се јасна правила под којим условима се користи назив клуб и форма удружења грађана. Само они који су у систему такмичења и у надлежности савеза могу у свом називу користити назив клуб, теретане, разне школе спорта и сви они који се баве спортским активностима, односно пружањем услуга у спорту, али не да би се такмичили у систему препознатом од стране савеза којима је првенствени циљ стицање добити, не могу користити реч клуб у свом називу и морају да раде у форми привредног друштва.

 Како би се изједначио положај удружења у области спорта са осталим удружењима, што до сада није био случај, уводи се могућност да клуб који је основан као удружење може непосредно да обавља једну привредну делатност по јасним правилима, само једну, да није претежна и да је уписана, наравно, у регистар.

 Битна новина је и давање могућности да уколико клуб не може да настави са радом из било ког разлога, да може да понуди јединици локалне самоуправе да га преузме са свим правима и обавезама које има. На тај начин се трансформише у спортско привредно друштво.

 Режим спортске арбитраже такође је важно питање. Прилагођен важећем општем режиму и потребама која је примена важећег закона о спорту показала, а битна новина коју уводимо јесте могућност оснивања једног сталног арбитражног суда од стране Олимпијског комитета Србије, Спортског савеза Србије, надлежних савеза, што би заправо представљало један велики корак ка унапређењу спортске арбитраже у Србији, због значаја који она има за спорт.

 Долазимо и до најважније ствари, има јако пуно онога чега би се могли дотаћи у расправи и приказати као позитивним, али оно што је можда и најважније јесте питање финансирања у спорту.

 Када је у питању финансирање спорта остаје се при концепту програмског, односно пројектног финансирања, с тим да остаје проблем да се средства са нивоа локала деле без критеријума. Поражавајућа је статистика колико локала нема правилник о финансирању или има, али је апсолутно неусклађен са законом, као и чињеница да у огромној већини, готово 90% локалног буџета за спорт добије врло често један клуб. Спречава се тако што се убудуће уводи да ниједна организација у области спорта и то како од Републике тако и до покрајине и локала не може да добије више од 20% од укупног буџета опредељеног за спорт.

 Господине министре, знам да врло често имате разноразне захтеве када су у питању разне средине, да су врло често ти захтеви нереални и да се врло често многи ослањају да ће Министарство нешто направити, или да ће то учинити Секретаријат за спорт и омладину, ја мислим да је врло важно ко нам седи у локалним савезима, поготово у спортским савезима, у градовима и на који начин се они односе, како се ти људи односе према спорту и спортистима.

 Као пример бих навео град из којег ја долазим и Спортски савез града Сомбора, чији сам председник, који је и пре овог нацрта новог закона о спорту радио на приоритетима наведеним у Стратегији о спорту и реализује програме од 2010. који се управо баве свим оним стварима које су приоритетне у нацрту овог закона о спорту.

 Навешћу само неке од програма. То су**:** бесплатна школица спорта за децу од три до шест година, за децу од две до четири године која вежбају са родитељима, бесплатне школе спортова у сарадњи са спортским удружењима и чланицама савеза, бесплатна рекреација за жене у граду Сомбору у насељеним местима, бесплатна рекреација уводи се за све грађане, бесплатна рекреација уводи се за особе са моторичким оштећењима и терапијско пливање, програм – „Стоп насиљу у школама“ и све програме, што је најважније, реализују стручна лица.

 Морам напоменути да су у Сомбору тачно регулисана финансирања у области спорта кроз јавне конкурсе, критеријуме, правилнике и категоризација спортова где је све јавно, транспарентно и усаглашено са националном стратегијом и правилницима и где су се нашла средства за стипендирање најперспективнијих спортиста за тренерске надокнаде.

 За оно што смо урадили у прошлој години, и поносан сам на људе са којима радим, Спортски савез града Сомбора је добио најпрестижнију „Мајску награду“ као најбољи спортски савез у Србији, али ово не желим да говорим да бих истицао нити себе нити спортски савез који представљам, већ желим рећи какав је начин да се озбиљно бавимо спортом. Једини начин је избацивање било којег вида политиканства из спорт. Спорт треба вратити спортистима и као председник удружења прво и основно што сам урадио, а то је да сам избацио све људе из политике, жаргонски речено, рачунајући себе, из свих комисија, где је у питању или додела финансијских средстава, или када је у питању додела термина разним клубовима.

 О томе одлучују искључиво најбољи тренери, најбољи спортисти у граду и данас, једноставно, немамо проблема као што смо имали некад.

 Вратићу се на пример, на оно о чему смо говорили, о чему је говорила моја уважена колегиница и поштована колегиница Папуга, када је у питању Секретаријат за спорт и омладину. Сматрам да је тај секретаријат управо показатељ како политиканство делује у спорту. Довољно је само да сви одете на сајт Секретаријата за спорт и омладину и погледате како се деле финансијска средства из тог секретаријата. Тачно ћете видети базе градова и општина где одређена странка има одређена упоришта где се деле огромна финансијска средства и где нема апсолутно никаквих критеријума када су у питању спортски резултати.

 Наравно, увек можете издвојити из тих области неког доброг спортисту, неког доброг тренера и рећи – ево, ми помажемо спорт тамо. Тврдим да је ово класичан пример политиканства у спорту. Сомбор, град, од када је добио „Мајску награду“ није добио ни један једини динар од Секретаријата за спорт и омладину. Тачно сам знао да по политичкој линији нећемо добити та финансијска средства, иако смо конкурисали искључиво за програме само за децу и програме за особе са инвалидитетом. Све укупно, та финансијска средства су износила милион и по динара, нисмо добили ни један једини динар!

 Добијали су сви они други који су подобни. Рецимо, милиони су издвајани за неке банатске шоре, милиони су издвајани за разне средине одакле се црпе гласови када је у питању одређена политичка позиција, милиони су давани за, нећете веровати, то сам први пут чуо, иако сам бивши спортиста, да постоји тенис главомет и да се и за то издвајају финансијска средства, а да, рецимо, не можемо да издвојимо за особе са инвалидитетом и децу ометену у развоју. То је страшно.

 Наравно, град Сомбор је препознао спорт као врло важан сегмент нашег друштва и успео је да неутралише овакав један недомаћински, на првом месту, недомаћински однос према спортистима и Покрајини и то је још један кључни пример да је јако важно кога бирате када постављате на функције.

 За разлику од вас, тамо је особа која се уопште никада није потврдила у спорту, вероватно, како то воле људи да кажу, лопту је видела само на телевизији и нажалост, такве особе јесу склоне политиканству и врло често доносе лоше спорту и свима онима који живе од тог малог спортског динара.

 Како је објективно могуће да један спорт има значаја за Покрајину или локал, а да на нивоу Републике нема такав значај? Уводи се могућност да Покрајина и локал направе своје категоризације спортова пратећи само критеријуме, а не категоризацију Републике, што је наравно добро, јер се тиме отвара могућност да Покрајина и локал финансирају и оне спортове који за њих имају значај иако можда немају на нивоу Републике или је на нивоу Републике значај тог спорта мањи.

 Отвара се могућност оснивања националног фонда за развој спорта од стране Републике као буџетског фонда, који би се финансирао из буџета и свих других извора, првенствено с циљем стварања могућности за нове изворе финансирања спорта, где би се средства транспарентно улагала и трошила првенствено за развој рекреације и подстицања бављења спортом свих грађана, а посебно деце, омладине, жена и особа са инвалидитетом, с тим да и Покрајина и локал могу да оснују овакве фондове у оквиру својих надлежности и за потребе на својој територији.

 Пуно је тога добро, као што сам већ рекао, у овом закону. Ово је један од закона који не треба пуно хвалити. Мислим да треба само упознати и грађане и оне који су мало мање заинтересовани за ово колико је ово добро за нашу децу на првом месту, а и за здравље нације.

 Треба додати и то да се уводи обавеза доношења четворогодишњег плана за развој од стране надлежних савеза, што је такође добро, јер се доста тога радило стихијски у нашем спорту и били су углавном резултати препуштени интересовању једног малог броја људи око спортисте и његове породице.

 Уводи се новчана награда за спортске екипе из спортова прве категорије, која осваја највиша европска и светска одличја, како би се мотивисали клубови да постижу резултате и наградили и препознали значај трофеја, које освајају наши клубови.

 Предлаже се да се приватизација у спорту уреди посебним законом. То је једна од кључних тема у спорту о којој ћемо убудуће расправљати.

 Овај закон, наравно, не може да у потпуности дефинише када је у питању приватизација спорта и дотиче се само у неким темама и сегментима. То је нешто што нас чека и што је неминовно после овог закона.

 Новина која се, такође, уводи јесте и у делу…

 ПРЕДСЕДНИК: Време сте потрошили. Захваљујем.

 Сада ће министар одговорити.

 ЖИКА ГОЈКОВИЋ: У сваком случају, хвала што сте ми дали прилику да говорим.

 Још једном велика подршка нашег посланичког клуба Министарству за спорт и омладину.

 ПРЕДСЕДНИК: Сачекајте одговор.

 ВАЊА УДОВИЧИЋ: Хвала вам на подршци и на честиткама, и мом ресору и мени лично.

 Сматрамо да је јако битно нагласити да није само одржано Европско првенство изузетно успешно, већ ћемо базене које смо купили пребацити у Врњачку Бању и правимо у овој години и ватерполо национални тренинг центра. То је једно одговорно понашање у односу и на организацију и такмичење, где желимо да нешто након такмичења остане, а да се паре не троше само за организацију, иако, наравно, то јесте битан сегмент.

 Желим да нагласим да се на данашњи дан ниједном спортисти не дугује ниједан динар. Да је по свим основама плаћено свима и за програме и за стипендије и за национална признања, за све, и за награде, јер ватерполисти су након пет дана добили награде и сада је постала пракса да спортиста по освајању медаље на европском, светском првенству или Олимпијским играма награду добије у року од седам дана или у року од пет дана.

 И сам, лично, чекао сам на награде и по две године и зато знам и колики је значај управо таква једна чињеница.

 Оно што желимо да се похвалимо јесте да смо савезима који иду на Олимпијске игре, то јест, савези који су кроз спортисте обезбедили учешће на Олимпијским играма 15. јануара уплатили средства и да је то исто велики помак када причамо о финансирању спорта и праћењу наших олимпијаца и жеље да пратимо њихове програме од тренутка када су им започете припреме за Олимпијске игре.

 Раније су се плаћали у мају прве паре и програми су од Републике финансирани од маја.

 Управо желимо да препознамо значај програма, значај припрема и да финансије што пре уплаћујемо, и ово јесте огроман искорак напред, када паре пустите савезима 15. јануара. То показује чињеницу да је однос Владе према спорту никад бољи и због тога захваљујем свим министрима који су препознали значај спорта у овом тренутку, а вама хвала на конструктивним идејама и предлозима. Хвала вам на похвалама и управо кроз неке појединости разговара ћемо у дану за амандмане, неке сугестије које сте споменули.

 ПРЕДСЕДНИК: Хвала.

 Реч има народни посланик Марко Ђуришић.

 МАРКО ЂУРИШИЋ: Хвала, поштована председнице.

 Поштовани министре, у току ове расправе, слушајући претходне дискусије стекао би се утисак да проблема у спорту у Србији данас нема, али чињеница је да то тако данас није.

 Ми имамо врхунске резултате спортиста, поносимо се њима, слажем се да су они међу најбољим амбасадорима наше земље, али када читате вести о спорту, пречесто те вести личе на вести из црне хронике или на вести из неких таблоида, неке вести естрадне.

 Да ли је проблем закон који постоји до данас, нисам чуо у претходним дискусијама да је то случај. Да ли ће овај закон да реши те проблеме, такође, нисам сигуран. Сам Предлог закона није лош, он је унапредио неке ствари које су се у пракси за ове претходне четири године показале недовољно добрим, креће у одређеним стварима у добром смеру, али не иде до краја и наши амандмани иду ка томе да се обезбеди још већа транспарентност у финансирању, да се још већа деполитизација у спорту обезбеди, да се смањи утицај сивог капитала и свега оног ружног што се дешава данас у спорту.

 Овај закон је био у плану да се донесе још 2014. године, па 2015. године, почетак, стајало у плану Владе, чини ми се, март 2015. године. Донет је крајем прошле године и ево данас, у фебруару, јануару, не знам који је месец данас, усвајамо га. Чињеница је да је постојала широка расправа и да је сасвим сигурно овај закон постигао најшири могући консензус свих оних људи који раде у спорту и који желе да допринесу да спорт у Србији буде бољи. Али, проблем, поново кажем, није закон. Проблем је његова примена, и овог старог и овог којег ћемо данас, односно наредних дана, вероватно, усвојити.

 Сам закон, овај стари, предвиђао је 24 подзаконска акта, разне бројне правилнике, стратегије, одлуке и у Образложењу закона стоји да само један правилник није донет – Правилник о школском спорту. Пуно смо дана слушали о томе колика је важност школског спорта и ми се потпуно слажемо са вама, министре, да оно што је можда најважније развијати у наредном периоду јесте школски спорт, да би се проширила база, да би се подигло здравље нације, то значи, са тим се слажемо. Али, шта нам гарантује да ће се ово стање које се, ево, није десило од 2011. године, једино тај правилник није донет, каже се само у једној реченици – због неслагања људи који су радили у изради тог правилника. Да ли ће се ту постићи консензус или неће? Који ће бити квалитет осталих 14 нових правилника које овај закон предвиђа? У ком року ће они бити донети? Да ли ће ови претходни правилници бити унапређени, у складу са законом, довољно брзо да би се ствари у спорту помериле набоље?

 Потпуно се слажемо са министром да спорт треба да буде доступан свима, али то данас није случај. Нас занима да ли ће оно што је предвиђено овим законом остати само мртво слово на папиру или ће Влада нешто конкретно радити да се те ствари промене?

 Ту имамо озбиљне сумње. Како можемо да рачунамо на развој школског спорта ако министар надлежан за просвету има обавезу да отпусти неколико хиљада запослених у просвети? Те две ствари су у колизији, за развој школског спорта потребно је запослити нове професоре и наставнике, јер очигледно да постоји мањак квалитетних програма. Њих нема ко да осмисли и да спроведе.

 Каже закон, тамо негде, да приоритет у коришћењу школских спортских сала имају наравно школе и да тек када се сви термини везани за програме остваре, онда, они слободни термини могу да буду на тржишту. Али, шта је данас случај? Нема никаквих програма, ваншколских активности, њих нема ко да спроведе. Нема наставника, нису плаћени, нису мотивисани да раде то и онда се то препушта клубовима и спорт постаје привилегија богатих, односно оних који имају новац, деци чији родитељи имају новац да плате да тренирају неки спорт, а онда се за школска такмичења пријаве они који тренирају у клубовима да наступају за школу. Не ствара школа, нема школа тренинге, рукомета, одбојке, неких других спортова, него се то тренира у клубовима, па се онда покупе та деца и онда они представљају школу. Те ствари треба да се промене. Да ли ће се променити, остаје питање?

 Говорили смо овде и о рекреативном спорту. Врло ми је било занимљиво да прочитам у Образложењу закона какав је однос људи у ЕУ и у Србији у бављењу рекреативним спортом. Неко истраживање каже да се – 40% људи у ЕУ бави рекреативно спортом, у Србији је тај проценат 10%. У ЕУ 34, а у Србији 56% никада нема, како је рекао министар, никакву активност. Да ли ће се ово променити? И на који начин? О томе и данас и јуче нисам чуо ништа.

 Оно што сматрамо да је добро, то је корак, али по нама мали, недовољан, да се финансирање у спорту учини транспарентнијим. Предвиђено је да се подноси извештај АПР-у, да се ти извештаји тамо објављују, али сматрамо да то није довољно и да такви извештаји нису довољно транспарентни да би грађани Србије могли да виде на који начин се троши њихов новац. Не само за издвајања из буџета за програме који клубови прилажу Министарству и локалним самоуправама и за то добијају одређени новац, него и за финансирање од стране јавних предузећа, од стране предузећа са државним капиталом, као и од стране приватних фирми.

 Као решење за бројне проблеме у нашем спорту, пре свега у фудбалу, ево, прошле године било је неколико скандала и са оптужбама за намештање мечева у нашој фудбалској Супер-лиги, па су онда и посланике питали овде, нашао сам те извештаје у медијима, на који начин ствари могу да се промене, а онда је одговор посланика већине био да је то приватизација у спорту.

 Нажалост, овај закон није дао одговор на то питање, а то смо слушали скоро сваки пут у претходне две године – када ће закон о спорту, па ево, чекамо да видимо питање приватизације спорта, врхунских спортских клубова. Знамо и сами да је то велико питање ко је власник имовине коју они користе, ко управља клубовима, на који начин држава даје средства, на који начин се јавна предузећа одлучују за спонзорство тих клубова.

 Све је то данас нетранспарентно. На сајтовима тих клубова не можете да нађете податке о управи клубова, то не можете да нађете ни на сајту АПР-а. Ми сматрамо да сви ти подаци морају да буду јавни и да то мора да уђе у овај закон. Понављам, приватизација није решена, препуштено је то неком новом закону. Министар је рекао – формирана је Радна група, али који јој је рок?! Када ће и та тема доћи на дневни ред и да ли ће она решити све те проблеме и ако мислимо да ће да реши зашто, онда, то није урађено сада са овим законом или заједно са овим законом, да је и тај закон, овде, у процедури?

 Сматрамо, наш предлог кроз неке амандмане и јесте да се политизација спорта, односно утицај политике што више умањи и да у управним одборима клубова и савеза по слову закона више не могу да седе политичари, односно чланови органа политичких странака. Неке странке су то најављивале као део својих политичких програма. То је и највећа странка најављивала као своју одлуку. Неки функционери највеће странке у Србију то су спровели, неки нису. Ми сматрамо да то не треба да буде добра воља ни појединаца ни странака, него слово закона.

 Сматрамо да је добро што ће уговори врхунских спортиста сада бити састављани и оверавани у складу са законом, али сматрамо да треба да постоји и заштита од дискриминације у случајевима када спортиста одбије, рецимо, неки трансфер. Он има право по закону да одбије, али не говори се о томе да ли ће и на који начин бити заштићен да не сноси последице због тога.

 Сматрамо да Регистар који се уводи мора да буде шири од онога што је данас предложено у Предлогу закона, да морају јасно и обавезно да се нађу подаци о оснивачима, управи и годишњи финансијски извештај који ће тачно навести из којих извора и са колико новца су финансирани клубови и савези.

 Све ове ствари су, по нама, кренуле у добром правцу, али није учињен још тај један корак и надам се, министре, и од тога ће, на крају, зависити наша подршка овом закону на који ћете се начин односити према тим нашим амандманима.

 Спорт у Србији је важан за грађане Србије. Ми волимо да кажемо и вероватно јесмо спортска нација, али мислим да неке ствари од стране државе и ту треба да се промене. Данас је у Србији преко сто грана спорта од посебног значаја, од посебног интереса за Србију. То, практично, значи да сви ти спортови улазе у финансирање из буџета, могу да конкуришу са својим програмом. Питање је да ли је то одговарајуће за земљу величине каква је Србија. Толики број спортова од интереса за Србију сматрамо да је превелик. Земље наше величине и наших финансијских могућности имају, отприлике, дупло мањи број таквих спортова. Мислим да је време, ако знамо у каквој тешкој финансијској ситуацији се налазимо, да се и ту изврши одређена ревизија.

 Оно што је добро у овом закону јесте дефинисање аматерског и професионалног такмичења. Добро је што је остављена могућност да у кризним ситуацијама Спортски савез и Олимпијски комитет преузму надлежности у појединим спортским гранама.

 Оно што је доста колега говорило, и то јесте један квалитет овог закона, јасније дефинисање здравствене заштите, која говори – обавезан здравствени преглед свих који учествују на такмичењима, обавезан здравствени преглед код свих ваннаставних школских активности и школских такмичења. Али, сматрамо да није до краја и на најбољи начин решено шта се дешава за спортске прегледе код приступања клубовима, рада, вежбању, учествовању, тренирању у клубовима, односно ко сноси трошак. Младима до 14 година то потпада под трошак обавезног здравственог осигурања. Али, шта је са оним старијим? Закон каже да те трошкове покрива клуб, савез или сам спортиста. Када, у којим случајевима ће то радити клубови, савези, а када је то остављено самом спортисти?

 Такође, сматрамо да је потребно, без обзира колико се увек каже да је бављење спортом здраво и да је рекреативно и умерено бављење спортом здраво, тренирање одређених спортова носи и одређене здравствене ризике. Мислим да је потребно нагласити деци, родитељима или рекреативцима који желе у таквим спортовима да учествују који су евентуални ризици, да то буде обавеза клубова који организују те спортове.

 Министре, говорили сте, такође, о томе како данас постоје само три спортска инспектора и да је немогуће да они контролишу на прави начин 12.000 спортских удружења и да овај закон сада отвара могућност да спортски инспектори раде при локалним самоуправама. Али, то је опет у колизији са политиком Владе, која предвиђа да у локалним самоуправама 10.000 људи у наредних неколико месеци добије отказ. Па, где, онда, пронаћи паре у тим буџетима за нове људе и да ли је то реално? Како ће се то финансирати и да ли ћемо имати више спортских инспектора, који ће, по овом закону, имати много више посла и обавеза?

 Говорили сте сада о Националном центру за ватерполо који ће бити изграђен у Врњачкој Бањи и овај закон препознаје националне спортске објекте. Говорило се и о националном стадиону. У годинама када је ова држава, зато што наводно нема пара у буџету, од преко милион грађана узела новац, од њихових плата и пензија, говори се о 150 милиона за изградњу новог стадиона у Србији. Ми сматрамо да је то апсолутно непримерено, у ово време.

 И неколико речи, на крају, министре, министре омладине и спорта, ово јесте закон о спорту и ви сте се посветили у свом раду пре свега спорту, али мислим да у овом делу рада са омладином ова држава показује лошу бригу или небригу. Имали смо пре неколико дана једну лошу поруку, када је прво било најављено, па отказано славље испред Скупштине за ватерполисте и младе математичаре, победнике на Олимпијади. Нажалост, они се, по једном потпуно немуштом образложењу, нису нашли на том месту. Мислим да ви треба да водите рачуна и о омладини и о спорту.

 И на крају, један савет са моје стране. Ви сте се дуго бавили спортом, ја се доста дуго бавим политиком, рекли сте, у вашем излагању и образлагању овог предлога закона, како је у последње две године освојена трећина медаља од освојених на врхунским такмичењима у последњих 15 година.

 Сада нам предстоји предизборна кампања у наредних неколико месеци, односно она је већ почела.

 Такве изјаве ће сигурно добити аплауз на предизборним скуповима Српске напредне странке, али ако бисте тако нешто рекли на јавном месту, верујте ми, доживели бисте исто оно што сте доживели у београдској „Арени“, када сте кренули да захваљујете председнику Владе и градоначелнику Београда на организацији Европског првенства у ватерполу. Хвала.(Аплауз.)

 ПРЕДСЕДНИК: Министар, изволите.

 ВАЊА УДОВИЧИЋ: Желим да вам захвалим на изнетим похвалама, али и указивању на проблеме којих смо и сами свесни и које, управо, кроз одређене одредбе у закону о спорту имамо, то јест, желели смо или смо предложили, имају за циљ да реше исте о којима сте причали.

 Желим да вам захвалим и на конструктивним амандманима које сте поднели, о којима ћемо у расправи у појединостима, о њима, више причати, а који заиста јесу конструктивни.

 Морам да одговорим на неке од критика које сте изнели. Када је реч о рекреативном спорту, ту не могу у потпуности да се сложим са вама, јер тачне су чињенице које сам изговорио, који се проценат људи бави рекреативним спортом, а који не. Ми желимо управо кроз Стратегију о спорту и управо наметањем обавеза, како јединици локалне самоуправе, аутономним покрајинама, па и Републици, и одредбама у закону које се детаљно баве о унапређењу рекреативног спорта, да скренемо пажњу, да унапредимо рекреативни спорт и могућност бављења рекреативним спортом у Србији.

 Али, с друге стране, не можемо очекивати од неког ко не жели да се бави спортом, рекреацијом, здравим стиловима живота, да се бави. Не можемо извући човека из куће, ми можемо да направимо амбијент, можемо да направимо све услове. Зато смо се, када је реч о спортској инфраструктури, определили за изградњу оних терена који су доступни свима, али не можемо вући људе из куће и стављати их на терене. Опет, потребна је и воља других да се баве рекреацијом. Наш посао је да направимо све услове и амбијент који ће задовољити потребе грађана Републике Србије и који ће моћи да се баве рекреацијом без плаћања за исту.

 Желим да вам кажем да је, када сте споменули да не радимо на јачању рекреације, Министарство омладине и спорта прошле године покренуло пројекат СОФА-Студентске и омладинске физичке активности, која данас обухвата 18.000 младих између 18 и 25 година, који се апсолутно бесплатно баве спортом. Свака активност је апсолутно, апсолитно бесплатна. То је жеља да позовемо младе људе и да им наметнемо рекреацију и бављење спортом као стил живота и стил размишљања.

 Морам да вам кажем да ћу увек да истакнем чињеницу, а чињеница јесте, да ми у последње две године имамо 56 освојених медаља. Не можемо да сакријемо, славимо их, позивамо се на њих. Ти момци и те девојке су идоли млађим генерацијама. И то је неспорна чињеница, као и чињеница да сам имао прилику да играм Европско првенство у Београду пре десет година и да се врло одговорно понашамо и да смо за иста финансијска средства организовали и ово такмичење, али разлика је управо, јер смо желели да нешто остане након тог такмичења – и градимо Национални тренинг центар. И то је жеља да после сваког такмичења нешто остане. О томе сам причао.

 Да не одузимам више времена, оно што се тиче ваше констатације о примени овог закона и са лоцираним проблемима, ми смо управо кроз неке одредбе, кроз јачање надзора, кроз увођење благовременог извештавања, кроз санкционисање прекршаја, као и већих новчаних казни покушавамо да скренемо пажњу на све то негативно и управо желимо да кроз такве одредбе делујемо превентивно, а не репресивно.

 Још једном, искрено, желим да искористим прилику да вам захвалим на конструктивним амандманима и драго ми је што ћемо имати прилику о њима да причамо у расправи у појединостима. Хвала вам. (Аплауз.)

 ПРЕДСЕДНИК: Хвала.

 Реч има Елвира Ковач, изволите.

 ЕЛВИРА КОВАЧ: Захваљујем. Поштована председнице, председништво, господине министре, сарадници, даме и господо народни посланици, на самом почетку свог излагања ми из Посланичке групе Савеза војвођанских Мађара желимо да похвалимо позитиван и добар Предлог закона, као и начин на који смо дошли до њега, односно желела бих да похвалим широку јавну расправу која је одржана у протеклим периоду, као и позитивну праксу, да је уважени господин министар са сарадницима овај предлог вама представио пре неколико недеља у малој сали Народне скупштине Републике Србије.

 Најпре бих желела у име Посланичке групе Савеза војвођанских Мађара да похвалим и чињеницу да без обзира што током јавне расправе, то значи, првобитни законски текст је био такав да смо се уплашили да ће бити смањене надлежности АП Војводине, уважене су примедбе и у коначном законском тексту, који се тренутно налази пред нама, сачуване су све надлежности АП Војводине, задржане су оне које су предвиђене Законом о утврђивању надлежности АП Војводине, а чак су одређеним члановима овог предлога закона утврђене и додатне надлежности, о којима ћу мало касније детаљније да говорим.

 Нажалост, јуче нисам присуствовала вашем уводном излагању, господине министре, али сам испратила у медијима шта сте све рекли и извињавам се ако поновим неке чињенице, али чињеница је да је тренутно важећи закон донет још 2011. године и да су одређене одредбе тог закона престале да важе. Неке, управо, због измена и допуна Закона о Агенцији за привредне регистре.

 Друга позната чињеница, о којој сте вероватно причали, јесте да је Влада Републике Србије донела Стратегију развоја спорта, сада још на четири године, то значи, од 2014. до 2018. године, и на основу те Стратегије су заправо дефинисани општи циљеви, а оно о чему бих највише желела да говорим је управо због децентрализације како надлежности АП Војводине, тако и план развоја спорта на нивоу локалних самоуправа, јер има одређених недоумица, питања људи из локалних самоуправа.

 Свакако поздрављамо да је један од основних циљева, о чему су уважене колеге већ данас говориле, унапређење школског и универзитетског спорта и, можда и најзначајније, физичко васпитање деце предшколског узраста, али, наравно, и обезбеђење услова за повећање бављења спортом у свим сегментима становништва, посебно деце, омладине, жена, особа са инвалидитетом и тако даље.

 Општи циљ би требало да буде смањење процената деформитета и борба против великог проблема, а то је да све већи број грађана има проблем са гојазношћу. Наравно, да би циљ адекватне примене овог предлога закона, који ћемо усвојити за неколико дана и који је свакако добар, требало да буде и обезбеђење услова за развој врхунског и професионалног спорта и развој спортске инфраструктуре.

 Опште је позната чињеница да без обзира што је тренутно важећи закон донет 2011. године, то значи, није толико стар, било је одређених непрецизности и непримењивости појединих решења тог закона. Он није усклађен са у међувремену донетим другим правним прописима и поједина решења уопште нису усклађена са упоредно-правним решењима, тако да смо, заправо, у пракси дошли до немогућности адекватног спровођења тог закона.

 А оно што је најзначајније, што ћу вероватно неколико пута да нагласим, појавила се потреба да се свим грађанима, то значи, деци и омладини, женама и особама са инвалидитетом омогући перманентно бављење спортом, уз, наравно, подршку професионалним спортистима који, свакако, постижу врхунске резултате.

 С друге стране, опште је позната чињеница да су и у Предлогу закона садржане поједине одредбе из старог законског решења, али то су те одредбе које су се, ако могу тако да кажем, добро показале у пракси, односно, које је било могуће примењивати у прошлости.

 И оно што бих свакако желела да нагласим као значајно, то је, да је задржан систем програмског финансирања спорта, како из буџета Републике Србије, тако и из буџета аутономних покрајина, јединица локалне самоуправе, а поједине одредбе су усмерене на унапређење успостављеног система финансирања.

 Ви сте, уважени господине министре, јуче поподне у свом уводном излагању нагласили да закон треба да унапреди читав систем спорта и да регулише финансирање спорта, да је пракса показала да финансирање спорта од државе функционише добро, али да у локалним самоуправама није баш тако.

 Причали сте и о Правилнику, то значи, да закон предвиђа доношење правилника о локалним самоуправама, у финансирању клубова, како би сви клубови имали исту шансу. Одређени представници локалних самоуправа се не слажу са тиме, кажу да никад нема довољно средстава да они испоштују све своје обавезе, лепо је што имају надлежност, али је питање из чега све то да се плати, да се испоштује сваки клуб да за њих 30, 40, 50 хиљада динара нису неке велике паре, а поред тога је неопходно исфинансирати одржавање неких објеката, па чак и изградњу нових.

 Онај проблем на којих бих желела да укажем јесте да је чињеница да се из републичког буџета врло мало финансирају они клубови који нису из Београда. Не бих желела да увредим навијаче ни „Звезде“ ни „Партизана“, али сматрам да постоји живот и ван „Звезде“ и „Партизана“, да постоје клубови који нису из Београда и који не добијају довољно пажње, па ни финансијске подршке из републичког буџета.

 Врло је осетљиво питање, али вероватно сте и сами свесни тога да када причамо о спортовима који нису фудбал или изузетно популарни спортови, да су износи све мањи и мањи.

 А када причамо о женском спорту то је нешто што не добија довољно пажње јавности, надам се, да ће се то применити у будућности. Конкретан пример је, на пример, женски фудбалски клуб „Спартак“ из Суботице који постиже изузетно добре резултате, не само у земљи, већ и на међународним европским такмичењима, а суочавају се са огромним финансијским проблемима и замољени смо и свако бих желела да укажем и на значај како посвећивања пажње, па наравно и финансијске подршке и оним клубовима који нису из главног града, већ из других градова Републике Србије.

 Оно о чему се вероватно говорило и многи питају шта је са приватизацијом? Чињеница је да је из овог предлога закона о спорту изостављен део који се односи на приватизацију друштвеног, државног капитала, односно имовине садржане у још увек важећем Закону о спорту, прво због тога што се ништа није десило 2011. године и што је то било неприменљиво, и добро је што ће се ово питање по назнакама, обећањима, решити посебним законом.

 Свакако је занимљиво и похвалили бисмо одредбу према којој је надлежни Национални грански спортски савез дужан да покрене дисциплински поступак и примени дисциплинске мере утврђене спортским правилима против својих чланова који као организатори спортске приредбе не предузму прописане мере за организацију спортске приредбе и свакако је значајно и да се до сада важећи Национални савет за борбу против насиља, недоличног понашања гледалаца на спортским приредбама, замењује, ако тако могу да кажем, уместо њега се предвиђа Национални савет за спречавање негативних појава у спорту и да се, заправо, проширују његове надлежности.

 Поред спречавања насиља на спортским дешавањима, приредбама, он је надлежан за борбу против допинга у спорту, намештања утакмица и, што је изузетно значајно за Републику Србију, испуњавање међународних обавеза у овим областима.

 И као што сам обећала на почетку свог излагања желела бих мало детаљније да се бавим изворним и повереним надлежностима АП Војводине у области спорта.

 Наиме, у делу Предлога закона посвећеног општем интересу и потребама и интереса грађана у области спорта регулисана су два најважнија питања**:** 1) шта се сматра општим интересом у области спорта за Републику Србију, односно шта се сматра потребама грађана у области спорта које се задовољавају у аутономним покрајинама и јединицама локалне самоуправе и, 2) на који начин се, заправо, врши избор тих програма који ће се финансирати из јавних прихода.

 Потребе и интереси грађана у области спорта у Аутономној Покрајини, за чије се остваривање обезбеђују средства у буџету АП Војводине, јесу између осталих**:** изградња, опремање, одржавање спортских објеката од значаја за Аутономну Покрајину, промоција и подстицање бављења грађана спортом, као што смо то више пута нагласили, посебно ових осетљивих категорија, деце, омладине, жена, особа са инвалидитетом, и тако даље, и делатност Покрајинског завода за спорт и медицину спорта, као и других организација у области спорта, чији је оснивач аутономна покрајина.

 Развој спортских грана које су од посебног значаја за аутономну покрајину, већ споменуто, спречавање негативних појава у спорту на нивоу аутономне покрајине и унапређење заштите здравља спортиста и, такође, изузетно значајне две позитивне ствари, награде и признања за постигнуте спортске резултате и допринос развоју спорта у аутономној покрајини, стипендије за спортско усавршавање категорисаних спортиста, посебно перспективних спортиста.

 То значи, изузетно је значајно што су ове надлежности аутономне покрајине остале сачуване, чак и проширене. Наиме, аутономна покрајина преко својих органа, између осталог, утврђује спортске објекте од значаја за аутономну покрајину, обезбеђује услове за рад обављања делатности Покрајинског завода за спорт и медицину спорта и других организација у области спорта, чији је оснивач аутономна покрајина. И, као поверене послове, уређује ближе услове за коришћење јавних спортских терена на територији аутономне покрајине и врши инспекцијски надзор над спровођењем овог закона на својој територији, територији аутономне покрајине.

 Као што сам нагласила, поједине одредбе Предлога закона одређују и још неке надлежности, дефинишу и друге надлежности као што је, на пример, стручни надзор у облати спорта. Стручни надзор у области спорта врши Завод за спорт и медицину спорта Републике Србије, а на територији Аутономне покрајине Војводине, Покрајински завод за спорт и медицину спорта преко стручних спортских надзорника, као поверени посао.

 Добро је што установе у области спорта могу оснивати како Република Србија, тако и аутономна покрајина, јединице локалне самоуправе и наравно у буџету оснивача треба да обезбеде, што је увек тешко питање, средства за рад ових установа и годишњи програм рада, према овом закону, наведених установа одобрава сам оснивач.

 Значајно је, остављена је могућност, да аутономна покрајина, јединице локалне самоуправе, могу оснивати фонд за развој спорта, са циљем подршке у унапређењу спортске рекреације, промоције и подстицања бављења спортом заиста свих категорија грађана.

 Оно што је изузетно значајно и што се тиче неких дугорочних планова и стратегија, опште је познато да овај предлог закона предлаже да Националну стратегију развоја спорта доноси Влада. Занимљивоје да је то на десет година, раније је то био краћи период, што је вероватно добро да буде дугорочно континуирано планирање и годину дана после доношења ове националне стратегије, аутономне покрајине, јединице локалне самоуправе од њеног усвајања треба да донесу „програм развоја спорта“ на својој територији, што је свакако добро да би они планирали.

 И, укратко, да сумирам и закључим, Предлог закона о спорту је свакако један позитиван и добар пропис и још једном поздрављам што смо до законског текста дошли на такав начин како би то требало у свим случајевима и надам се да смо и похваљени са тог становишта, заиста је било транспарентно, многи су укључени и трајало је, постојала је и јавна расправа, само се надам да ће и нови закон о спорту, заиста, имати успеха и у његовој примени. Надам се да ћемо како Министарство, тако и сами народни посланици контролисати спровођење овог закона, да не остане мртво слово на папиру.

 И из свега претходно наведеног, нарочито због тога што нису умањене надлежности АП Војводине и, наравно, у нади да ће више пажње и више финансијске подршке бити посвећено и оним клубовима који можда за општу јавност нису толико познати и нису из Београда, Посланичка група СВМ ће у дану за гласање подржати Предлог закона о спорту. Хвала. (Аплауз.)

 ПРЕДСЕДАВАЈУЋИ (Игор Бечић): Захваљујем.

 Реч има министар Вања Удовичић.

 Изволите, господине Удовичићу.

 ВАЊА УДОВИЧИЋ: Хвала вам на подршци и изнетим сугестијама, а о изнетим појединостима ћемо свакако детаљније у расправи у појединостима. Хвала вам.

 ПРЕДСЕДАВАЈУЋИ: Захваљујем, господине Удовичићу.

 Реч има народна посланица Дубравка Филиповски.

 ДУБРАВКА ФИЛИПОВСКИ: Захваљујем. председавајући. Уважени министре, поштовани господине Перуничићу, остали чланови Министарства, желим на почетку свог излагања да вас обавестим да ће Посланичка група Нове Србије у дану за гласање подржати Предлог новог закона о спорту.

 Такође, сматрам да је веома важно да на почетку своје расправе и свог излагања о Предлогу новог закона о спорту кажем да овај предлог закона долази у правом тренутку, практично у тренутку када ми, употребићу и ја тај израз, као спортска нација, постижемо врхунске резултате и освајамо до сада највећи број медаља и у појединачним и у екипним спортовима.

 Иако је првобитна намера предлагача била да се само измени постојећи Закон из 2011. године, дошло се до промена у више од 50% целог закона и ми данас имамо практично нови закон, јер је пракса показала, за ових неколико година, да је то нужност. Ја то поздрављам. Закони и не треба да буду свето слово, треба их мењати када се за то укаже прилика, пре или касније.

 Дакле, показало се да нам је потребан један системски оквир за развој спорта. Кључно питање је – како створити услове за квалитетно бављење спортом и како побољшати базу у локалним заједницама? Такође, веома важно питање је и како охрабрити децу да се баве спортом и како, као одговорно друштво и као одговорна држава, створити амбијент за развој деце у спортском духу?

 Раније су у школама постојале спортске секције и свој деци је било олакшано да се укључе у спорт на тај начин, без новчаних давања, без посебних издатака за родитеље. Данас ти издаци нису мали и у тренуцима економске кризе кроз које пролази Србија представљају велики издатак за родитеље, за бављење њихове деце спортом и једна од добрих одредби овог закона је управо у томе што смањује издатке родитељима и омогућава већу укљученост деце у спорту.

 Зато бих овом приликом хтела да нагласим да је висина чланарина које спортисти плаћају клубовима до сада била ограничена на 10% од просечне плате у земљи, од сада ће то ограничење остати само за малолетне спортисте, док ће за пунолетне спортисте бити укинуто. Уводи се, иако сте ви то рекли у свом образложењу, али је важно због грађана Србије да још једном чују, бесплатни лекарски преглед за спортисте од осме до четвте (од шесте до четрнаесте) године за децу, што, такође, треба да олакша терет родитељима.

 Спорт је свакако највећи и најпознатији бренд Србије и због тога је неопходно да заједничким снагама направимо такав систем који ће афирмисати спортске вредности у друштву и који ће омогућити да спорт буде доступан сваком грађанину. Зато мислим да је веома важна комуникација и формирање мреже за спорт свих јединица у локалним самоуправама.

 Добро је што сте у припреми овог закона имали једну веома широку јавну расправу, што сте на скоро свим тим јавним расправама и лично учествовали, што сте у припреми овог закона заједно са својим сарадницима обишли све клубове, спортске савезе, разговарали са њима, видели који су њихови проблеми и уколико сте већи део тих примедби уврстили у нови закон о спорту, ја мислим да ћемо ми као друштво бити на путу додатне афирмације спорта.

 У овом новом предлогу закона о спорту веома је важно неколико одредаба, по мом мишљењу. То је стручност у раду са спортистима. Мислим да је то један од најбитнијих чинилаца спортског система. Такође, категоризација спорта је веома важна. Не можемо можда као до сада, и без обзира на жељу неких локалних самоуправа, на пример, подржавати афирмацију кајакашког клуба у Нишу ако тамо нема услова.

 Затим, врло је важна евиденција клубова. За улазак приватног капитала у наш спорт нису довољни само брендови „Црвене звезде“, „Партизана“. Потребно је да имамо тачне податке о располагању имовином тих клубова, о обиму дугова, да би се знало који би ту био и обим приватизације.

 Оно што ме посебно забрињава је велики утицај кладионица на младе. Ми имамо јасне законске прописе да деца до 18 година, практично, они не смеју као малолетни да учествују на овај начин, али имам утисак да се они јако баве тим резултатима, учествовањем у кладионицама. Моје мишљење је да ту заједно као друштво, заједно са Министарством просвете, са школама, са локалним самоуправама морамо радити више на превенцији и на смањењу утицаја спортских кладионица на младе.

 Оно што је велики проблем нашег спорта је свакако насиље на стадионима и приватизација, али то овај закон о спорту не решава. То је надлежност неких других закона. Али, веома је важно што овим предлогом закона о спорту талентовани играчи и млађих категорија из разних спортова неће више потписивати доживотне уговоре са менаџерима, који су користећи тешку економску ситуацију у Србији на тај начин младе спортисте трајно везивали за себе користећи потписане уговоре.

 Врло је важно истаћи да нови закон предвиђа да рок на који се потписује уговор може бити најдуже на две године, с тим да се може обнављати на исти период неограничен број пута.

 Такође, доста су до сада код нас у потписивању тих уговора била укључена, такозвана, трећа лица, односно инвестициони фондови. Они су од клубова откупљивали уговоре играча и сва будућа уговарања су ишла преко тог фонда, а спортиста постаје нека врста њиховог власништва. По новом закону, трећа лица ће бити елиминисана и играч ће уговоре потписивати само са овлашћеним менаџерима, веома важна, рекла бих кључна одредба Предлога новог закона.

 Мислим да је веома важно и што нови закон о спорту прецизно уређује оснивање привредних друштава у области спорта и што је ново законско решење узело у обзир да постоје спортски клубови који су од посебног значаја за локални ниво. Третирају се као градски, а основани су као удружења грађана. Они ће моћи да се трансформишу у привредно друштво уколико одлуке о томе донесе скупштина клуба, а са тим се сагласи локална самоуправа, на коју се преносе сва оснивачка права и обавезе.

 Такође, мислим да је једна од важних одредаба новог закона о спорту и чињеница да наши спортисти више не могу ићи без осигурања на међудржавна такмичења. Важећим Законом о спорту од 2011. године усвојено је, такозвано, програмско финансирање спорта и то је донело сјајне резултате, јер се од те године до данашњег дана број освојених медаља повећао за 40%. Овај вид финансирања помогао је да новац стигне директно до спортиста.

 Велики проблем остаје финансирање наших фудбалских клубова. Иако постоји неколико основних начина на који се наши фудбалски клубови финансирају, то не доноси посебне приходе. То су, пре свега, приходи од ТВ права, улазница, спонзорства, а и даље су највећи приходи фудбалских клубова од трансфера.

 На расправи о новом закону о спорту могли смо чути да у Србији врхунског фудбала неће бити док се не одвоји аматерски од професионалног и док се не приватизују наши клубови. Негде сам, припремајући се за ову расправу, прочитала да сте, као министар, заједно са својим колегама били код својих колега министара у земљама у окружењу и да сте са њима разговарали о приватизацији клубова. Верујем да као Министарство сагледавате и тај начин, јер је то просто нешто што нас чека и да ћете најбоље примере узети у обзир и покушати да их применимо код нас.

 Такође, оно што је проблем, мислим да медији имају велики утицај када је у питању афирмација спорта, али опет, с друге стране, медији се суочавају са великим бројем проблема. Писани медији се, рецимо, суочавају са чињеницом да се са њихових портала, практично, само копирају садржаји, да ту област са Министарством за информисање треба да уредимо. Навешћу само један пример „Њујорк Тајмса“, како су се они заштитили. Рецимо, на њиховом порталу првих десет информација можете скинути са сајта, али ако хоћете да скинете остале, то морате да платите.

 Такође, електронски медији имају доста проблема. Кажу да велике компаније не финансирају довољно њихове програме за афирмацију спорта. Имамо велики проблем и са реемитовањем прекограничних канала, са њиховим рекламама. Мислим да ће сада ту ситуација бити боља са недавним изменама Закона о рекламама који смо усвојили.

 На крају свог излагања желим да изнесем једну примедбу која је, по мом мишљењу, прилично велика. Наиме, у новом закону о спорту не спомиње се уопште родна равноправност, афирмација женског спорта. Ви врло добро знате, као и ваши сарадници, да у Србији живи 51% жена, да је готово половина од медаља које су освојене да су освојене од стране жена, да имамо велики проблем са женским спортом. Ми као Женска парламентарна мрежа нисмо стигли да поднесемо амандмане везане за положај жена у систему спорта. Женску парламентарну мрежу чине 84 народне посланице. Претпостављам да имате те информације.

 И оно што вам у овом тренутку предлажем је следеће – да амандмане које су поднеле колеге и колегинице са својим тимом добро прегледате и ако има амандмана који се односе на положај жена у спорту, на спречавање насиља над женама у спорту, на једнаку улогу, родну улогу дечака и девојчица у спорту, да те амандмане прихватите.

 А други предлог је да ми сада, накнадно, урадимо те амандмане за које сматрамо да треба да буду у новом закону, да их ви погледате са својим сарадницима и да их онда уврстимо као одборске амандмане. Мислим да би то било веома важно, не само због тога што је Србија потписница многих конвенција о спорту, не само због тога и што ми, министре, ускоро треба да расправљамо овде о новом закону о родној равноправности, а по којем се предлаже да би требало 50% жена да буде у извршној власти. Овде немамо ни у једном члану да су жене присутне макар 30% негде у одлучивању, а сматрам да би то требало да буде.

 Четврти аргумент, ми као држава ускоро треба да почнемо да преговарамо о Поглављивама 23. и 24. која су везана за људска права, против дискриминације. Мислим да сте ме разумели и очекујем од вас одговор на ова питања.

 Још једном желим да вам кажем да ће Посланичка група Нове Србије у дану за гласање подржати овај предлог закона о спорту. (Аплаудирање.)

 ПРЕДСЕДАВАЈУЋИ: Захваљујем, госпођо Филиповски.

 Реч има министар Вања Удовичић.

 Изволите, господине Удовичићу.

 ВАЊА УДОВИЧИЋ: Хвала вам на подршци.

 Оно што желим да поменем јесте да је овај предлог закона задржао сва важећа решења која су се у пракси показала као добра, али да је обим и значај нових решења такав да је било неопходно донети нов закон.

 Што се тиче родне равноправности, свакако ћемо сагледати амандмане који су дошли и сагледати да ли постоји могућност да се прихвати. Управо из овог разлога, можемо разговарати на тему нових амандмана. Али у спорту не постоји неједнакост и све одредбе које се у закону прописују односе се и на дечаке, и на девојчице и на све учеснике у спорту и не правимо разлику када се чита било која одредба у закону. Ако желите да се нешто конкретно нагласи, спремни смо да разговарамо на ту тему.

 Хвала вам, још једном, на подршци.

 ПРЕДСЕДАВАЈУЋИ: Захваљујем, господине министре.

 Реч има народни посланик Јован Марковић, овлашћени представник Посланичке групе ДС.

 ЈОВАН МАРКОВИЋ: Поштовани председавајући, поштовани министре са сарадницима, поштоване колегинице и колеге посланици, пред нама се налази, по мом мишљењу, један јако важан закон и на старту хоћу да изразим своје задовољство да сам у анализи овог закона препознао велики труд и велики рад који је уложен од стране министра и његових сарадника, као и многих људи који се баве овим послом и овим занимањем у Србији. Када погледате како је закон припремљен, када анализирамо како је обављена јавна расправа и колико су уважени предлози струке, можемо да кажемо да начелно имамо подршку за овакав предлог.

 Ако је ситуација таква да је овим законом обухваћено функционисање преко 132 спортске гране, да је овим законом обухваћено преко 13.000 спортских клубова, савеза и удружења, да је овим законом обухваћено 250.000 спортиста који су чланови разних спортских клубова и удружења, ако је од тих 250.000 спортиста преко 1.100 њих који су са врхунским резултатима, онда речи министра у уводном делу образлагања закона да је осећао велику одговорност и велику обавезу да се са законом изађе, на врло озбиљан начин, пред грађане Србије, можемо да подржимо та настојања и да разумемо те његове речи.

 Даље, анализа која је уследила и у Образложењу закона која каже да је преко 18% грађана Србије, односно да је сваки пети грађанин Србије у статусу гојазности, да је преко 40% људи са повећаном хипертензијом, да је само 10% грађана Србије у прилици да се једном недељно бави неким видом спорта, онда су то поражавајући резултати који треба да буду усмерени у том правцу да се проблеми решавају. Сада морам да изразим своје велико, да кажем, незадовољство или жал што у овим темама и на овим местима нисмо можда учинили више како би се овај законски предлог унапредио.

 Мислим да је јако добро, такође, нагласити, и министар је био свестан и његови сарадници, да је добро да се направи континуитет у изради закона и да се, поред циљева, усклади са европским стандардима, у првом делу, у другом делу да се унапреди што се тиче усклађивања прописа, правилника, упутстава, многих гранских спортских савеза који су у међувремену промењени, и који су напредовали и који треба да добију подршку за наставак да се њихови прописи усагласе са струком. То значи, мислим да је јако добро да се тај континуитет и осећа, а ја сам тако и разумео поруку министра који је истакао да су резултати, пре свега, врхунских спортиста у претходне две године заиста вредни пажње и похвале. Нисам то разумео као неку политичку поруку, онда бих, у том случају, био разочаран ако би то била порука, зато што знам да министар има у виду да је за један врхунски спортски резултат потребно време, огроман рад, континуитет и залагање и у том смислу мислим да је хтео да истакне и да је тај закон, који је био 2011. године, прилично добар.

 То значи, у мојој дискусији ћу се осврнути на две ствари, за које мислим да су кључне и које, на неки начин, указују на основне циљеве које сте ви поставили Предлогом овог закона, односно у његовој примени. Први циљ је обухват грађана Србије који у наредном периоду треба да се баве спортом, односно физичким васпитањем. Други циљ је да се помогне и подржи врхунски спорт и ја мислим да у овом другом циљу, који је био можда и примаран, можемо да кажемо да је закон направио одређене помаке, да су направљени одређени искораци. Свесни смо да ће и даље бити јако тешко стање и да ће проблем финансирања бити примаран у наредном периоду, а и да ће многи клубови, многи спортисти, многи савези, имати са тим проблема, али да је закон имао у виду и што се тиче здравствене заштите, и уговора, односа савеза са клубовима, појединаца са клубовима, деце, родитеља, и тако даље, да сте имали ту добру намеру и да ће тај други циљ који сте овде планирали и у наредном периоду бити под контролом, да ће имати неки свој ток и што се тиче надзора, инспекција, подршке друштва, националних, гранских, спортских савеза и тако даље. Очекујемо да ће ови резултати који су врхунски, остварени у претходном периоду, бити бољи или, бар, на истом нивоу.

 Међутим, оно што, по мени, није урађено и где је пропуштена велика шанса, ми смо као посланички клуб реаговали са доста амандмана, поднели смо преко 20 амандмана на Предлог овог закона, мислим да ћете их ви врло пажљиво прочитати, а ми смо покушали да у неким кључним местима и на кључним темама и тачкама дамо своје предлоге, како бисмо могли да рачунамо да ће овај први циљ, а то је подизање обухвата грађана који се баве физичким васпитањем, вежбањем, рекреацијом и масовним спортом, бити остварен. Сматрам да је пропуштена прилика да можда у јавним расправама, поштовани министре, поготово у Новом Саду, а расправа је трајала осам или девет сати, у Нишу, где је расправа трајала седам сати, решите можда и ове дилеме које су везане за предлог струке, да уважите неке предлоге и амандмане, пре свега, професора и људи са факултета који су врло озбиљно, студиозно и професионално пришли овим питањима. Они су вам указивали да су чланови овог закона 24, 25, 26. и 27. прилично дискутабилни, на начин и са предлогом како је он дошао у јавну расправу.

 Дакле, у тим члановима се говори о стручном оспособљавању, о напредовању у струци, о акредитацији, о лиценцама. Посебно је била важна тема око оспособљавања стручних лица који нису завршили високе и више школе, факултете, и који се појављују у улози да буду тренери, да буду са неком улогом у процесима тренинга, и тако даље, са децом. Сматрамо да је било јако важно да испоштујемо те људе, односно све оне предлоге који су ишли у том правцу да то питање мора бити јако прецизирано.

 Ми смо дали амандмане који указују на то да није добро да министар и Министарство одређују правилнике, упутства и да прописују стандарде и норме оспособљавања оваквих лица, него да то буде ствар струке, односно да се факултети и институције које су акредитоване и надлежне за то, заједно са гранским, спортским савезима, искључиво питају за такве процедуре, процесе и њихово стручно оспособљавање. Предлог је да Министарство даје сагласности на те правилнике, али никако обрнуто и сматрамо да је јако важно да све негативне примере и примере лоше праксе уважите и да тај проблем решавамо.

 Сматрамо да ако је кључни циљ да се побољша здравље људи, да се крене у искорацима у том смислу и том правцу, да школски спорт, масовни спорт, рекреација, буде доминантна у следећем периоду што се тиче политике државе у овој области, морамо поћи од тога да имамо велики број стручних кадрова, да имамо велики број институција које се баве овим послом, али које нису ни сада биле у прилици да кључно одлучују, а по овом предлогу закона, бојим се, неће бити ни убудуће.

 Друга тема која је јако важна за остварење овог првог циља, а тиче се повећања обухвата грађана који се баве спортом, јесте улога локалних спортских савеза, клубова и организација. Ја сам потпуно свестан, поштовани министре, да ви заједно са представницима Владе имате велики проблем што на локалном нивоу имате, како су то неки министри говорили, преко 90% градоначелника и председника општина који и не знају, у ствари, због чега су ту, и да они нису одговорили захтевима својих послова и по неким другим питањима и областима, па се тако дешава и у спорту. А имате проблем како да сада и буџете и инфраструктурне пројекте и све друге послове усмерите у једном добром правцу, јер немате сараднике на локалном нивоу. Али, то што немате сараднике на локалном нивоу тренутно не треба да значи да ви губите систем, односно да не градите систем који ће у неком периоду дати резултате.

 На примеру Ужица ћу вам само рећи да смо од 2008. до 2012. године, управо са жељом да млади људи имају понуду, са жељом да млади људи имају шансу да се баве спортом, да напредују у сваком смислу, уложили огроман труд и новац да завршавамо спортске објекте и да се, рецимо, заврши базен. Ви сте били на базену, на моју велику радост, на велику радост грађана Ужица, тамо су биле припреме пред Светско првенство у Русији и репрезентације Србије, и ви сте, селектор и многи други људи, рекли како је то један од најлепших базена који постоји у држави. Видите, ми смо тај базен радили после 40 година захтева грађана Ужица да се направи такав објекат и доживели смо да са променом власти, политичка структура која је дошла потпуно злоупотреби тај концепт, тај објекат и да се он 10 месеци држи закључан. Због тога су родитељи били принуђени да и даље децу на тренинге воде на Златибор. Тамо је примљено преко 20 људи, који су 10 месеци примали плате, а објекат је био ван употребе. За тих 10 месеци направљено је 50 милиона трошкова за плате и за одржавање.

 И сада имате ситуацију да ти људи који су на такав начин располагали тим објектом, треба даље да га унапређују, да га ставе у функцију и на корист грађана. Они просто не разумеју шта је њихова улога, шта је улога базена и каква треба да буде функција тог објекта.

 Слично је било и са стадионом. У време док смо правили стадион, „Слобода“ је играла Прву лигу, играли смо европске утакмице, сада је то Друга лига. Што се тиче кошарке, играли смо Прву лигу, финала, лигашка, у првој лиги, сада је то Друга лига. Одбојка, такође. И многе друге ствари и многи други спортови.

 И онда имате ситуацију да оно што је уложено, а огроман новац је уложен у инфраструктуру сада, просто, нема функцију и каже – па, ово сте беспотребно радили. Сада, знам, да је вама тешко, да када дођете и разговарате са тим људима, причате о визији и о томе како то што смо направили у инфраструктури треба да буде у корист грађана и да се спусти на ниво школског спорта, рекреације, масовног спорта и да буде у функцији људи и здравља. Имате много таквих примера.

 Али, то не треба, опет, кажем, да буде разлог да ви не донесете закон који ће у наредном периоду системски да решава одређене проблеме и да то што је урађено буде, у ствари, основа на којој ће сви и даље да функционишу, напредују и да се овај први и основни, по мени, и основни циљ који имате и оствари.

 То значи, сматрам да је улога локалних управа и у буџету, односно програмском буџетирању и у изградњи инфраструктуре и у сваком другом смислу, и кроз улогу локалних спортских савеза овде занемарена у закону, односно да на њој треба посебно радити, јер то јесте шанса да у наредном периоду ви дођете до тога да подижете обухват, о коме ми овде заправо и причамо.

 Такође, мишљења сам да је, ако причамо о том локалном нивоу, изузетно важно да се поред стручних кадрова и људи који су завршавали факултете повеже и та ваша жеља за буџетским финансирањем и програмским финансирањем у смислу да држава мора кроз свој концепт, а ово јесте концепт остваривања првог циља, примаран задатак, да се наметне на сваком нивоу, па и на локалном нивоу.

 Ако то будете повезали и ако то будемо увезали у једну заједничку причу, један заједнички циљ, рецимо, са идејом да локални буџети у расписивању програма за следећу годину као приоритет ставе, рецимо, школски спорт и такмичења и ангажовања што више деце.

 Ако тако будете радили онда ћете извући много идеја из оних људи који данас нису запослени у струци. Онда ћете дати шансу свим људима који хоће да се баве овим активностима да кроз неку зараду дају програме.

 У Ужицу смо радили неколико веома лепих пројеката. Један од њих је био 2011. године – Јединствена школска лига, са циљем да се, рецимо, у рукомету, па онда у кошарци, организују такмичења кроз све школе, где ће радити професори са децом, где ће они имати секције, тренажне процесе и на крају у другом полугодишту такмичења кроз утакмице. За веома мали новац смо подигли такву енергију и активност у граду да је хиљаде малишана учествовало у том пројекту. Једва су чекали следећу годину. Они су сами налазили спонзоре за превоз, за мајице, за дресове, за сендвиче, за многе друге ствари. То је после неког времена заустављено, као и многе друге ствари. Ово вам говорим као идеју.

 Ако причамо о подизању квалитета школског спорта, такође, као идеја је оснивање школских спортских савеза са оснивањем школских лига, школских клубова и то би у том смислу био значајан искорак да се у наредном периоду ангажују сви они људи који немају посла, а имају добре пројекте и идеје.

 Морам мало да повежем ово што се тиче чланарине, мислим да су вас ту погрешно подржале остале колеге. Мислим да није добар овај износ. Треба га ограничити, али мислим да није добар предлог да се 10% од просечне плате уведе као принцип за све и обавеза за све, јер онда имамо проблем.

 Рецимо, у Ужицу имате после отварања базена неколико пливачких клубова, пливачки клубови немају подршку из буџета јер су то тек основани клубови, а тек треба да раде. Велико је интересовање деце. Они морају да склопе уговор о закупу пливачких стаза са базеном и немогуће је да од чланарине деце од три, четири хиљаде они неке своје активности финансирају.

 Ако то ограничите онда долазимо до проблема, родитељи би хтели, родитељи могу то да плате, али ћете имати проблем уговарања између клубова и родитеља по том основу, или у тенису или у неким другим спортовима који су појединачни. Ако бисмо тако гледали Новак Ђоковић сада не би био „рекет број један“ у свету, него би скупљао рекете за друге.

 То значи, треба ограничити, али треба и покушати на неки начин да се прихвати реалност на терену и да се омогући неки слободнији начин уговарања и приступа.

 Мислим да је, министре, када причамо о пропуштеним приликама у овом закону, пропуштена та шанса да идете са искораком у послу око приватизације клубова. Ако смо свесни да је то велики проблем спорта, велики проблем друштва, да је решење приватизације, морали сте да искористите ову прилику, ваш ауторитет и рад ових људи на терену да се изађе са предлогом, да ли у оквиру овог закона, да ли у оквиру другог закона, али да то буде пакет и да то буде у овом тренутку.

 Друга ствар, прецизније и јасније финансирање, као други кључни проблем, и спортских савеза и клубова и појединаца.

 И, трећа ствар, дали смо амандмане и на ову област, а то је насиље на стадионима и позивам вас да погледате наш амандман на члан закона 167, јер сматрам да поред свих мера које сте предвидели није довољно посвећена пажња превенцији. Предложили смо да представници министарства задуженог за образовање буду у комисијама и саветима које ћете формирати. Хвала вам.

 ПРЕДСЕДАВАЈУЋИ: Захваљујем, господине Марковићу.

 Реч има министар.

 Изволите, господине министре.

 ВАЊА УДОВИЧИЋ: Хвала вам на подршци и на конструктивним предлозима које смо размотрили врло детаљно и свакако ћемо и детаљно разговарати о свим појединачним предлозима које сте изнели у дану о расправи у појединостима.

 ПРЕДСЕДАВАЈУЋИ: Захваљује, господине министре.

 Реч има проф. др Жарко Обрадовић, представник Социјалистичке партије Србије.

 Изволите, господине Обрадовићу.

 ЖАРКО ОБРАДОВИЋ: Хвала, господине председавајући.

 Поштовани господине министре и остали чланови Министарства, поштоване колеге народни посланици, данас, пре свега, говорећу о закону о спорту и свему оном што закон о спорту значи за спортски систем Србије, искористити прилику да још једанпут честитам Новаку Ђоковићу на победи коју је остварио у Мелбурну. (Ааплауз посланика). Такође, да честитам нашим ватерполистима који су прошле недеље постали по трећи пут заредом прваци Европе. Да кажем да је данас у Београду званично започело „Европско првенство у футсолу“. Да поменем да је Београд добио организацију Предолимпијског кошаркашког турнира, а тиме и наша репрезентација велику шансу да поново буде учесник Олимпијских игара.

 Новака Ђоковића сам не случајно поменуо. Новак Ђоковић је најбољи бренд који Србија има, па можда у историји. Можда, Никола Тесла и Новак Ђоковић. Други су ту негде, али мислим да се Новак издваја из разлога што је реч о човеку који има 28 година и који је већ пет година објективно суверени владар тениског света и кога свет препознаје, а преко њега препознаје и Србију.

 Морам да кажем да смо ми захваљујући спорту који имамо у Србији далеко познатији него што мислимо. Јер, правио сам једну упоредну анализу – Србија има седам и по милиона становника, регистрованих спортиста је 250 хиљада, то је 3,3%. Врхунских спортиста унутар тих 250 хиљада је 1.117 или 4,5%. Резултати које они остварују су такви да они апсолутно морају бити вредни поштовања, а поштовање подразумева и стално истицање, јер то је део система вредности у једном друштву, који помаже и развоју спорта.

 Потпуно сам уверен, то је моје лично мишљење, да није било победе репрезентације у кошарци 1970. године у Љубљани када смо постали светски прваци, питање је да ли бисмо били олимпијски победници у Москви и да ли би били после више пута светски прваци и олимпијски прваци. Да није било ватерполиста, чини ми се, у Мексико Ситију 1968. године, питање је шта би се десило после.

 Ви сте врхунски спортиста и разумете ове речи. Ви сте уједно и промотер, не само Министарства и не само спорта који сте заступали, не ватерпола, него спорта уопште и морамо учинити све да спорт добије оно месту у друштву које заслужује.

 Ово говорим зато што сам у закону препознао велику жељу да се унапреди систем спорта у Републици Србији. У свим решењима која су понуђена види се јасна жеља предлагача, вас, као министра, Министарства, Влада Републике Србије, да спорт добије такав нормативни оквир да може послужити само као даљи основ за развој спорта. То је нешто што ми ценимо.

 Има пуно разлога зашто ће СПС гласати за овај закон**;** ми мислимо да је закон добар и мислимо да је свеобухватан, ми мислимо да регулише сва она питања која су од значаја за систем спорта у Србији, ми мислимо да закон ствара услов за квалитетно бављење спортом, да унапређује системски оквир за развој, да прави оквири где ће клубови, здрави клубови и држава моћи да ради свако свој део посла, а држави не од пореских обавезника бити заштићени о нерационалног трошења, да дефинише одговорност свих учесника у систему спорта, да регулише рад са децом и њихову заштиту, поменуо бих и ове лекарске прегледе за децу од шест до 14 година, који су бесплатни, који су јако, јако важни, да се регулише улога менаџера у спорту, да се истиче поштовање уговорних обавеза, промовише стручност у раду са спортистима као један од најважнијих чинилаца спортског система, Наравно, закон регулише системску бригу од деци, да они који раде са децом треба да буду стручни, да треба база да нам буде што квалитетнија, да прецизно дефинише надлежности спорског савеза, јер оно што Министарство пропише, оно што Министарство жели, спортски савез и други територијални савези, Олимпијски комитет или Параолимпијски комитет Србије треба касније да реализује.

 Оно што треба поменути јесте да, гледајући ове бројке, а знајући каква је економска ситуација, сви знамо или бар већина може претпоставити да иза оваквих резултата какве постижу наши врхунски спортисти стоји велики, велики рад, таленат, али таленат без рада не може доћи до изражаја, стоји добра организација и подршка, а да би све то функционисало треба да постоји, да кажем, и база, она основа. Зато ћу ја своје излагање о закону о спорту, поред овог што сам већ до сада рекао, усредсредити на тему школског спорта, универзитетског спорта, на тему школских и рекреативних активности. Јер, врхунски спортисти су неко ко промовише спорт, а да бисте постали врхунски спортиста, ви се морате пре тога бавити неким спортом.

 Драго ми је што сте као предлагач у члану 112, који говори о општем интересу, истакли ствари које сматрам да су јако важне. Наиме, говорећи о општем интересу ви говорите о стварима које су услов развоја и напретка спорта, а то је изградња, опремање и одржавање спортских објеката који су од значаја за разне спортове на целом подручју Републике Србије, водећи рачуна, што је јако важно, о регионалној покривености и степену развоја спортске инфраструктуре у јединицама локане самоуправе. Помињемо да је за равномеран развој спорта потребна наравно и одговарајућа инфраструктура, али нисам сигуран да је у прошлости вођено рачуна о равномерном распореду спортских објеката везано за развој појединих спортова.

 Оно што ми се јако допада јесте и ваше прописивање потребе обезбеђивања услова за организовање и одржавање школских и универзитетских спортских такмичења, унапређење спортске рекреације, промоције и подстицања бављења спортом свих грађана Републике Србије, истичем, нарочито, деце, жена, младих и особа са инвалидитетом, такође, и борба против негативних појава у спорту, допинг, насиље и недолично понашање, намештање спортских резултата и друго.

 Ово су за мене јако важне и повезане ствари, јер спорт не може бити врхунски и не може бити вредност коју промовишемо ако се истовремео не боримо против оних негативних ствари које спорт са собом носи, односно које појединци уносе у спорт у жељи да постигну своје резултате.

 Када је реч о школском спорту, важно је истаћи да овај закон даје основ за развој школског и универзитетског спорта. Стално говорим, мислим да то није нешто што треба посебно доказивати, да је школски спорт страшно важан, не само за здравље деце, ако хоћете, и за менталну снагу, за начин размишљања, за начин живота. Ко год се бавио спортом у било ком делу свог живота, у било ком узрасту, знаће шта значи бавити се спортом, научити да побеђујете, али и да губите, такав је и живот. Кажем да се не може победити ако нисте изгубили, јер пораз вам даје енергију, жељу да победите, наравно уколико желите да се стварно бавите тим стварима, али тако је и у животу. Ништа не иде праволинијски, морамо се научити и на успоне и на падове.

 Оно што ми је драго је што ваше Министарство промовише школски спорт. О томе нисте рекли у великој мери због ограниченог времена које сте имали, нисте довољно истакли, али ја то могу, као један од учесника ове расправе могу да промовишем оно што се ради у школама, да кажем да је школски спорт веома присутан, да је током 2015. године око 150 хиљада девојчица и дечака било обухваћено школским спортом, да је на нивоу општинских првенстава учествовало 96.765 ђака, да је на окружним првенствима учествовало преко 28.800 ђака, на међуокружним 7.224 ученика, на републичким првенствима је учествовало 5.584 ученика, да су међу омиљеним спортовима, односно спортови који се примењују у школским такмичењима је и атлетика, као краљица, базична дисциплина, пливање, спортска гимнастика, мали фудбал, кошарка, одбојка, рукомет, стони тенис, стрељаштво, мале олимпијске игре, тенис, џудо, карате.

 Занимљиво је поменути да је међу ученицама најомиљенији спорт одбојка, потом, на изненађење многих, статистика тако говори, мали фудбал, потом рукомет, а међу ученицима мали фудбал, кошарка и одбојка.

 Поменуо бих и податак који сте саопштили у овом материјалу, али који ви као министар нисте јавно истакли, да је округ са процентуално највећим учешћем деце на школским такмичењима – Сремски округ, Поморавски округ и Пиротски округ, што је јако важно, јер говори о једној, ако могу рећи, равномерној расподељености и значаја спорта на територији Републике Србије.

 Драго ми је што у овом материјалу које је Министарство направило и који говори о школском спорту видим и слику нашег селектора кошаркашке репрезентације, господина Александра Ђорђевића, зато што мислим да људи који су актуелни у спорту, а који су остварили врхунске резултате, а ту рачунам и вас и председника Олимпијског комитета господина Дивца, као и браћу Грбић и све остале, знам да могу неке повредити ако их не поменем, а има толико много људи који су допринели успеху у спорту у Србији, они треба да буду неко ко промовише спорт, јер су они постали славни захваљујући спорту и то се мора рећи. Напоменуо сам браћу Грбић, многи људи у Војводини знају за Клек пре свега преко породице Грбић. Када поменете одбојкаше, сви знамо или бар већина оних који прате одбојкаше знају за „Слогу“ из Краљева као центар одбојкашког спорта и место одакле је настао велики број талената и садашњих чланова наше репрезентације.

 Када је реч о школском спорту, мене, као човека који има две ћерке и који се бавио уређењем питања просвете, самим тим и школског спорта, јако радује што ваше министарство сарађује са Министарством просвете, науке и технолошког развоја и што се промовише спорт у школама, школски спорт. Видео сам, пажљиво сам читао закон, на страници 168, овог закона, дали сте објашњење зашто тај правилник о школском спорту није до сада направљен. Допада ми се образложење које сте овде написали и прочитаћу га – суштинска новина овог закона је да се школа ставља у центар свих активности на развоју школског спорта, уз потенцирање на обухвату бављења ђака и студената школским и универзитетским спортом. То не негира значај школских и универзитетских спортских такмичења, али их не ставља у први план. Свако дете у школи треба да добије могућност да се бави неким спортом, а они који се баве спортовима који су део спортских такмичења на нивоу школе, региона или шире, они ће бити посебни учесници, али сваком треба дати могућност да учествује, јер то онда јесте прави развој школског спорта.

 Не могу а да не поменем потребу развоја спорта и на универзитету. У време када сам ја био студент, једна од обавеза коју смо имали јесте да је обавеза физичко васпитање, одржавање часова и подразумевали су се и часови пливања на Бањици. Оно што је занимљиво, и то сам вама рекао, господине министре, на Одбору када смо разговарали о овом спорту, те часове пливања, ако могу рећи, водио нам је прослављени репрезентативац господин Синиша Беламарић. То вам говори колико су стручни људи били ангажовани на реализацији обавеза студената. Жао ми је што тога данас нема. Поздрављам вашу идеју да се у закону то напише и поздрављам унапред вашу иницијативу да се, уколико је могуће, на нивоу високог образовања поново да могућност студентима да се баве спортским активностима преко ове обавезе. Неће шкодити у овом глобалном свету. И сами сте поменули да се деца данас више баве телефонима, ајпедовима, телевизорима и осталим стварима, а спорт некако остаје по страни. Морамо их мотивисати, негде преко обавезних часова, негде преко спортских секција, ваннаставних активности, негде преко рекреативних активности. Мислим да је спорт јако важан за здравље и за будућност деце.

 Дозволите ми, господине министре, да поменем још једну активност иза које стоји ваше министарство, заједно са Министарством просвете, такође, а која можда није у довољној мери афирмисана код нас. Реч је о „Кросу“ Радиотелевизије Србије, манифестацији која постоји већ 25 година, која је настала давне 1991. године, у време СФРЈ, која је од једнодневног такмичења прерасла у такмичење које траје током целе године, од априла једне до априла следеће године, која се одвија кроз пет различитих манифестација. Једна од њих је Крос РТС-а „Кроз Србију“, где је прошле године било преко пола милиона девојчица и дечака. Пазите, пола милиона девојчица и дечака, преко 94% школске популације је учествовало на том кросу, девиза је била – Да, трчање, не, дрога и насиље!

 Наравно, други део тог кроса је Крос „У дијаспори“ који се организује у 15 земаља Европе, где трче деца са родитељима који живе изван Србије, а онда они касније имају могућност да буду наши гости и у својој домовини. Онда „Крос серија РТС-а“, такмичарска завршница „Крос РТС-а“ која се одржава у јесен, четири до пет субота заредом у толико градова и општина где трче две до три хиљаде, чак у овом случају и предшколаца, од којих су само две трке сениорске. Камп за децу и објекти Министарства просвете и науке су део овог пројекта одржавања „Крос РТС-а“. Морам поменути и Камп за даровиту децу, тркачку децу, „Александар Петровић“.

 Поменуо сам „Крос РТС“ из простог разлога што је реч о атлетици, краљици спортова, о једној спортској манифестацији која рађа многе шампионе. Нашао сам податак, од људи који се баве овим кросом, да је 90% атлетске репрезентације Србије учествовало на овим такмичењима, да су многи наши познати спортисти били, такође, учесници „Крос РТС-а“, да је „Крос РТС-а“ помогао да се развија атлетика и у многим градовима Републике Србије.

 Дозволите ми, господине министре, на самом крају, да поменем још једну активност која је, да кажем, рекреативног типа, али заслужује да буде поменута, такође, има вашу подршку, подршку Министарства спорта и омладине, то је део посла који ради Асоцијација „Спорт за све“ Србије, а ја бих споменуо „Светски дан изазова“. Мислим да то вреди поменути јер има пуно ствари које они раде, али, ја бих поменуо „Светски дан изазова“ који се одржава сваке године, последње среде у мају, у целом свету. Координацију овог најмасовнијег спортског догађаја на планети води Европска организација за међународни спорт и најразличитијим програмским садржајима анимира око 70 држава са учешћем преко 60 милиона спортиста, рекреативаца и заљубљеника у физичку активност.

 У Србији, организација Асоцијација „Спорт за све“, под покровитељством министарства које ви водите и Спортског савеза Србије, општине и градови међусобно се такмиче у пет категорија, промовише се физичка активност ради здравља, без обзира на полне, расне, социјалне, економске и друге различитости, кроз широку лепезу садржаја и указује на неисцрпност инфраструктурних објеката и земних површина за реализацију сваког од креираних садржаја, уз амбицију да то постане свакодневна потреба грађана бројних локалних заједница.

 Опростићете ми што сам цитирао овај део садржаја који ради Асоцијација „Спорт за све“, али сам сматрао да је потребно, јер су остале колеге посланици данас, говорећи о закону, обратили пажњу на друге аспекте закона. Мислим да је ово закон око којег се сви слажемо. Као што сте видели, нема неразумевања, нити, могу рећи, тешких питања.

 Можда је вама лако или вашем колеги с леве стране, господину Перушићу, ви сте врхунски спортисти па разумете боље од других материју која се представља, али морате разумети нас. И ми волимо спорт, бар ови посланици који су се данас обратили до сада, а видим и да се пријавио велики број. Сви желимо једно – да нам спорт у Србији буде бољи него што јесте, а већ сада је најбољи од свих, ако могу рећи, ових јавних области које постоје и желимо, наравно, да се афирмише спорт, као важан део културе живљења, као важан део личности сваког човека, али и као важан део идентитета Републике Србије.

 Захваљујући спорту, али опет помињем, захваљујући спорту, Србија је у протеклим деценијама било толико пута афирмисана да ја стварно не знам да ли национална признања или новчане накнаде могу бити адекватна награда за све оне људи који су се бавили различитим спортовима и који су потрошили много тога у својим животима да би постали врхунски спортисти. Није лако бити први.

 Спорт је, с друге стране, веома суров. Ја нисам случајно данас споменуо Новака као прву тему и потребу да му честитам, јер, знате како је у спорту, данас сте први, сутра већ нека друга вест је вест дана и онда се брзо заборавља. Ми не треба да заборављамо наше спортске асове. Ми не треба да заборављамо наше спортске величине, нити спортске резултате и треба да их афирмишемо на прави начин, јер тиме промовишемо и спорт и промовишемо Србију.

 Председавајући: Време, господине Обрадовићу.

 ЖАРКО ОБРАДОВИЋ: Мислим да је овај закон један одличан закон. Наша посланичка група, Посланичка група СПС ће у дану за гласање дати подршку овом закону, а тиме и свему ономе што ви чините као Министарство и Влада Републике Србије на развоју спорта у Србији. Хвала лепо. (Аплауз.)

 ПРЕДСЕДАВАЈУЋИ: Захваљујем, професоре Обрадовићу.

 Реч има министар.

 Изволите, господине Удовичићу.

 ВАЊА УДОВИЧИЋ: Хвала вам на лепим речима и подршци и са ваше стране препознатим значајем самог закона. Делим ваше мишљење о Новаку и осталим споменутим спортистима.

 Такође, захваљујем и на врло детаљном сагледавању и конструктивним предлозима. Оно што јесте за циљ имао овај закон јесте да унапреди систем спорта, као што сте рекли. Зато и јесмо, управо и ове норме које сте ви споменули, највише пажње обратили баш на те норме, да би нам спорт био приступачнији и да би амбијент у коме се спроводи овај закон био квалитетнији. Хвала вам.

 ПРЕДСЕДАВАЈУЋИ: Захваљујем, господине министре.

 Реч има овлашћени представник СНС народна посланица Адријана Анастасов. Изволите, госпођо Анастасов.

 АДРИЈАНА АНАСТАСОВ: Хвала, председавајући. Уважени министре са сарадницима, даме и господо посланици, поштовани грађани Србије, заиста је велико задовољство што данас имамо овако квалитетан Предлог закона о спорту који је имао заиста најширу могућу јавну расправу. Као што смо чули данас од свих овлашћених предлагача, заиста нико нема конкретну замерку на овај предлог закона, драго ми је да ће имати подршку свих посланичких група и свих посланика и да се можемо сложити око нечега овако битног данас у овој сали.

 Заиста бих желела да кажем да је заиста велика част имати једног врхунског спортисту на челу овако битног и важног министарства – Министарства омладине и спорта, спортисту чијим смо се спортским подвизима заиста сви заједно радовали, а данас у раду на месту министра омладине и спорта имамо заиста значајне, велике резултате у области развоја и унапређења система спорта, али и у области развоја омладинске политике и подршке младим људима. Јер, сада заиста имамо прилику да министар обилази све крајеве наше дивне земље и да заиста, поред развоја у спорту, брине и о младим људима и о развоју омладинске политике.

 Пре него што се осврнем на многобројне успехе које смо имали у претходној 2015. години, дакле, у једној историјској, спортској години, за нас, најуспешнијој, морам да се осврнем на одржавање Европског првенства у ватерполу, које је одржано од 10. до 23. јануара, које је заиста била једна изванредна промоција ватерпола Србије и у Србији и у Европи и у свету, где заиста по многим проценама, имали смо најуспешнију и најбољу организацију до сада. Одиграно је преко 100 мечева. Сваки меч је био изузетно посећен, са више хиљада људи, а наравно, круна ове организације, финале Европског првенства, где су играле две репрезентације Србије и Црне Горе, где је било преко 17.000 гледаоца.

 Причајући о резултатима наших спортиста, то није политизација, али јесте да у последње две године заиста имамо одличне резултате. Пре свега, 30 медаља, рекордних 30 медаља у 10 спортова на европским и светским првенствима. Трећина медаља у последњих годину и по дана, од 173 медаље, 56 у последњих годину и по дана, али оно што је најбитније и најважније, како и на који начин се Влада Републике Србије и Министарство омладине и спорта односи према спортистима у Србији, јесте да није било ниједног кашњења новчане накнаде, ниједног кашњења по било којој врсти исплате у спорту. Да ли је то за редовне програме савеза, кампова, националних признања и награда или међународних такмичења, али, заиста, ниједан спортиста није био оштећен, ниједан спортски савез, ниједан клуб.

 Напротив, европски финалисти, тј. европски освајачи златне медаље у ватерполу су само неколико дана после финала добили своје новчане накнаде, то показује један одличан однос Владе Републике Србије и Министарства омладине и спорта према нашим врхунским спортистима.

 Кажем, није било ниједног кашњења за исплате, везано за финансирање националних гранских спортских савеза, за 2016. годину, издвојена је 1.585.000.000 динара. Морам да кажем да је, министар је то напоменуо, ове године прву рату, тј. први износ финансирања од стране државе, чак 15. јануара пренето одређеним спортским савезима, ако не и свим, и да се Атлетски савез том приликом огласио и рекао да су, први пут за осам година, на време извршена трансферна средства, да ће то омогућити једну мирноћу и стабилност у редовним програмима Атлетског савеза Србије.

 Ми смо заиста поносни на све наше шампионе, на све наше врхунске спортисте, они јесу наши најбољи амбасадори и наши најбољи представници у свету, и заиста, ко не би желео да посети земљу Новака Ђоковића, Вање Удовичића, Предрага Перуничића, Милице Мандић, Иване Шпановић, Иване Максимовићи и свих наших сјајних младих фудбалера, кошаркаша, рукометаша, одбојкаша, одбојкашица, свих наших спортиста. Из свих делова наше земље имамо фантастичне младе спортисте, фантастичне врхунске спортисте, и из мог града, наравно, последњи у низу јесте и Андрија Живковић, млади фудбалер са Палилуле, одакле ја долазим и заиста држава и Влада Републике Србије и Министарство омладине и спорта воде рачуна о таквим нашим талентима.

 Оно што сам хтела да кажем, а што су сви заиста поменули, да се доста улаже и у школски спорт. Преко 140.000 ученика основних и средњих школа прошло је кроз систем спорта у 2015. години. Доста се финансира и универзитетски спорт, такође, дају се и стипендије врхунским спортистима аматера, којих има у 2015. години преко 360 из 48 различитих гранских спортских савеза, што на годишњем нивоу износи око 262 милиона динара.

 У току 2015. године, Министарство омладине и спорта је исплаћивало и национална признања носиоцима националних признања којих има 552 из 20 различитих спортова.

 Када говоримо конкретно, сада, о овом предлогу закона о спорту, имамо јавну расправу која је трајала, као што су сви напоменули, доста дуго. Био је укључен велики број релевантних субјеката у спорту. Расправа је трајала од 20. априла до 1. јуна 2015. године у свим градовима, односно у 10 градова на територији Републике Србије. Расправе су трајале по шест, седам сати, у Новом Саду и у Београду и преко девет сати и све расправе је водио лично министар омладине и спорта Вања Удовичић, на свим расправама је давао уводна образложења и одговарао на појединачна питања. Била сам присутна на расправи у Нишу, то је заиста било квалитетно. Ниједан учесник расправе није отишао без добијеног квалитетног одговора. Директно учешће је узело преко 1.500 људи. Стигло је преко 88 писаних предлога везано за опште ставове о систему спорта и о овом предлогу закона.

 Као што сам рекла, подршку закону дали су сви релевантни субјекти у спорту, дакле, преко Спортског савеза Србије, Олимпијског комитета Србије, Фудбалског савеза, Кошаркашког савеза, свих већих националних савеза, територијалних савеза, Завод за спорт и медицину Републике Србије, Антидопинг агенција, Покрајински секретаријат за спорт Војводине, и што је најбитније, закон није добио оспоравање ни од једног савеза из система, од укупно 104, а 15 највећих савеза доставило је писмену подршку овом закону.

 Пуно посланика је говорило о конкретним решењима која су квалитетна, заиста нисам чула ниједну замерку на ова предложена решења. Они који су дали амандмане, свакако ћемо у дану за расправу о амандманима, у појединостима, разговарати о тим предлозима. Многи амандмани су и усвојени, када су у питању нека квалитетна решења.

 Напоменућу неколико суштинских измена и предлога у оквиру Предлога закона о спорту. Свакако, најбитнији у члану 19. овог предлога закона, за мене, јесте да су убудуће здравствени прегледи за децу од шест до четрнаест година бесплатни и биће у оквиру редовног здравственог осигурања. То ће свакако олакшати буџет родитељима чија се деца баве спортом, а и предложено решење да висина чланарине за малолетнике не може да буде већа од 10% од просечне зараде. Свакако да ће некоме ко има у породици једно или више деце која се баве спортом то допринети њиховом буџету и мислим да је ово заиста једна позитивна ствар.

 Када говоримо о уговорима, заиста се мисли на злоупотребу која се дешава у спортском животу, а то је да се некада закључују доживотни менаџерски уговори, овом приликом уводи се да уговори о посредовању са менаџером не могу бити закључени на више од две године. Морају бити оверени у складу са законом, а да малолетници свакако морају да добију сагласност оба родитеља да би закључили тај уговор.

 Трансфери из клуба, наравно, веома су актуелни не само сада него и увек, дешавале су се бројне злоупотребе, сада се овим законом уводе бројне измене, између осталог, да су трансфери из клуба у клуб дозвољени под врло строгим критеријумима мислећи на обезбеђивање адекватног смештаја, здравственог осигурања, исхране и адекватног наставка школовања, што је, такође, јако битно. Међународни трансфери малолетних спортиста забрањени су осим у посебним случајевима и по посебним критеријумима. Уводи се обавеза да савези морају да евидентирају све трансфере и обавесте Министарство у року од 15 дана о сваком извршеном трансферу.

 Такође, уговори између спортиста и клуба, уводи се новина да убудуће сви уговори морају да буду оверени у складу са законом, не само уговори већ и анекси уговора, што се раније радило, мислећи на заштиту спортиста, на њихову злоупотребу, на то да имају радни стаж након завршетка спортске каријере, да остваре право на пензију и адекватну здравствену заштиту.

 Драго ми је да се сада спортисти који су чланови репрезентације, који учествују у репрезентацији осигуравају. Наравно мишљење клубова, став већине клубова је било да би у овом моменту заиста осигурање свих спортиста био превелики намет, али је уведена новина да сваки спортиста који није осигуран од стране клуба за време наступа за репрезентацију мора да буде осигуран од стране надлежног савеза.

 Такође, увођење јединственог визуелног идентитета репрезентације је јако битно. Спонзори јесу битни, спонзори репрезентација, али је јако битно да се грб и застава адекватно виде и да се види коју земљу представљају наше репрезентативни тимови. Оно што се покушава да се уради у политици урадиће се у спорту. Немогућност реформе и унапређења система спорта уназад 30, 40 година, разлог је заправо мали број људи који се налазе на функцијама уназад 30, 40 година и сада се уводи да једна човек може да обавља само једну функцију.

 Оно што је, такође, битно и што даје могућност, с обзиром на то да мењамо систем финансирања, на локалном нивоу од стране јединица локалне самоуправе, да не може више од 20% укупног буџета за спорт да буде дато једној спортској организацији.

 У члану 71. уводи се новина да уколико клуб не може да настави са радом, из било ког разлога, може да понуди јединици локалне самоуправе да га преузме са свим правима и обавезама које има и на тај начин да се трансформише у спортско привредно друштво.

 Оваква могућност дата је управо зато што одређени клубови преко 80, 90 посто буџета дају својим, такозваним, „градским клубовима“ и просто не постоји могућност развијања других спортова, рада других гранских спортских савеза и других клубова, а то су најчешће фудбалски клубови. Због тога је ова могућност и дата као једна новина у овом спорту.

 Једна од позитивнијих ствари где су се дешавале злоупотребе и где су испаштали спортисти, јесте непостојање јасних критеријума који се сада уводе, да постоји један надлежни национални грански спортски савез, јер проблем који постоји у пракси, на пример, у боксу или каратеу, јесте да постоји више националних првака, те стога нису адекватно финансирани, нису адекватно сагледани и то је све у циљу заштите спорта.

 Такође, јако битно је да се уводи тај стручни спортски испит који ће моћи да се реализује у заводима за спорт. Стручни спортски испит није нека велика новина, али је, просто, неопходно да савези, професионални клубови имају ангажована или запослена лица која ће положити стручни спортски испит који ће обухватати само познавање закона, правила, одлука, прописа који се тичу функционисања спорта, тако да то није ништа чудно, већ је заиста јако позитивно.

 Такође, уводи се већа транспарентност у раду савеза, у раду клубова, јер се уводи обавеза објављивања како спортских правила, тако и финансијских и ревизорских извештаја савеза, поред јединствене базе података у спорту која ће садржати све оне информације које су нам потребне да грађани заиста сагледају колико се улаже у појединца, у клуб, у одређену спортску грану.

 Надзор који се уводи и где се дају шира овлашћења спортској инспекцији, о томе смо већ причали, то је преко потребно да би се заиста имплементација овог закона вршила на прави начин.

 Предлаже се да се приватизација у спорту уради посебним законом, али ограничење да организације у области спорта могу да располажу непокретностима како и на који начин, даје се у Прелазним и завршним одредбама само уз претходну сагласност Владе и на предлог Министарства до доношења тог закона.

 Оно што је јако битно, што ће се наставити у даљем периоду након примене овог новог предлога закона и заиста квалитетног предлога, јесте рад на изградњи спортске инфраструктуре.

 У 2014. и 2015. години уложено је преко 411 милиона динара у спортску инфраструктуру, у разне пројекте, између осталог, атлетске дворане у Београду, Омладинског спортског центра „Караташ“, спортске хале у Бојнику, у Ужицу, бројне реконструкције објеката, нарочито, што је јако, посебно битно, с обзиром на то да долазим са југа Србије, у јединицама локалне самоуправе из четврте категорије развијености, бројни омладински пројекти који имају елементе спортске инфраструктуре, а за 2016. годину, за реализацију свих ових пројеката које сам навела, и многих других, одвојено је преко 290 милиона динара.

 Драго ми је да Министарство омладине и спорта заиста спроводи Стратегију развоја спорта од 2014. до 2018. године, где имамо четири основна приоритета која смо чули од једног од посланика који је говорио пре мене, а то јесу**:** унапређење школског и универзитетског спорта, развој спортске инфраструктуре, обезбеђивање услова за повећање бављења спортом у свим сегментима становништва, дакле, за децу, омладину, жене, особе са инвалидитетом и обезбеђивање услова за развој врхунског и професионалног спорта.

 Спорт не сме да буде ексклузивно право само повлашћеног слоја, мора бити доступан свима. Чули смо и податке да се једном недељно у Србији само 10% становништва бави рекреативним спортом и то ћемо, надам се, променити даљим резултатима и даљим активностима у раду овог министарства, а имплементацијом овог предлога закона.

 Надам се да ће све посланичке групе и сви посланици гласати за овај закон у дану за гласање и да ће подржати овај квалитетан предлог и драго ми је да смо се око нечега сложили, а то јесте будућност српског спорта и развоја омладине у наредном периоду. Хвала. (Аплауз.)

 ПРЕДСЕДАВАЈУЋИ: Захваљујем.

 Реч има министар. Изволите.

 ВАЊА УДОВИЧИЋ: Хвала вам на лепим речима, и на подршци и на сагледавању, првенствено израде, то јест, процеса израде нацрта закона и на детаљној анализи овог предлога закона, али и на сагледавању досадашњег рада Министарства омладине и спорта. Хвала.

 ПРЕДСЕДАВАЈУЋИ: Захваљујем, господине министре.

 Прелазимо на редослед народних посланика према пријавама за реч.

 Реч има народни посланик Муамер Бачевац. Није у сали.

 Реч има народни посланик Борислав Стефановић. Изволите.

 БОРИСЛАВ СТЕФАНОВИЋ: Хвала, господине председавајући.

 Господине министре са колегама, поштоване колеге народни посланици слушали смо све ово време врло чудну ситуацију, ја не желим да критикујем колеге народне посланике, али бих дао једну топлу, колегијалну, пријатељску препоруку, да не слушамо интерпретације и изводе из већ достављеног текста закона. Имамо текст закона, знам да сте одушевљени текстом, али не морамо баш то да слушамо да нам читате изводе из закона.

 Овај закон је пун фраза, дефиниција, појмова. Осамдесет посто овог закона се бави менаџерским уговорима. У овом закону нисте решили проблем нетранспарентности трошења средстава, нарочито на локалном нивоу. Нисте уредили на који начин ће се финансирати спорт. Нисте уредили да се објављује на сајтовима.

 Нисте уредили ситуацију у којој сте одредили границу од 10% минималне просечне плате да плаћају малолетни спортисти, а то је у Србији огроман новац, министре, и ви то знате.

 Нисте одредили ситуацију као у Ваљеву, на пример, да направите „балон салу“ пливалиште и за три месеца продате 150 карата, зато што народ нормално нема пара са вашом влашћу, па се онда неко сетио – хајде да пустимо младе да бесплатно користе базен.

 Нисте решили онакве немиле сцене као у Апатину што сте имали, да вам долазе људи из Савеза и међусобно се свађају ко је већи „напредњак“ пред вама. То је слика нашег спорта данас, не само успеси које нико не спори, не само медаље, не само оно што Србија дефинитивно има чиме да се поноси, али то не меримо данас овде. Данас меримо учинак вашег министарства.

 Новац се даје нетранспарентно, без јавног увида, без критеријума Ми смо поднели амандмане, ја знам да ћете ви да одговорите да ћемо у делу расправе у појединостима о томе да разговарамо. Ми покушавамо да извршимо додатну контролу и транспарентност трошења народног новца.

 Ми желимо јасне критеријуме код доделе новца. Ми желимо да се политика избаци из Савеза и спортских клубова. Ниједна од ових ствари није решена овим предлогом закона, ниједна!

 Неке ствари сте решили око осигурања и то је добро, решили сте детаљно питања менаџерских уговора и довели ситуацију у српском спорту да ће нам клубови и савези бити д.д.о, то јест, д.о.о. друштва са ограниченом одговорношћу, и клубови ће нам продавати пљескавице у својим објектима да би пословали тржишно, зато што сте поново направили корак напред да наш спорт буде тржишна категорија, а не нешто што је неопходно и за нашу омладину и за нашу будућност и аматерски спорт кога нема, не постоји.

 Нека било ко од вас пита вашу децу да ли могу да оду и да било шта тренирају, а да не плате родитељи. Не могу. Где су вам ваннаставне активности, некада толико популарне? Нема их. Све сале су издате спортским клубовима. Све се плаћа данас у Србији!

 Зна се ко данас у Србији има новац, то је проблем. Спорт који сте обећавали у многим предизборним кампањама да ћете вратити грађанима, да ће бити слободан за коришћење за нашу омладину, ако немају терен у свом кварту или месту где живе, не могу ништа, могу само на телевизији да гледају. И наравно да се то дешава зато што је ваше министарство, реално, експозитура Министарства финансија, ви преусмеравате средства која вам да Вујовић и то је тужна истина.

 Онда, тамо, неки људи без критеријума, без увида јавности те паре даље деле и нико не зна како и на који начин, нико жив нема појма. Пројектно финансирање је заживело делимично, али суштински нема ни на једном сајту, нигде се не види коме иде за шта конкретно, који износ, ко шта плаћа.

 Уместо да сте новац уложили у изградњу терена за бесплатно коришћење од стране грађана и омладине, тога нема у Србији. Направи се објекат, ви пустите воду у базен, они после – дај лову за карту! И то је то. Ако немате паре – сликајте се! То је Србије данас. Све се купује и све се плаћа! Тако нећемо имати новог Удовичића и Новака Ђоковића.

 Сетите се како сте ви, кроз које тешкоће пролазили и борили се, а друштво је како-тако издвајало. Сада могу само родитељи да издвајају и, евентуално, ако се прави партијска прослава, онда то може да се плати. То је срамота!

 И оно што је било у Апатину, оне немиле сцене, свако ко је гледао то, згрозио се.

 ПРЕДСЕДАВАЈУЋИ (Константин Арсеновић): Време, господине Стефановићу.

 БОРИСЛАВ СТЕФАНОВИЋ: И ви, сигуран сам да вам није било пријатно због тога што сте видели. Ал' то је, министре...

 ПРЕДСЕДАВАЈУЋИ (Константин Арсеновић): Време, господине Стефановићу.

 Реч има народни посланик Јелисавета Вељковић.

 ЈЕЛИСАВЕТА ВЕЉКОВИЋ: Поштовани председавајући, уважени министре Удовичићу, господине Перуничићу, колегинице и колеге народни посланици и свакако грађани који данас прате овај наш рад, прво бих да честитам нашем министарству и нашем министру на одличној организацији Европског првенства. Хоћу да кажем да је ово европско првенство постигло све рекорде у гледаности, у броју утакмица, у броју екипа.

 Гледала сам неке коментаре после нашег првенства. Могу да кажем да је на многим страним телевизијама Србија била похваљена, да је ово велики успех за Србију, а нарочито „златна медаља“ наших момака. Они су поново добили награду од Светске ватерполо установе да су најбоља екипа у Европи. Затим, наш Дејан је добио награду као најбољи тренер, да не спомињем наше спортисте, јер ја сматрам да су сви наши ватерполисти најбољи, мада су ту и неки истакнути као појединци.

 Такође, желим да вам захвалим на досадашњем раду, да кажем, успешном раду, јер сте као спортиста навикли да се бавите, да радите, да се одричете, да тренирате, тако сте наставили и у овој политици.

 Надам се да ће наше министарство успети да многе ствари које се стављају као примедбе, да се убудуће среде и многе ствари сте прихватили. Да не понављам сада, пошто сам и ја из Војводине, сарадњу са Покрајинским секретаријатом, затим, многе ваше сарадње са свим клубовима, са удружењима, јавна слушања, ваша сарадња са скупштинским одборима и сарадња са министарствима су на нивоу.

 Једино што желим да кажем то је да ме јако обрадовала ваша сарадња са Министарством просвете, науке и технолошког развоја, јер се и једна и друга делатност баве децом, васпитањем и одгојем деце.

 Сада када сам казала васпитање, морам да кажем да сматрам да је васпитање код нас мало на незавидном нивоу. Нажалост, ми смо деведесетих, па и нешто раније, имали проблема у овој држави, имали смо санкције, имали смо бомбардовања, немаштину. После су наступили проблеми у целом свету, тако да ми имамо једну групу родитеља, опет кажем, нажалост, који су одрастали у тако тешким ситуацијама, на неки начин ни они нису довољно васпитани, па ни они својој деци не могу да пруже то васпитање. Зато апелујем на све тренере, на све професоре фискултуре, на Министарство просвете, учитеље, да од предшколског кренемо са васпитањем деце.

 Што се тиче закона, не бих понавља све ове чланове. Материјал смо добили на време. Проучила сам га, верујте, али не бих сад све то понављала. Многе ствари које сте приметили као министар, те финансије, колико можете да помогнете у овом тренутку породицама, надам се да ће та помоћ бити и већа, стварно су поздравили и спортски радници и родитељи кад су у питању здравствени прегледи, па ограничења на 20% у локалним заједницама, 15% да се посвети деци, а надам се да ћете уважити и дискусију колегинице Филиповски и да ћете нешто одвојити и за жене. То је нека наша будућност којој се ми надамо.

 Затим, хтела бих да кажем, пратила сам овај закон и драго ми је што има неких ограничења, али, рецимо, у члану 137. тачка 15) говори се о спортским теренима, халама и о власништву локалних заједница, па с обзиром на то да смо успели да да 20% ограничимо максимално исто износ који даје локална заједница, да ли можемо ту нешто да урадимо? Јер, како год су некадашњи љубимци локалне заједнице добијали већину новца, а нису имали разлог за то, нису имали успехе, тако се ради, верујте, и са теренима.

 Ја знам да ви немате чаробни штапић да можете одједном направити да све буде у реду у спорту, али се надам да ћете доћи, пошто су се многе колеге захваљивале, ја се надам да ћете доћи, и позивам вас да дођете у Сремске Карловце, да обиђете, да видите стање код нас. Ја сам завршила тамо учитељску школу и имала сам фискултурну салу десет са десет. У тој фискултурној сали данас раде наши ученици Прве карловачке гимназије из 1871. године. Вероватно тада није ни био предвиђен тај простор, али то је један подрумски простор у коме деца раде.

 За Карловачку гимназију други отворени простор је дворска башта, која је, негде, око 300 метара од гимназије. Е, сад, основна школа није имала неколико месеци своју фискултурну салу, добили смо је давно, прокишњавала је, па је од тог прокишњавања страдао под, тако да деца нису дуго могла да раде. Сада је то негде при крају.

 Немамо, на пример, ниједан базен, мада смо ту близу Новог Сада, сви нас шаљу у Нови Сад. У нади да ће ваше Министарство и нас посетити и да ће наставити овако са озбиљним радом, ја вам се захваљујем на свему овом што сте постигли и ви и господин Перуничић и као спортисти и сада у политици. Хвала вам најлепше. (Аплауз.)

 И, само да кажем да ћемо гласати за овај закон, ПУПС, оберучке! Пријатно. (Аплауз.)

 ПРЕДСЕДАВАЈУЋИ: Хвала.

 Реч има народни посланик Благоје Брадић. Извол'те.

 БЛАГОЈЕ БРАДИЋ: Захваљујем, господине председавајући.

 Господине министре, уважени гости, колегинице и колеге, поштовани грађани, господине министре, било је пуно хвалоспева о овом закону, а хајде да чујемо и мало другачији начин размишљања.

 Трудићу се да се не понављам, али гро ствари је рекао мој колега из Посланичког клуба Борис Тадић – СДС, ЗЗС и моја странка ЗС, Марко Ђуришић. Ја ћу само, зарад грађана, поновити наше основне замерке, на које смо поднели 29 амандмана и наше гласање ће зависити у односу на прихватање наших амандмана. Не мислим да прихватите све амандмане, али оно што је битно и што сматрамо да је важно за овај закон инсистирамо на прихватању тих амандмана.

 Једна од тих ствари је начин финансирања. Ви сте у овом предлогу закона дали да спортски клубови морају да преко АПР-а објаве своје финансије и свој годишњи извештај. Ми смо вам предложили, о томе је говорио опширније мој колега Ђуришић, да то буде на сајту клуба, да се јасно види ко даје новац, како се троши и ко одлучује о трошењу новца. Уједно, у Предлогу закона нисте били децидирани о томе, а ми смо инсистирали нашим амандманима на то да цео управни одбор клуба буде јасно назначен, да се зна ко је у управном одбору, ко одлучује и ко сноси одговорност. И мислим да би то требало да прихватите, јер, зарад транспарентности и поштења у раду клубова то је врло битан податак који не чини и не спречава, али упозорава и одвраћа. Мислим да је то нешто што можете да прихватите.

 Друга битна замерка је око управљачке структуре. Ми смо ту предложили да политика изађе из управе спортских клубова, из спортских друштава. Из ваше досадашње дискусије видим да се и ви са тим слажете. Ја се надам да ћемо наћи један консензус да они који су у извршној власти, који располажу буџетским средствима, они који су у врху политичких странака не би требало да буду у управљачким структурама клубова, јер тиме ћемо спречити и непотизам и злоупотребе које су евидентне, а о којима се прича. Тамо где се прича вероватно има и истине. Надам се да тај амандман није споран за вас и ваше министарство да прихватите.

 Оно што је врло битно код финансирања, на прошлом заседању Скупштине Србије, то јест, овог парламента био је Закон о оглашавању. Ја сам очекивао да ће ваше министарство да се успротиви једном члану закона који дозвољава да се на спортским манифестацијама оглашава, то јест, да спонзоришу спортске манифестације они који производе алкохолна пића до 20% јачине. Мислим да је то лоше. Мислим да је то недопустиво, јер, ако дозволимо да се жестока алкохолна пића, рецимо, до 20% јачине,то је Вермут, да се рекламира на спортским манифестацијама, не могу да замислим ватерполо репрезентацију која то рекламира или, рецимо, кошаркашку репрезентацију која на леђима има рекламу за алкохолна пића, а пропагирамо спорт. Мислим да то није добро, јер ако пођемо том логиком онда – хајде да рекламирамо на спортским манифестацијама и „лајт“ цигарете, пошто немају много никотина и катрана, као порука то је лоше.

 Ја знам да је проблем у финансирању спорта у Србији озбиљан проблем, да тамо где локална самоуправа и држава не финансира та спортска грана, ма колико била успешна у прошлости, пропада, јер без пара нема врхунског спорта, али ако хоћемо да нам врхунски спорт буде узор младим генерацијама тако нешто морамо да одстранимо и из оглашавања у спорту, макар давали и више пара из градских и републичких буџета.

 Оно што је, исто, предмет наших амандмана јесте и уговор о трансферима и уговор о уступању где смо тражили амандманима да се гарантује спортисти, уколико се не сложи са трансфером, да нема штетне последице. То је као једна заштита у том врхунском професионалном спорту.

 Битан проблем који видимо код примене овог закона, који ће евидентно бити по садашњим дискусијама усвојен, јесте и његова примена, а то је да треба донети 14 потпуно нових правилника и изменити 24 постојећа. Оно што смо успели да прочитамо, а и оно што сам ја добио као информацију, од најважнијих правилника је Правилник о дозволи за рад спортских стручњака, Правилник о номенклатури спортских звања и занимања, Правилник о националној категоризацији спортова, Правилник о спортским гранама од посебног значаја за Републику Србију и Правилник о утврђивању здравствене способности спортиста за обављање спортских активности и учествовање на спортским такмичењима.

 Ово сам намерно, мада ми је овде у тексту то био први правилник, ја сам га ставио на последње место, да бисмо мало поразговарали о том правилнику и ономе што сте ви до сада више пута поменули у овој расправи, као и моје колеге посланици из позиције и опозиције, а то је развијање школског спорта, који треба да има свеобухватност, да се што већи број деце бесплатно бави спортом. Здравствени аспект спорта је овде јако битан, а не такмичење, и развој наше омладине.

 Ставили сте акцент на рекреативни и школски спорт и ја то стварно прихватам и поздрављам, као став вашег министарства, то је добро. Врхунски спорт је неопходан. Он је тај покретач наше омладине да се бави спортом, а то су узори у спортистима, и то ћемо ми да финансирамо. Али, ви сте овде у закону говорили о томе да спорт треба да буде транспарентно финансиран, да не сме да се дозволи да се више фаворизују одређене гране и дали сте један члан који каже да из буџета локалне самоуправе треба највише 20% да иде за једну спортску грану, то јест, за један спортски клуб на територији те локалне самоуправе. Да би ме грађани разумели, ја ћу то да прикажем кроз упоредни приказ републичког буџета и буџета града Ниша из којег ја долазим, пошто сам упознат са буџетом града.

 Републички буџет је нешто испод хиљаду милијарди динара. Пројектовани буџет града Ниша је, негде, око, 11 милијарди динара. Оно што је интересантно, и то ћу да поменем и да поделим са гледаоцима, текућа буџетска резерва републичког буџета је 1,2 милијарде динара, а текућа буџетска резерва града Ниша је 195 милиона или, негде, око 2% буџета. Да би вам било јасно, поштовани грађани, о чему причам, текућа буџетска резерва је у директној ингеренцији на нивоу локалне самоуправе на градоначелнику или председнику општине, а републичка текућа буџетска резерва је у директној ингеренцији председника Владе. Пошто смо у изборној години, вероватно су ове цифре овако високе због, претпостављам, предстојећих кампања.

 Оно о чему ћемо још да поразговарамо, када је реч о буџету, у досадашњој дискусији, популаризацији рекреативног и школског спорта на градском буџету, тј. на буџету града Ниша то износи да је 3% буџета града, негде, око 370 милиона, где је за спортски центар „Чаир“, господине министре, одвојено 180 милиона, а за клубове 170 милиона. Од тих 170 милиона 45% отпада на фудбалски клуб „Раднички“.

 А оно што ви популаризујете и скупштинска већина, за предшколски и рекреативни школски спорт укупно је издвојено 16 милиона или 0,13% буџета, што је мало у диспропорцији са оним што се прича. А од тих 16 милиона, 10 милиона је предвиђено за програм, а шест милиона су плате и доприноси запослених у овој области.

 На републичком нивоу буџет за омладину и спорт је 4,3 милијарде динара или 0,4% буџета Републике Србије. Како је било до сада речи Савезу за школски спорт, а прави назив је Савез за школски спорт и олимпијско васпитање, опредељено је 50 милиона динара или, сад ћу да вам прочитам како изгледа на републичком буџету – „0,000005%. Те, уз уважавање вашег става и ваше презентације овог закона пред овом скупштином и жеље да се подстакне школски спорт као база, прво, врхунског спорта, а, друго, као једна од битних карика у развоју једног друштва, јер тиме се популаризује, тј. развија спорт код омладине и добијамо здраве нараштаје, ваше министарство тј. ова влада је одвојила само 50 милиона за територију целе Србије, а од тих 0,00005% за рекреативни спорт је намењено 2,4 милиона динара на територији целе Републике Србије.

 Мислим да ови подаци, господине министре, не говоре у прилог онога што сте рекли, те вас молим да уколико постоји могућност за ребаланс, да, ако дође до ребаланса овог буџета, ви инсистирате, пошто ви јесте министар испред СНС и јесте министар у Влади господина Вучића, али ви сте министар спорта Републике Србије и ви морате да популаризујете школски спорт, али уз очување, кажем, професионалног спорта.

 Имате још једну могућност да останете упамћени као добар министар, говори се о изградњи националног стадиона и предрачун о којем је говорено у медијима је, негде, око 150 милиона евра. Министре, усмерите то у изградњу терена рекреативног и школског спорта, опремићете Србију са теренима какве Америка нема, биће опремљенија и бићете упамћени по томе, верујте ми, много, много, касније, после истака мандата ове владе.

 Оно што бих још хтео да кажем, у преосталих неколико минута је око здравствене заштите, о којој је било речи овде, да је то добро решено, да деца до 14 године имају плаћену здравствену заштиту. Ја бих само напоменуо колегама да деца потпадају под обавезни вид здравствене заштите, тако да је то у реду.

 А оно што бих вама скренуо на пажњу, што није грешка ове владе, ево да кажем и да није нешто грешка ове владе, да је то у прошлости донесено, да се из примарне здравствене заштите избаци, ајде тако да кажем, специјалиста спортске медицине. Ако неко треба да брине о здрављу спортиста и оних који се баве спортом, то треба да раде специјалисти спортске медицине.

 Ја бих вам препоручио да инсистирате код вашег колеге министра Лончара, да заједно са Републичким фондом за здравствено осигурање пронађу средства и специјалисте спортске медицине врате, да се брину о здрављу спортиста, прво у клубовима, не говорим о врхунским клубовима који имају своје лекаре, него говорим о клубовима који то немају, да деца буду под сталним медицинским надзором, јер нема бољег сагледавања проблема у одређеној спортској грани од специјалиста спортске медицине, педијатри лече децу, али уско стручно, да ли је, рецимо, код фудбалера потребна или учесталија повреда локомоторног тракта или код, не знам, џудиста, то најбоље раде специјалисти спортске медицине.

 Оно што је интересантно, у граду Нишу је пре 30 година почео да се гради институт за спортску медицину, зграда. То је, ако се сећате, када сте били на Светском првенству у Нишу 2010. године, она зграда што је била заштићена оним параванима да се не види поред места где је одржавана ватерполо утакмица, то је завршено до 2012. године. Остала је још једна фаза, садашња власт није завршила то до краја, ту је требало да буде спортска медицина и наша идеја је била да то буде регионални центар за спортску медицину, са антидопинг контролом, што је потребно да постоји поред Београда, да постоји нешто испод Саве и Дунава, јер ту гравитира преко 2,5 милиона грађана Србије. Требало би да дате иницијативу да то заживи, да, кажем, у сарадњи са министром за спорт…

 Председавајући: Време, господине Брадићу.

 БЛАГОЈЕ БРАДИЋ: Само још једна реченица … са министром за спорт и директором РФЗО да тај центар заживи у Нишу, јер ће бити на корист свих спортиста испод Београда. Хвала.

 ПРЕДСЕДАВАЈУЋИ: Хвала.

 Поштовани народни посланици, сагласно члану 27. и члану 87. став 2. и став 3. Пословника Народне скупштине, обавештавам вас да ће Народна скупштина данас радити после 18.00 часова, због потребе да Народна скупштина што пре донесе законе из дневног реда ове седнице.

 Реч има народна посланица Ивана Стојиљковић.

 Извол'те, Ивана.

 ИВАНА СТОЈИЉКОВИЋ: Уважени министре са сарадницима, даме и господо посланици, данас када наши спортисти постижу изванредне резултате, заиста је велика и одговорност и част радити на унапређењу система спорта. Управо, овај данашњи закон, који је пред нама, закон о спорту јесте такав, веома озбиљан, свеобухватан, резултат вишемесечног рада, па можда и годишњег рада, сарадње свих у систему спорта и одржаних јавних расправа у десет највећих градова у Србији.

 Претходни закон из 2011. године може се дефинитивно рећи да је био солидан, али да је требало радити на његовом унапређењу, пре свега због појаве одређених недостатака и неусаглашености. Управо су то и прве ствари које су урађене у овом закону, односно извршено је усаглашавање са домаћим донетим законима. У питању је 11 закона који су донети између 2011. и 2015. године и са међународним правилима и законима, дакле, усаглашавање како би наши спортисти и наши клубови могли да иду на међународна такмичења.

 Бројне измене су ту, а пре свега њихов циљ је да се уведе ред и пирамидална структура у спорт, да се тачно зна шта је у чијој надлежности и да имамо само један надлежни национални спортски савез. Такође, сви савези од сада, применом овог закона, биће у обавези да доносе четворогодишњи план и програм рада по коме ће се пратити и њихов програм и моћи ће да се доносе планови за сваку наредну годину. Наравно они ће сами моћи да планирају у будућности свој спорт.

 Овај закон дефинише и удружења као основни облик удруживања, односно организовања у спорту и ту је све до детаља објашњено кроз одредбе, како се оснива, како ће функционисати, па чак и то какав ће начин бити уколико удружење више не може да функционише. Ово је јако лепо решено, ако удружење из било којих разлога више не може да функционише, имаће могућност да пребаци сва права на локалну самоуправу, наравно, под условом да локална самоуправа има интереса да та права и преузме.

 Данас смо више пута причали о финансирању, да ли је транспарентно, да ли је довољно, сви се слажемо да у спорту увек недостаје новца, посебно што смо ми једна спортска земља, али овај начин финансирања, програмско финансирање показало се као добро од 2011. године и остављено је као метод финансирања, с тим што је сада управо уведена та обавеза локалних самоуправа да донесу стриктан правилник о финансирању како би се новац транспарентно трошио, како би се тачно знало коме новац иде.

 Такође, уводе се и ограничења да једна спортска организација не може да добије више од 20% опредељеног буџета за спорт. Ту су сада уведена правила и нема политизације, дакле, новац ће се заиста транспарентно трошити и мораће да свако да образложење зашто је дао одређеној организацији.

 Такође, један од основних циљева доношења овог закона јесте и укидање сиве зоне, односно корупције у спорту. Сви уговори ће морати да буду урађени по закону, сви запослени ће морати да буду пријављени, да буду плаћени порези, доприноси и да им тече радни стаж, што до сада, нажалост, није био случај.

 Ја бих се поред свих бројних одредби посебно осврнула на све оне које се тичу деце у спорту, за нас веома битне као, просто, неког темеља нашег спортског друштва. Дакле, поред значајних одредби, деца у спорту пре свега, то значи, баве се од мотивисања деце, па све до оних области које ће зауставити злоупотребу и дискриминацију истих у спорту.

 Циљ је да се спорт омасови за све и бројне одредбе тичу се подстицања предшколског и школског узраста на спорт. Ово је једна јако битна ставка. Као основ формирања спортског духа, одредбе овог закона се баве каква врста интезитета физичке активности мора да буде за децу у развоју, да морају да се поштују и корективне вежбе, да се не би један млад организам који је у развоју оптеретио и довео до деформитета.

 Дакле, применом овог закона више неће бити привилегованих, више неће бити спорт само за богате. Уводе се одредбе које ће све врсте неједнакости свести на минимум. Чули смо да ће спортски прегледи бити бесплатни за децу од 6 до 14 година, као и то да чланарина за малолетне спортисте неће смети да буде већа од 10% просечне зараде у Србији.

 Овим законом деца ће бити озбиљно заштићена. Озбиљније су зато дефинисани статуси менаџера у спорту, што је раније било јако опасно, нарочито када менаџери представљају малолетна лица. Раније су се правили готово доживотни уговори где су деца негде постајала бело робље. Сада ће уговори бити у складу са законом, уз одобрење оба родитеља. Тачно ће се знати шта су права и обавезе обе стране и наводиће се јасан новчани износ за који менаџер обавља ту функцију представљања детета, а и биће временски ограничени на две године. То не значи да неће моћи да буду продужавани, али ће, у сваком случају, бити ревидирани, биће адекватна контрола ових уговора.

 У овом смислу, опет се осврћем на децу у спорту, дакле, биће регулисани трансфери у спорту где ће бити јасно дефинисана правила за међународне трансфере, али овај пут се дефинишу и за националне трансфере који подразумевају да се деца која промене средину боравка прате даље у смислу да ли имају квалитетан живот, поред тога што се баве спортом.

 Такође, локални програм спорта мора да буде најмање 15% опредељен за децу. Пооштравају се санкције за недолично понашање. Овде је врло интересантно што се први пут уводи и пооштравање санкција за родитеље који понекад, наводно, из добрих намера, врше притисак на тренере и врше притисак на судије на утакмицама чак и нижег ранга и то би требало да буде санкционисано, јер то дефинитивно није у спорском духу.

 Дакле, циљ овог закона је пре свега брига о деци и о здрављу нације, али и брига о свим оним спортистима који су до сада постигли значајне успехе, како им помоћи, како их подстаћи да ти успеси и даље трају.

 Такође, осврнуђу се на свој град зато су што изванредни резултати ужичких спортиста и континуирано улагање у спортску инфраструктуру довели до тога да се град Ужице може назвати градом спорта.

 Оно што је битно јесте поменути да град Ужице, као што је већ поменуто, континуирано улаже у спортску инфраструктуру и чули смо малопре да су неки пројекти започети, да је неко имао визију. Лично, са моје стране похвале за то. Мислим да овде заиста није битно ко ће започети неки пројекат, нити ко ће га завршити. Подједнако је тешко и започети и завршити га, јер да није тако не би постојао пројекат – „Завршимо започето“, које Министарство спроводи.

 У Ужицу имамо реконструисан градски стадион, имамо изграђен затворен базен и приводи се крају изградња хале у Крчагову и у том смислу велика захвалност Ужичана уваженом министру Вањи Удовичићу и Министарству што су препознали да је то неопходно за наш град и што су помогли град са осам милиона динара да се то приведе крају.

 На ужичким теренима су многи познати спортисти почели своје прве кораке**:** и Немања Видић и Оливера Јефтић, Радомир Антић и сада, већ, познат параолимпијац Милош Зарић и многи други, да их не набрајам. Бројни су спортски клубови који су познати у Србији и посебно бих поменула Фудбалски клуб „Слобода“, Одбојкашки клуб „Јединство“, Атлетски клуб „Младост“, као и клубове за спорт за особе са инвалидитетом које, већ, рекох, заједно са Милошем Зарићем остварују и постижу изванредне резултате.

 Све су популарнији и неки до сада неуобичајени спортови, нарочито у Ужицу, као што је „спортско пењање“. Данас у Ужицу живи, просто морам искористити прилику да поменем, једанаестогодишњи Матеј Кнежевић који је са 11 година шампион Србије у спортском пењању и који је за нешто више од годину дана освојио чак 17 медаља у овом спорту. Он се сада припрема и за европском првенство у Аустрији и том дечаку, тој великој звезди ништа не представља проблем сем новца, нажалост. То је оно што је, нажалост, наш велики проблем. То није велики новац, али за Матеју и његове родитеље јесте и може да буде препрека да он заиста постане звезда овог спорта и надам се да ће управо одредбе овог закона помоћи да се популаризују и ти мање познати спортови, као и да ће и Министарство имати разумевања за овакве спортове и овакве звезде као што је Матеј Кнежевић.

 Још бих поменула да је Србија прошле године освојила 30 медаља у олимпијским дисциплинама и никада није био већи број квалификованих спортиста за олимпијске игре. Међу њима су и, морам да их поменем, наши Ужичани, Оливера Јефтић и параолимпијац Милош Зарић као велики допринос српском спорту и зато све честитке нашим спортистима на свим оним резултатима које су постигли и на свему ономе што смо сигурни да ће постићи на наредним такмичењима, јер они су највећи понос и злато наше Србије.

 Зато верујем да ће овај закон унапредити и омасовити спорт и у том смислу велика подршка у дану за гласање. Захваљујем. (Аплауз.)

 ПРЕДСЕДАВАЈУЋИ: Хвала.

 Реч има народни посланик Дејан Николић, па Неђо Јовановић.

 Извол'те, Дејане.

 ДЕЈАН НИКОЛИЋ: Поштовани председавајући, даме и господо народни посланици, министре, господине Перуничићу и сарадници, министре, мислим да још нико није изговорио – ура, министар! Још само то, а све остале похвале сте добили. Мислим да је за ваше добро да треба мало критиковати. Знају министри да се успавају од салве похвала.

 Изнећу неке аргументе. Изнећу одређене замерке. Руку на срце, највећи део закона је добро написан. Ја сам шеснаести или дванаести говорник и нећу користити она општа места – у здравом телу здрав дух, спорт, сви за спорт, спорт за све! Било би мало досадно, право да вам кажем, а и рекао бих да је та социологија спорта много садржајнија, много важнија. То разумем и нећу зато користити никакве пароле. Мислим да је доста тога већ изречено до сада.

 Лично ми је јасно колико је тај здравствени ефекат и сама социологија спорта важна. Прошао сам од омладинских до сениорских селекција, од аматерског до професионалног спорта и имам и тих осам семестара Факултета физичке културе. Разумем и често се поставља питање – да ли је спорт више друштвено условљен од онога колико он утиче на друштво?

 Каква год да је дебата увек дођемо до тога да није могуће да спорт буде бољи од друштва у којем постоји. Могу да буду појединци које уважавамо, који су идоли, које поштујемо. Могу да буду и удружења боља, али сам спорт је онакав какво је друштво, јер сагласићемо се, није спорт само „Црвена Звезда“ или „Партизан“, колико год их волимо, колико год навијамо за њих. Нису спорт ни они појединци, рекао сам малопре, којима кличемо, колико год навијамо за њих.

 Спорт је, министре, и „Озрен“ у Сокобањи и „Тимочанин“ у Књажевцу. Спорт су и оне поцепане патике, али пуно срце да се на мале голиће постигне гол. Спорт су и оне хале у којима не знате да ли ћете извући живу главу уколико постигнете кош, али и нова инфраструктура у спорт. Све је то спорт. Зато је важно да доносимо добру законску регулативу. Јако је важно. На добром смо путу са овим законом. Очекујемо добру расправу и у појединостима.

 За мене, министре, много је важније да након овог закона, након усвајања, након осам дана видимо стратегију, план, акцију да спроведемо овај закон у дело. Понудићу један аргумент. Закон из 2011. године је неупоредиво бољи од оног из 2005. године, неупоредиво бољи од свих оних закона који су на неки начин утицали на област спорта. А да ли је спорт толико или пропорционално бољи од онога колико је Закон о спорту из 2011. године бољи од закона из 2005. године? Није. Није бољи.

 Имате 13 правилника које морате, тек, да донесете. Имате подзаконску регулативу коју, тек, морате да донесете. Остаће, министре, мртво слово на папиру аплаузи и похвале у Скупштини уколико то не урадите што пре. Мој предлог је да ви то урадите. Видећемо ко ће то спроводити, али као омаж свима онима које смо дочекивали, које дочекујемо на аеродрому и којима кличемо овде испред Градске куће, Прогласите 2017. годину за годину спорта! Уложите дупло више не у националне стадионе, а не 200 милиона евра за стадион, по два милиона динара за мале спортске терене, у много малих спортских терена, у много сала, не три, не четири, него у много сала и тако одбраните ваше аргументе о којима све време причате да хоћете да спорт доведете до сваког ко жели да се бави спортом.

 Само на тај начин, ја сам као посланик из Сокобање инсистирао на томе да у сваком селу у коме постоје услови направимо терен за мале спортове. Направили смо преко двадесетак. Преместили смо друштвени живот из кафића на терене за мале спортове. Ваша је обавеза да тако нешто урадите. Ово је мој добронамерни предлог.

 Добре ствари у закону, које заиста могу да похвалим, мислим на уговоре са менаџерима. Није колегиница Стојиљковић била ништа у криву када је рекла за бело робље. Робови су били наши спортисти са онаквим уговорима. Одлична ствар јесу и добро дефинисани трансфери у спорту, осигурање, здравствени преглед и евиденција прикупљених средстава и све врсте евиденција.

 Одлична ствар, спортски инспектори. Добро је да чујемо, имали смо, чини ми се, три спортска инспектора, имамо сада три спортска инспектора. То спуштате на локални ниво и добро је да чујемо анализу да ли је тај институт заиста оправдао своје очекивање 2011. године, који су резултати њиховог рада и зашто то сада радимо и спуштамо на локални ниво. Иначе, апсолутно подржавам.

 То су ствари које су заиста добро дефинисане. Знам да сте имали озбиљну екипу која је радила на овом закону, што утиче на то да заправо подржим овај закон, али очекујемо озбиљну расправу у појединостима.

 Моја прва замерка, министре, тиче се члана 26. нарочито става 2. Тиче се номенклатуре занимања – стручњака у области спорта. О чему се ради? Мислим да то није посао министра. То је посао стручне јавности. То је посао широке дебате. То је ствар транспарентности, такође. Зашто? Ви сте ставили да ви утврђујете номенклатуру за занимања. Ми номенклатуром занимања правимо оквир за будућност – која су нам то занимања у спорту, звања потребна за наредних 10 или 15 година?

 Морате да уважите и тренутне ресурсе, људе, кадрове које имамо на бироу раду. Јел' знате колико има професора физичке културе на бироу рада? Много! Јел' знате колико има високо стручних тренера неангажованих? Много! Лоше је урађена номенклатура и само ћемо направити још већу бруку људи, конкуренцију једни другима, а већ имамо велики број стручних људи, неангажованих, незапослених. Имамо лоше искуство са номенклатуром занимања уопште. Ви сте министар омладине, такође, па ће ми председавајући дозволити, мада није дигресија, уско је везано за тему о којој говорим, а тиче се националног оквира квалификација и компетенција номенклатуре занимања уопште.

 Знате ли да имамо близу 300 хиљада младих незапослених? Наше образовање ствара незапосленост. Младе људе, уместо на посао, шаљемо на биро рада. Ми образујемо младе људе за професије које не постоје на тржишту, министре! Знате ли да постоје културолошки техничари, инокоресподенти, дактилографи, на хиљаде на бироу рада, а ми и даље образујемо људе за ове профиле, јер имамо номенклатуру занимања из 1988. године, прављену за Југославију, једну велику индустријску земљу. Говорим о лошем искуству које ми имамо са номенклатуром занимања. Слушамо 10 година да ћемо то променити, а нико то до сада није урадио. Зато и кажем да ће номенклатура занимања у спорту бити проблем, уколико то буде само ваш посао. То мора да буде посао стручне јавности, широке дебате! То мора транспарентно, морамо сви да се договоримо око тога шта нам треба за наредних 10 година! Поднели смо и неке амандмане, разговараћемо и о томе. То је прва моја замерка.

 Па, није се много причало о приватизацији, а то је друга (замерка). Није се много причало, ви сте причали, до данас. Почели сте ваш мандат причом о приватизацији великих клубова. Фебруара 2014. године „Танјугу“ сте дали озбиљан интервју, где је све спремно. Ви сте ваш посао урадили. У закону нема више приватизације. Прошлим законом је била доста добро, коректно урађена приватизација спортских клубова. Данас се овај закон тиме више не бави.

 Кажете – донећете посебан закон. Ја бих то подржао, али, када? Ко ће донети? Да ли Министарство привреде? Па они су нам говорили о једном инвестиционом процесу кроз приватизацију српске бање, па је то у јануару речено за јун, у јуну за септембар, у септембру за децембар, и од тог обећања прошло је три месеца. Нема тамо капацитета за тај посао, а сви смо говорили о приватизацији. Имате један општи консензус о приватизацији великих спортских система. И данас ми то пребацујемо на нови закон.

 Бојим се да само остављамо један важан сегмент неуређен! Иду избори, након тога ће се ћутати о томе и то ће проћи тек тако, а хаос је у том систему. Сагласићемо се.

 Мислим да то није требало избацити из овог закона. Сигуран сам да је требало основе, контуре приватизације задржати. О томе можемо да говоримо, али није било могуће то урадити амандманима, просто, много је амандмана морало бити поднесено. Зато смо одлучили да само говоримо о томе.

 Онда смо, на крају прошле године добили информацију да држава није у стању да спроведе приватизацију, да нема снаге да спроведе приватизацију великих спортских система. Моје питање је – ко има снагу да заустави такав процес, уколико постоји друштвени консензус око тога? То је моје питаље.

 Стратегија развоја спорта за 2018. годину. Лично сам поднео амандман на ту тему и мислим да је три године за стратегију у спорту много. Мислим да је годину и по дана сасвим довољно да развијемо једну широку дебату на ту тему. Стиче се утисак да не знамо шта хоћемо. Малопре сте рекли да ћемо стратегијом утврдити многе ствари, али, то је за три године. Морамо брже да донесемо стратегију развоја спорта. Акција након доношења овог закона је много важнија од самог доношења закона и од свих ових аплауза које сте данас добили. Ви сте их, лично, заслужили у каријери, много пута сам аплаудирао и вама и господину Перуничићу, али, хајде да данас хладне главе и рационално разговарамо о овом закону. Хвала.

 ПРЕДСЕДНИК: Захваљујем.

 Неђо Јовановић. Изволите.

 НЕЂО ЈОВАНОВИЋ: Захваљујем, председнице.

 Уважени министре са сарадницима, онако како је то већ најавио и указао наш овлашћени представник, представник Посланичке групе СПС, ми ћемо несумњиво подржати овај закон и у дану за гласање гласати за исти.

 Оно што се данас у дискусијама негде једноставно запоставило и није поменуло, поред свих добрих и можда неких евентуалних питања из самог закона, о којима може да дискутује и где би се евентуално могле неке норме и поправити, дотаћи ћу се нечега што данас није била превише тема дискусије, а то су медији у спорту.

 Наиме, без присутности спорта у медијима нема адекватне популаризације спорта, нема онога што представља камен темељац, нема стимуланса за спортисте, нема дувања „ветра у леђа“ тамо где је тај стимуланс неопходно потребан, где се види да држава улаже у спорт и где се види да спортисти, и признати и познати спортисти, завређују пажњу својим изузетно вредним резултатима.

 Када смо на том пољу, онда треба, уважени министре, скренути пажњу на оно што смо ми већ рекли – шта је камен темељац свих спортских активности? Управо школски спорт, управо школски спорт који треба да доживи још већу афирмацију него што је до сада. Како ће да доживи афирмацију уколико није присутан у медијима? Морам да подсетим да ниједан, осим СОС канала, ни један једини канал, ТВ канал, не прати школски спорт. Једино СОС канал кроз програмску шему која се везује за лигу будућих шампиона, „Тројком против дроге, не у диму, већ у тиму“, пропагира управо школски спорт.

 Ви сте, уважени министре, као дечак кроз СОС канал били пропраћени, касније постали познати и признати спортиста. Сигуран сам да је то и господин Перуничић и сви остали познати и признати спортисти, али без присутности медија у спорту и спорта у медијима нема афирмације спортиста. Кроз СОС канал, који је фактички бесплатно спроводио ове активности, прошло је преко 100 хиљада спортиста, учесника разноразних програмских шема и спортова присутних у тим шемама.

 Оно што је битно истаћи јесте чињеница да, нажалост, кажем нажалост, спонзори разноразних спортова ће пре спонзорисати неке спортске канале који су иначе под покровитељством других иностраних кућа, него што ће то бити присутно код нас, што, нажалост, није добро и на чему треба радити.

 Због тога вас подржавам у свему ономе што смо данас и рекли, искрено и безрезервно. Сјајно је што је у овом закону имплементирано оно што, поновићу по трећи пут, представља камен темељац – школски спорт. Због тога вас не само подржавамо, него сматрамо да ћете истрајати на овом концепту, који је и те како значајан.

 Наравно да ћу себи дати слободу, као што су и неки други овде присутни народни посланици, афирмишући свој спорт. Долазим из карате спорта, где сам присутан већ 36 година и у име Карате федерације Србије морам да вам захвалим, и вама и господину Перуничићу, што је Карате федерација Србије од стране Министарства спорта препозната као једини репрезентативни део једне спортске гране, а то је карате. Сви остали паралелни савези су стицајем околности, а нарочито захваљујући одредбама овог закона, морали да буду подведени под једну кровну грану, а то је Карате федерација. Зашто? Због тога што карате спорт тежи, надам се да ће у томе и успети, да једног дана, уверен сам, уз вашу подршку и уз вашу помоћ, постане олимпијски спорт, јер то заслужује. Заслужује по много чему – по броју такмичара, по масовности, по броју карате клубова који су регистровани у Спортском савезу и Министарству спорта и нарочито успесима каратиста, поред неспорно највећих спортских резултата које су у овој години, не само у овој години, већ низ година уназад постизали и постигли Новак Ђоковић, ватерполисти, одбојкаши и тако даље. Не треба заборавити да се и у овој грани спорта, која је медијски маргинална, постижу и те како добри резултати.

 Не треба заборавити да се и у овој грани спорта, која је медијски маргинална, постижу и те како добри резултати. Долазим из града Ужица, који је данас више пута помињан од мојих колега Јована Марковића и Иване Стојиљковић. Све оно што је добро речено је. Морам да замолим, у име младих спортиста из града Ужица, у име спорта који сам поменуо, чији сам припадник, у име свих спортова, да оно што сте поставили као концепт, а истовремено и као циљ, да спорт постане бесплатан, да заиста скратимо временски период до када ће се тај циљ постићи и да заиста у правом смислу речи спорт постане бесплатан.

 Молим вас да имате у виду и једну чињеницу која представља један велики терет, а то је да спортски клубови, нарочито, (под знацима навода) „мали спортски клубови“ из, (под знацима навода) „малих спортова“ плаћају велике закупнине у салама са којима располажу основне, средње школе, факултети и тако даље и тако даље. То су за клубове којима су буџети изузетно ограничени велика финансијска средства. Школски спорт је раније био и те како добро препознат преко Министарства спорта и у претходном сазиву и у оном раније, што је добро и сада, јер је сарадња Министарства просвете са вашим министарством изузетно добра и у том правцу се школски спорт и даље наставља, али ће бити заокружен у целости оног тренутка када се буде направила и финансијска конструкција која ће помоћи тим клубовима, нарочито малим, да ни родитељи ни деца не осете финансијски терет, већ да се развијају у спортском духу, да се развијају као личности и ментално, постану спортисти и прави људи. То је циљ. И том циљу нема препрека и СПС ће тај циљ увек издизати на пиједестал.

 Поменуо сам Ужице због тога што је ово у Ужицу присутно, због тога што, управо зарад великих финансијских терета и трошкова, мали клубови, мали спортови, не могу да нађу своје место тамо где треба да га нађу, да се афирмишу на најбољи могући начин.

 На крају, оно што су вам и остали поручили као квалитетно, и ја ћу то подржати, јесте увођење посебних механизама надзора или контроле кроз инспекторат, односно спортске инспекторе на нивоу локалних самоуправа. Надам се да ће то заживети што пре, из једноставног разлога што се бојим да ова уредба о ограничавању запошљавања нас неће мало омести у постављању лица која ће што пре морати да почну да раде свој посао, а то је да врше надзор над спортским колективима и над применама овог закона. Због свега овога, имате нашу подршку и желимо вам да наставите такав позитиван тренд у вашем раду. Хвала. (Аплауз.)

 ПРЕДСЕДНИК: Хвала.

 Реч има Драган Николић. Изволите.

 ДРАГАН НИКОЛИЋ: Госпођо председнице парламента, поштовани министре, наравно, са сарадницима, господине државни секретару Перуничићу, даме и господо народни посланици, уважени грађани Републике Србије, 2013. године смо први пут бирали за министра спорта и омладине господина Вању Удовичића. Ја сам био тада изненађен да неко ко је у том тренутку био најбољи ватерполиста на свету прекида каријеру и прелази на место министра где ће осећати разне ветрове, где ће бити удараца са свих страна и где има много удараца који нису спортски.

 Међутим, на моје велико изненађење, он се веома добро снашао. Он је неко ко је успео да нам да закон о спорту који је дуго најављиван, који није измена и допуна некадашњег Закона о спорту из 2011. године, него сасвим нови закон, с тим што је тај нови закон у потпуности прекопирао и узео оно што је било добро и оно што се показало у пракси као добро из старог закона, а увео пуно новина које доносе да ми имамо сада једну потпуно нову ситуацију у спорту. Ја сам веома задовољан што сте имали десет јавних дискусија, десет градова сте обишли. Чули смо од наших овлашћених представника, нарочито овлашћене представнице СНС, да су те дискусије трајале по више од шест, седам сати, да сте ви аргументовано одговарали на сва постављена питања, давали објашњења.

 Због тога данас имамо једну потпуно мирну ситуацију у овом парламенту. Нема отровних стрелица, нема лоших коментара. Закон је прихватљив, рекао бих, консензусом, за све посланичке групе. Очекујем да ћете, када будемо расправљали у појединостима, односно о амандманима, ви имати разумевања и за одређене примедбе које су дате, а дате су са добром намером, да би закон био још бољи, да у дану за гласање све посланичке групе по први пут у овом сазиву дају свој глас за један закон, а то је закон о спорту.

 Сваки град у Србији има потенцијалне Ђоковиће, има потенцијалне Удовичиће, има потенцијалну браћу Перуничић, има људе који су нам много радости у најтежим тренуцима за Србију доносили, који су се окитили златом, у које гледају дечаци и девојчице Србије и обично се у оваквим земљама, које су под бомбама, које су под санкцијама, рађају ванредни таленти. Ми смо очигледно генетски предодређени да будемо прваци у многим спортовима, мислили смо да је то у колективним, а онда се показало да и у појединачним спортовима можемо имати првака света, односно човека који је први на листи тенисера већ дуги низ година.

 Када сам ја био мали, казна је била када вас зову од куће да уђете у кућу, да прекинете да играте фудбал, да играте кошарку, а сада је највећа казна када дете одвојите од компјутера и кажете му да узме лопту да оде да се том лоптом игра. Нажалост, то је реалност у Србији. Некима је то смешно, али мислим да је то највећи проблем у овом тренутку и мислим да овај закон о спорту мора да обрати пажњу нарочито на школску омладину, нарочито на дечаке и девојчице који су талентовани за све врсте спортова, да их препозна, да их анимира, да држава помогне са своје стране, у сваком случају, и финансијски и материјално, а и кроз телевизијске емисије које ће бити афирмативног карактера. Мислим да и ова дискусија у овом парламенту и предлог који даје министар спорта и омладине, Вања Удовичић, представљају један ЕПП за сваког дечака и девојчицу који гледају овај пренос.

 Оно што сам хтео вама посебно да кажем, то је да ове године постоје две олимпијаде, једна ће бити у Бразилу, друга ће бити „Школска олимпијада“ у Врању. Имајући у виду да сам ја народни посланик из Врања, хоћу да апелујем на Министарство спорта и омладине да узме учешће, јер ће тамо доћи 6.500 дечака и девојчица из читаве Србије. То ће бити такмичење, односно олимпијада средњих и основних школа. Град Врање, као локална самоуправа, наравно, као и све, мањка, и у материјалним и у финансијским средствима, па је мој апел, као народног посланика и представника свих тих грађана Врања, да направимо контакт да ви помогнете са своје стране. Знам да сте ви вољни и да ћете то урадити. Ја вам стојим на располагању да логистички направимо контакт и да, ако све буде како ваља, ви, као министар спорта, дођете и отворите ту олимпијаду. Она ће бити од 9. до 17. маја. Знајући вас, очекујем да ћете ме звати и знам да ћете учинити пуно тога да она протекне у најбољем могућем реду.

 Што се тиче хулигана на спортским теренима, само сам то хтео да кажем, да пробате у координацији са министром Селаковићем да направимо оштрију казнену политику за све хулигане који брукају нашу државу. Предвиђене су казне од шест месеци до 12 година, али се бојим да приликом изрицања има много такозваних олакшавајућих околности, па се ти људи врло брзо врате на терен, опет направе нови ексцес и то нас пуно кошта. То значи, молио бих вас у том смислу да пробате са господином министром правде да направите један притисак, односно да направите један покушај да се казнена политика према хулиганима у спорту, на спортским теренима и на спортским приредбама, пооштри, јер мислим да ће на тај начин бити послата порука сваком следећем ко помисли да тако нешто прекине и да не направи неку штету.

 Још нешто, на крају, што сам хтео да вам кажем, знам да нисте обухватили овим законом приватизацију у спорту. Неко је споменуо да држава нема храбрости, да нема жеље, да нема моћи да се обрачуна и да направи приватизацију у спорту. Ви то нисте урадили и мислим да је тактички јако добро, али ћете ви то урадити када вас изаберемо, након наредних избора, поново за министра спорта, даћете тај Закон о приватизацији у спорту и коначно увести ред у једну област која је, богами, измакла и полицији, и тужилаштву, и правосуђу. Оно што се тамо догађа јесте нешто што је можда најстрашније у овом тренутку што се догађа у друштву, а ми смо пропагирали борбу против корупције, против криминала, а тамо га највише има, бојим се.

 Посланичка група у дану за гласање ће подржати ваш закон и гласаћемо за њега. Хвала вам. (Аплауз.)

 ПРЕДСЕДНИК: Хвала.

 Јован Марковић. Изволите.

 ЈОВАН МАРКОВИЋ: Поштовани министре, поштовани сарадници министра, поштовани колеге посланици, искористићу још ових неколико минута који су на располагању Посланичком клубу ДС, да и министра и све вас поштоване колеге уведемо у проблематику, можда, амандмана и неколико кључних порука које смо хтели у овој расправи да пренесемо и вама и јавности Србије. Почећу од ове дилеме која је мени остала после изречене мисли и реченице, уваженог министра Удовичића, када је рекао у једном делу расправе, каже – разговарали смо о оном првом циљу око обухвата грађана који желе да се баве спортом и како да у наредном периоду са тих чувених 10% грађана који се једном недељно баве физичким активностима да тај проценат повећавамо.

 Ви сте рекли у једном тренутку, ако неко не жели да се бави спортом, онда, како ми да га натерамо на то, а имамо, са једне стране, истраживања која говоре о томе да је проценат грађана ЕУ који се једном недељно баве физичким активностима преко 40% и имамо, са друге стране, поражавајуће податке који се тичу здравственог статуса грађана Србије и, опет, имамо са друге стране врло охрабрујуће податке, односно упоредне податке који говоре у прилог томе да је физичка активност здравље, подаци који су везани за грађане ЕУ.

 Размишљајући о овој реченици, ја сам потпуно сигуран да сте ви свесни тог проблема који имамо, пре свега везано за финансирање, о њему сам говорио у првом делу обраћања, где ћемо огроман новац опет усмерити ка врхунском спорту, ка националним гранским савезима, ка врхунским клубовима, и тако даље, и имаћемо тај други ризик око обухвата који нам увек стоји као проблем, међутим, потпуно сам сигуран ако бисмо направили јасан циљ, ако бисмо направили јасан план, ако бисмо испоштовали ово што смо говорили у јавним расправама око потенцијала који имамо у струци онда бисмо дошли до закључка да није суштински проблем инфраструктура, да имао потенцијале и у кадровима, и у људима, и у постојећој инфраструктури, наравно увек треба улагати, али да је питање и система и питање храбрости, и питање плана – како да у наредном периоду све те потенцијале које имамо усмеримо у једном правцу.

 Кроз примере и ангажовања стручних људи који данас немају посао, кроз примере ангажовања њих у области школског спорта, у области рекреативног спорта доћи ћемо до закључка да потенцијали ту заиста могу да буду развијенији са веома малим средствима, али мора му дати помоћ и подршку тим људима који имају идеју и који имају знање, потреба постоји и код родитеља и код деце и то мора да буде један заједнички полан.

 Искуства која сам имао управо у граду Ужицу где смо огроман новац улагали у инфраструктуру са жељом да подржимо врхунски спорт, али и масовни спорт, као реакцију и рефлексију онога што се дешава на том неком врхунском нивоу је јако важно, мислим да те пројекте и буџетско финансирање, као и пројектно финансирање, у наредном периоду можете извући као неки пример позитивне праксе на основу кога треба доносити неке планове и доносити неке одлуке.

 Оно што хоћу да вам кажем јесте да још једном обратите пажњу на наше амандмане. Амандмани који говоре у прилог томе да је потребно одвојити оне спортове и оне области где људи хоће да плате новац за своју децу у виду уговора или чланарине, треба одвојити од те наше идеје или ваше идеје или намере да спорт буде бесплатан. Размишљајући о томе како доћи до решења, то значи, имате жељу да масован спорт, поготово на дечијем узрасту буде бесплатан, размишљајући о томе како да дођемо до тих решења долазимо до закључака да то заиста мора да буде приоритет.

 Имајући у виду да је, рецимо, сада, на нивоу млађег школског узраста, реализација наставе физичког васпитања, негде, на око 30% у односу на оно што је пропагирани план и програм, пре свега што не постоје услови за реализацију наставе, јер не постоје простори или кадровски или материјални, у виду справа или реквизита. То значи, долазимо до тога да је просто неопходно у првом тренутку оне планове и програме који већ постоје, који су обавеза школа, образовања, државе и тако даље, ставити у функцију на начин да се ту улаже.

 Ако даље анализирамо, па немогуће је оставити појединцима да ли су они директори школа или председници спортских савеза, градоначелници неких градова и општина да они одлучују да ли ће, рецимо, један базен, у овом случају ужички базен у који је уложено три милиона евра, у одређеним терминима бити на располагању деци града бесплатно. То значи, потребно је ангажовати стручњаке и рећи ово ће бити бесплатно, јер деца која не могу да плате, односно родитељи који не могу да плате својој деци – то мора бити бесплатан садржај.

 ПРЕДСЕДНИК: Хвала, потрошили сте време.

 Реч има народни посланик Нинослав Гирић.Изволите.

 НИНОСЛАВ ГИРИЋ: Хвала. Поштован председнице, поштовани министре са сарадницима, колегинице и колеге народни посланици, пред нама је Предлог закона о спорту који, заиста, морам да похвалим из све снаге, видели смо расположење и осталих посланика из опозиционих странака. Дакле, Предлог закона који је, заиста, дошао у правом тренутку и очигледно је да ће бити изгласан од свих народних посланика у овом парламенту.

 Претходни закон о спорту је изгласан 2011. године, с тим што су у међувремену поједине одредбе Закона престале да важе због доношења нових закона, али одређени број одредби важећег Закона о спорту садржи и овај предлог закона, нарочито, оне ставке које су се потврдиле и показале добрим у пракси.

 Наравно, било је проблема и са којима су се сусретали државни органи и спортске организације у протеклом периоду па је сам Предлог закона је дошао као једна неминовна чињеница, с обзиром на сазнање да су се и међународни спортски савези и међународни стандарди динамично развијали у протеклом периоду.

 Предлог закона о спорту садржи 184 члана и ако се пажљиво анализира видеће се да, заправо, обухвата све учеснике у спорту и даје конкретне дефиниције и правни оквир понашања у спорту.

 Што се тиче терминологије и израза почев од спортских активности, спортске делатности, спортске рекреације, врхунског спорта, спорта деце, спортске организације и спортиста, односно спортиста аматер, професионални спортиста, спортиста такмичар, врхунски спортиста, перспективни спортиста, талентовани спортиста, категорисани спортиста, затим, организација у области спорта, професионални спортски клуб, спортска екипа, национални спортски савез, надлежни национални грански спортски савез, надлежни међународни спортски савез, као и спортске приредбе које се дешавају у овој земљи, спортска такмичења, национално спортско такмичење, аматерско спортско такмичење, професионално спортско такмичење, професионална спортска лига, организатор спортске приредбе, спортска правила, стручни спортски надзорник.

 То су отприлике термини који су употребљавани у овом закону, а све је наведено у члану 3. овог закона

 Права и обавезе утврђене овим законом примењују се на све организације у области спорта, које имају своје седиште на територији Републике Србије, и на свако бављење или обављање спортских активности и делатности на територији Републике Србије.

 Чланови Предлога закона од 10. до 18. баве се правима и обавезама свих категорија спортиста, као и уговорима о бављењу спортом и уговорима о трансферу, уговорима о уступању, међународним трансферима, националним трансферима, о чему је било доста речи у данашњој расправи и ја то нећу понављати.

 Од чланова 19. и 23. обухвата се разматрање и дефинисање здравствене способности спортиста за бављење спортом, као и спортских стручњака. Прецизирано је да спортиста и спортски стручњак може учествовати у спортским такмичењима, односно спортском такмичењу, ако је у периоду од шест месеци пре одржавања спортског такмичења утврђена општа здравствена способност за обављање спортских активности.

 За одређене спортске гране утврђује се посебна здравствена способност, најмање шест месеци пре такмичења, а може и у краћем временском периоду у зависности од правилника који доноси министар здравља и министар спорта, у складу са законом.

 Овде бих навео и истакао што се тиче рокова у којима се спроводе општи и посебни здравствени прегледи, одређује их споразумно министар здравља и министар спорта. Дакле, обавеза утврђивања здравствене способности за спортисте и спортске стручњаке спроводи надлежна здравствена служба или Завод за спорт и медицину спорта.

 Годишњи извештај надлежне здравствене институције доставља се Министарству за здравље, а о здравственој способности спортиста и спортског стручњака води се евиденција од дана прве регистрације у спортској организацији. Свака спортска организација дужна је да осигура своје врхунске спортисте, што је данас у дискусији, такође, речено, и због евентуалних дешавања у спорту.

 Најмањи износ осигурања за случај смрти спортисте или спортског стручњака је 10.000 евра, у динарској противвредности, а за трајни губитак опште радне способности 20.000 евра, у динарској противвредности. Што се тиче привремене спречености да се бави спортским активностима 5.000 евра, у динарској противвредности.

 Овде бих истакао члан 22. који каже да је забрањено спортисту излагати спортским активностима које могу да угрозе или погоршају његово здравствено стање. Допинг спортиста је забрањен у складу са законом. Забрањено је децу излагати спортским активностима и физичким вежбама које могу да угрозе или погоршају њихово здравствено стање или да негативно утичу на психомоторни развој и образовање.

 Од чланова 25. до 32. говори се о спортским стручњацима који обављају стручни рад у спорту, односно планирање и спровођење спортских активности деце и омладине, рекреације, тренинга, спортског васпитања, вођење спортиста на такмичењима, контрола психофизичких способности и слично.

 Наравно, стручни рад у спорту могу обављати спортски стручњаци који испуњавају услове предвиђене спортским правилима надлежног спортског савеза или међународног спортског савеза.

 Министар прописује план и програм стручног оспособљавања, сам поступак издавања, усавршавање и одузимање дозволе за рад спортским стручњацима и организацијама.

 И, оно што је важно, што је више пута истакнуто овде, то је да над стручним радом надзор врши Завод за спорт и медицину спорта Републике Србије.

 Од чланова 33. до 106. разматрају се спортске организације, спортска удружења, начин оснивања, начин функционисања и одговорности, начин удруживања, спортски савези, удружења тренера, удружења судија и осталих организација.

 Овде су се чули дисонантни тонови када је фудбал у овој земљи у питању, међутим, проблеми у Фудбалском савезу и фудбалу уопште трају годинама уназад, тако да су сви ти проблеми наслеђени, нису створени за време ове владе и министровања министра Вање Удовичића.

 У члану 107. дефинише се функционисање Републичког Завода за спорт и медицину спорта. Републички Завод за спорт и медицину спорта, као институција, која обавља делатност ради развоја стручног рада и потребе у области спорта. Оно чиме се Завод бави јесу периодична тестирања, односно праћење антрополошких параметара и карактеристика деце и омладине и одраслих, контрола перспективних и врхунских спортиста, стручно-саветодавна помоћ спортистима и спортским стручњацима.

 Затим, организација и реализација континуираних тренинга и завршних припрема перспективних и врхунских спортиста, вођење националне евиденције у области спорта, стручно оспособљавање у усавршавање спортских стручњака и стручњака у области спорта.

 Онда, обављање надзора над стручним радом у области спорта, евалуација здравственог стања у области спорта, унапређење здравственог стања и функционалних способности перспективних и врхунских спортиста, организациону и стручну помоћ организацијама које реализују програме међународних спортских такмичења, саветовање при планирању, изградњи и реконструкција спортских објеката у јавној својини. Затим, има пропагандну, издавачку, научну, истраживачку делатност у области спорта и медицине спорта.

 Е сада бих издвојио члан Предлога овог закона, члан 123, који говори о националним признањима, наградама и стипендијама. Као дугогодишњи врхунски спортиста, професионални, у рукометном спорту осамдесетих година и освајач двоструког купа Југославије у том спорту, знам колико је тешко доћи до врхунских резултата.

 Наравно, то је све било у годинама када је рукомет био олимпијски, светски и европски првак, као, отприлике, ватерполо репрезентација, с тим што ова олимпијска медаља, жељно је очекујемо да се догоди, а доћи до врхунских резултата је заиста потребно уз много одрицања, много напора, тако да спортисти, држављани Републике Србије, који, као репрезентативци Републике Србије освоје неку од медаља на олимпијским играма, параолимпијским играма, шаховској олимпијади, светским и европским првенствима, ако су били или буду носиоци светског рекорда или постану освајачи Дејвис или Фед купа Међународне тениске федерације, додељује се национално спортско признање у виду доживотног новчаног месечног примања након навршених 40 година живота.

 Спортистима и тренерима, држављанима Републике Србије, који као чланови репрезентације Републике Србије на олимпијским, параолимпијским играма, шаховској олимпијади, на европским и светским првенствима освоје једну од медаља, освоје Дејвис или Фед куп, додељује се новчана награда.

 Такође, спортској организацији на територији Републике Србије која освоји европско клупско првенство највишег нивоа такмичења, према критеријумима надлежног Међународног спортског савеза у спортовима прве категорије, према националној категоризацији додељује се новчана накнада.

 Овде имамо један предлог да Министарство, евентуално, види награђивање балканских шампиона у одређеним спортовима. Ово је само предлог и сугестија из неких спортова који се такмиче и на том нивоу и освајају трофеје и на том нивоу.

 Што се тиче члана 139. и категоризације у области спорта, она обухвата националну категоризацију спортова, затим, националну категоризацију националних гранских савеза, националну категоризацију спортиста, националну категоризацију спортских стручњака, националну категоризацију спортских објеката, категоризацију овог члана Предлога закона, припремају стручне комисије, које образује министар спорта.

 Комисију чине представници Олимпијског комитета, Спортског савеза, Републичког завода и Министарства. Комисију за националну категоризацију спортских објеката чине представници Министарства и Републичког завода.

 Треба рећи и нешто о члану 168. где се говори о евиденцији, односно организованом и систематском праћењу стања. Мислим да је то врло битно када је у питању евиденција спортиста, да би могло дугорочно да се планира развој спорта у Србији.

 Шта се у ствари евидентира? Категорисани и други спортисти такмичари, предузетници у спорту, организације у области спорта, спортски стручњаци и стручњаци у спорту, програм пројеката којима се остварује општи интерес у области спорта, спортски објекти, велике међународне спортске приредбе у Републици Србији, резултати спортиста и националних спортских репрезентација у Републици Србији и великим међународним спортским такмичењима, физичке спортске повреде и начин лечења врхунских спортиста и спортиста националних спортских репрезентација.

 Надзор над имплементацијом овог закона, то је врло јасно и неколико пута је овде речено, вршиће се преко републичких спортских инспектора.

 Што се тиче казнених одредби овог закона, мислим да су оне сасвим примерене.

 И, још једном ћу поновити, Посланичка група СНС, а очигледно је да ће и остале посланичке групе у дану за гласање гласати за овај предлог закона. Хвала. (Аплауз.)

 ПРЕДСЕДНИК: Хвала.

 Реч има народни посланик Гроздана Банац, а нека се припреми Милетић Михаиловић

 Гроздана, пријавите се.

 ГРОЗДАНА БАНАЦ: Поштована председнице, уважени господине министре са својим сарадницима, колегинице, колеге и драги грађани, на самом почетку, желим да дам генерално оцену да нови предлог закона о спорту који се пред нама налази представља једно врло добро решење којим се настоји да се ова материја третира на један целовит, конзистентан начин, са жељом да се регулишу положаји, права и обавезе различитих субјеката у систему спорта, почев од појединаца, преко спортских клубова и савеза до органа локалних самоуправа, покрајина и државе. Мислим да се у томе у великој мери успело, имајући у виду ту сложеност и разноврсност актера у области спорта, као и све динамичнијем развоју спорских односа.

 Такође, добро је што су предложена решења усклађена са међународном правном праксом, чиме се врши још један корак ка хармонизацији нашег правног система са правним системом ЕУ.

 Најпре, ваља истаћи промене које су дате на самом почетку закона. У члану 3. од којих мислим да је најважнија она којом се прецизно дефинишу критеријуми који клубови, која се такмичења сматрају професионалним, а који аматерским. Такође, је предвиђено да се под аматерским такмичењем предвиђа оно такмичење у коме може наступити до 20% професионалних спортиста, да у професионалном такмичењу мора бити најмање 75% професионалних спортиста и да у професионалном клубу мора бити најмање 50% регистрованих спортиста сениора, професионалаца.

 Овакве одредбе су веома важне како би се направило прецизно разграничење ових такмичења и клубова, јер закон за њих предвиђа приличне разлике у правилима рада.

 У вези са овим, сматрам да је добро што се у делу Предлога закона који третира права и обавезе појединачних спортиста сада поклања већа пажња малолетницима који желе да се професионално баве спортом, па ће се од сада за склапање таквих уговора тражити писмена сагласност оба родитеља, што сматрам веома значајним, јер смо сведоци да се старосне границе професионалних спортиста све више снижавају, да су уговори у најпопуларнијим спортовима све виши, што се заједно ствара једно окружење у коме се ти млади људи неретко не сналазе најбоље и који није у њиховом интересу, те је стога неопходно да се овакви случајеви додатно законски уреде.

 У вези са овим, важна је и одредба у члану 12. којим се предвиђа да сви уговори морају бити у писменој форми са овереним потписима, као и члан 18. где су сада знатно оштрије дефинисани уговори о трансферу и о уступању играча који су у досадашњем закону били само начелно поменути.

 У члану 94. сада су прецизно дефинисани менаџерски послови посредовања преласка спортиста из једног у друго спортско друштво. Предвиђа се да ће се тим пословима моћи бавити само лице и организације које испуњавају услове које пропише национални грански спортски савез и ако имају дозволу за обављање те делатности.

 Такође, дефинисани су и битни елементи уговора о посредовању, као и да се он може закључивати на период најдуже од две године. Предлог закона, такође, доноси новине у области спортског организовања. У члану 33. постављена су строжа ограничења која лица не могу бити чланови управе спортске организације, оснивачи, власници акција и запослени у другој спортској организацији која се такмичи у истом рангу такмичења, осуђивани за кривична дела, власници и чланови спортских кладионица, спортски менаџери, као ни лица која не могу бити чланови управе привредних друштава и удружења у складу са законом који прописује сукоб интереса у обављању јавних дужности, што свакако треба поздравити.

 У члану 71. сада су знатно оштрије дефинисане одредбе о спортском привредном друштву које оснива спортско удружење за стицање профита и предвиђено је да спортско удружење може да се трансформише у привредно друштво у форми друштва са ограниченом одговорношћу и преносом права оснивача на јединицу локалне самоуправе на чијој територији има седиште.

 У члану 72. предвиђа се могућност да се спортско удружење непосредно може бавити привредним делатностима ако је то предвиђено статутом и ако је та делатност мањег обима. Мислим да су ове одредбе добре, јер прате светске трендове.

 Данас се у савременом врхунском спорту свакодневно окрећу енормне суме новца. Спорт је постао уносна и профитабилна привредна грана, али такав положај подразумева и прихватање одређених правила унутрашње организације, што код нас тренутно није случај.

 С тим у вези, Прелазне одредбе закона предвиђају да ће се приватизација у спорту уредити посебним законом, а након приватизације, сви професионални клубови ће морати да буду организовани као привредна спортска друштва.

 Још један важан сегмент овог закона посвећен је школском и дечјем спорту. Не треба наглашавати да је бављење физичким активностима и спортом у овом периоду од великог значаја за правилан развој и психофизичко формирање личности.

 Мислим да су у овом делу закона најважније одредбе члана 118. где се предвиђа да по правилу најмање 15% трошкова сваког савеза и клуба мора бити утрошено на активности, повезано са спортом деце, и одредбе у члану 40. став 7. који прописује да износ чланарине за малолетнике не може бити виши од једне десетине просечне зараде, јер спорт не сме бити привилегија само богатих.

 На крају, мишљења сам да ће ове, као и друге новине у Предлогу закона, допринети свеукупном развоју спорта и спортских активности и после свих ових јавних расправа које сте ви обављали, с пуно пажње и професионално, што ми је јако драго, желим да вас поздравим, да вам пожелим сваку срећу и да вам кажем да ће ПУПС гласати за ове законске прописе. Хвала. (Аплауз.)

 ПРЕДСЕДНИК: Хвала.

 Потрошили сте време посланичке групе...

 ГРОЗДАНА БАНАЦ: Нема везе, нисмо...

 ПРЕДСЕДНИК: ... тако да Момо Чолаковић нема време за говор.

 Реч има народни посланик Милетић Михајловић.

 МИЛЕТИЋ МИХАЈЛОВИЋ: Поштована председнице Народне скупштине, господине министре, уважени сарадници министра, даме и господо народни посланици, мислим да данас причамо о једном предлогу закона и о једној теми која је веома пријатна, рекао бих, и рекао бих да са пуно усхићења и у једној доброј атмосфери разговарамо о Предлогу закона о спорту, тим пре што ми заиста имамо добрих резултата у овој области.

 Мислим да ћемо се сложити са констатацијом, а то је и речено у члану 2. Предлога закона, да је спорт делатност од посебног значаја за Републику Србију. Спорт је својеврстан феномен који доприноси развоју друштва, обогаћује културу, економију, саставни је део нашег идентитета који нас чини респектабилним у односима са другима што је веома значајно.

 Спорт доприноси стварању свакако правих вредности, а пре свега ширењу етичких принципа, дисциплине, самокритичности, толеранције, упорности, поштења. Коначно, доприноси правилном психофизичком развоју деце и младих људи, доприноси унапређењу здравља.

 Може се рећи да је Република Србија значајна спортска сила у врхунском спорту. Иако смо мала земља, имамо веома значајне резултате на светским и европским такмичењима. Ти резултати невероватно доприносе социјалној кохезији и они подижу дух, морал и мотивацију људи широм Србије у превладавању, истрајавању са свакодневним проблемима. Народ, а нарочито млади људи, идентификују се са спортистима и са њиховим резултатима. У свести наших људи, грађана и младих у приликама великих победа на спортским теренима врши се невероватна пројекција правих вредности и то свакако треба да буде један модел и механизам у даљем васпитавању и дизању духа нашег народа, нарочито младих људи при такмичењима на свим нивоима.

 Рекао бих да спорт и резултати који се добијају у нашој земљи остављају вечити траг за будуће време и тај траг треба свакако следити. Такав траг већ су угазили наши познати спортисти и још га газе и још га чине, као што је Новак Ђоковић, као што су наши кошаркаши, наши ватерполисти, рукометаши и многи други појединци који треба да служе за пример пре свега младој генерацији, али о чему је и говорио наш посланик Неђо Јовановић, и медији треба да прате све ове резултате, а мање да фаворизују деструктивне програме као што су ријалити програм, и тако даље.

 Такав један траг се оставља за будуће време и он може да траје и стотинама година и вековима. Ја ћу рећи само један пример. Реч је о олимпијцу, Драгутину Томашевићу који је 1912. године носио српску краљевску заставу на Олимпијади у Стокхолму и тај маратонац је својим резултатима практично допринео да Србија по први пут постане олимпијска земља, да уђе у породицу олимпијских земаља.

 Зато смо ми у Петровцу на Млави организовали, и већ траје, меморијални турнир сваке године на коме учествују од предшколског узраста, преко школских свих генерација, до сениора, дакле, меморијални турнир у трчању у маратону и у краћим, да тако кажем, стазама. Затим, подигнут му је споменик у центру града, а спортска хала у Петровцу на Млави носи његово име.

 На такав начин треба заиста промовисати спорт и учинити да он буде део свакодневнице. Заиста узимајући у обзир да наша нација, наши људи, наши грађани, наш живаљ има заиста велики потенцијал у овоме, у спорту, с тим што спорт треба да буде део једне културе која треба да се развија и ту ми имамо чиме да се позабавимо и будите уверени да ћемо ми у посланичкој групи увек подржати ваше настојање и да свакако идете добрим правцем, господине министре. СПС ће гласати за овај закон. (Аплауз.)

 ПРЕДСЕДНИК: Захваљујем.

 Реч има народни посланик Срђан Драгојевић, а нека се припреми народни посланик Љубица Мрдаковић Тодоровић.

 Изволите.

 СРЂАН ДРАГОЈЕВИЋ: Поштована председавајућа, господине министре са сарадницима, колегинице и колеге, велико је задовољство читати један добар закон, један закон који ставља спорт у делатност од посебног значаја за Републику Србију. Ми јесмо спортска нација и спорт је веома важан аспект и нашег националног бића и српског народа.

 Оно што јесте на неки начин забрињавајућа ствар јесу подаци да се само 10% људи бави спортом, а чак преко 50% људи се никада није бавило спортом. Оно што је драгоцено овом закону јесте чињеница да он инсистира на школском спорту, на дечијем спорту, на аматеризму. То је нешто што је неопходно, што је јако драгоцено.

 Споменућу да ове године ми организује светско првенство у одбојци за средње школе у Панчеву, у Банатском Новом Селу и Београду. Господин Перуничић је покровитељ тога. То је једна јако лепа манифестација која говори о томе да је школски аматерски спорт заправо срж бављења спортом.

 Оно што је мени веома, веома задовољавајуће у овом закону, морам да кажем, јесте чињеница да у њему нема речи о приватизацији спортских клубова. Ја лично мислим да у професионалном фудбалу има толико радњи, толико ствари, почевши од намештања утакмица, хулиганизма, третирања играча као белог робља. Толико је тога да је питање да ли се професионални фудбал може назвати спортом. Јако је добро да у овом закону тога нема, да ће се тиме бавити неки други закони.

 Морам да напоменем да је посланичка група СПС 2011. године, када је било речи о претходном закону о спорту, инсистирала на једном амандману да се спортски стадиони не приватизују, да спортски стадиони који припадају грађанима Србије не могу да промене намену, да не могу да постану шопинг центри. Надам се да ће Влада Србије истрајати у томе, да ће велики спортски стадиони остати храмови спорта.

 Оно што је, такође, значајно, моје колеге из посланичке групе су инсистирале јесте чињеница да у медијима јако мало има спорта, оног правог спорта, аматерског спорта, школског спорта и то је велика штета. Ја сам једном продуценту ових ријалити програма сугерисао да би било јако добро да се направи ријалити програм о једном младом спортском тиму који се припрема, па такмичи и такве идеје нису наишле на разумевање. Њима је лакше да приказују ствари које су испод неког цивилизацијског нивоа, али у сваком случају спорт мора да има много, много више заступљености у медијима.

 Оно што је мени као родитељу веома драгоцено да кажем то је да спорт треба да буде у неким сегментима и бесплатан. Ја као родитељ, отац петоро деце, прошао сам са њима све спортове. Једино нисмо тренирали мачевање и боћање. Све друго смо покрили и морам да кажем да је спорт ужасно скупа активност. Када имате више од једног детета, то је нешто што у овим околностима, овим временима, треба олакшати породицама и деци, да се што више њих бави спортом, да буде доступно.

 У сваком случају, да не дужим, моје колеге су рекле већину ствари, позитивних, добрих о овом квалитетном закону. Ја ћу само рећи да ће посланичка група у дану за гласање подржати овај добар закон. Хвала на пажњи.

 ПРЕДСЕДНИК: Љубица Мрдаковић Тодоровић и нека се припреми Милан Петрић.

 ЉУБИЦА МРДАКОВИЋ ТОДОРОВИЋ: Хвала, председнице.

 Поштовани министре Удовичићу са сарадницима, уважене колегинице и колеге народни посланици, у ери технолошког бума када све већи број људи, а нарочито деце, проводи време уз рачунар, афирмација спорта и спортских активности је више него потребна и неопходна.

 Прошла су времена када су се деца играла по двориштима и парковима, а када је колективни спорт био доминантна база дружења младих. Неумољиви су статистички подаци који кажу да смо међу најстаријим нацијама у Европи и свету, али смо исто тако и земља са високим процентом оболелих од масовних незаразних болести. Можда ће звучати парадоксално ово што ћу сада рећи, али је заиста тако.

 „Прваци“ смо у ватерполу, у врху смо Европе и света у многим спортовима. Имамо светског првака у тенису, али, са друге стране, имамо велики број оболелих од кардиоваскуларних болести и цереброваскуларних болести, шећерне болести и повишеног крвног притиска, гојазности, деформитета кичме и неправилног држања код деце и тинејџера, а о конзумирању цигарета и алкохола да и не говорим.

 Све више се спортске активности замењују неким другим активностима почев од најбезазленије дечје игре која се, уместо верања по парковима и јурњаве по фудбалским игралиштима, сведе на играње видео-игрица и непрекидног качења на друштвеним мрежама. Причати о афирмацији спорта и о пожељности да се она развија у свим друштвеним структурама и међу свим друштвеним групама по мени је неопходно, јер значај спорта и спортских активности сви знамо и разумемо, веома је битно, како за физичко, тако и за ментално здравље нације.

 Иако овај закон није први у овој области увидели смо потребу да исти мењамо тамо где се показао мањкав и неспроводив у пракси, а проблеми у спорту су бројни и не погађају само здравље нације, већ отварају читав спектар проблема који се рефлектују на различите сфере друштва, почев од тога да је већина спортских клубова и удружења презадужена и да не може да испуњава елементарне финансијске обавезе, па до тога да су спортски клубови расадници оних који у својству навијача чине насиље једни над другима и у земљи и у иностранству.

 Социологија конфликта неформалних група у друштву показује нам да те и такве групе младих људи који воле спортски амблем, а мрзе све друге могу бити велики проблем и за много уређеније земље у односу на Србију. На другој страни, племенитост бављења спортом и постизање спортских резултата који изазивају дивљење и нације и света понекад је гурнута у страну због комерцијализације саме институције спорта, па су тако доста чести наслови у новинама да је неки играч купљен за толико и толико пара или да је остварен трансфер играча са финансијским ефектом до сада незабележеним у свету.

 Важна је чињеница да изменама у кључним сегментима ми Закон о спорту приближавамо нормативима који важе за ЕУ, са једне стране, а, са друге стране, спречавамо све неправилности и евентуалне злоупотребе у овој области.

 Желим да кажем, да би грађани знали, да је ово резултат рада наше владе и ресорног министарства, које је веома активно прихватило и размотрило све предлоге, сугестије и примедбе како би закон био што бољи. Као што смо чули, закон је прошао јавну расправу и многи предлози из тих јавних расправа су постали саставни делови овог закона.

 На крају, желим да додам и следеће, усвајање овог закона је изузетно важно за унапређење спорта у Републици Србији које би омогућило грађанима наше земље да се баве спортом и то од најмлађих становника до оних у поодмаклим годинама, од рекреативаца и аматера до врхунских спортиста, какве имамо и којима се поносимо. Спорт је Србију прославио у свету, српска химна се чула на свим светским меридијанима. Резултати које наши спортисти постижу често су у статусу обарања и личних и националних и светских рекорда. У жељи да нам спорт и спортисти буду још бољи и да их је што више и да нам је нација здравија, у дану за гласање моја посланичка група СНС и ја подржаћемо овај Предлог закона. Хвала. (Аплауз.)

 ПРЕДСЕДНИК: Реч има народни посланик Милан Петрић, а нека се припреми Никола Јоловић.

 МИЛАН ПЕТРИЋ: Поштована председавајућа, поштовани министре и представници Владе, поштоване колеге и колегинице, СНП подржава идеју за што бољом организованошћу спортске делатности. Такође, сматрамо да треба што више учинити на пољу сузбијања корупције у спорту, да треба раздвојити хулигане од навијача и треба омогућити да бављење спортом буде доступније како грађанима, тако и њиховој деци, јер спорт је један од начина да их одвојимо од интернета и игрица.

 Очекивао сам боље решење у овом предлогу закона о спорту по тим питањима, јер у поменутим примерима нисмо загребали ни површину. И, уколико будете у могућности да се озбиљније бавите овим проблемима, СНП вам стоји на располагању.

 Такође сам мишљења да се овај предлог требао више бавити самим спортистима. Иако идејно подржавамо овај предлог закона уочили смо неколико чланова које бисмо изменили, а све у циљу побољшања радних услова и постизања бољих спортских резултата. Одредба да оба родитеља морају дати сагласност за закључење уговора лицу које нема потпуну пословну способност је непотребна, јер такво лице већ има одређеног законског заступника, односно родитеље или сарадника.

 Како ћемо то применити уколико спортиста нема оба родитеља или ако је један преминуо или није утврђено очинство или је на издржавању казне или је на раду у иностранству? Такође није потребно да се ова врста уговора оверава у складу са законом, што би подразумевало да их оверава јавни бележник или евентуално суд, јер би то одужило процедуру и створило непотребне трошкове.

 Такође, поставља се питање – како и ко утврђује висину накнаде за трансфер? Да ли се накнада за развој приликом преласка спортисте у другу спортску организацију не обрачунава, односно не обрачунава уколико спортиста има статус професионалног спортисте или закључује професионални уговор? У том случају је могућа злоупотреба, а све у циљу избегавања плаћања ове накнаде.

 Неосновано је прописано да спортске организације немају право на накнаду ако је уговор са спортистом раскинут кривицом спортске организације. Могуће су ситуације у којима је једна спортска организација која је временом много улагала, самим тим и допринела развоју тог спортисте, у каснијем периоду западне, без обзира на разлоге, у финансијске проблеме због којих не могу испуњавати уговорне обавезе, у том случају она би изгубила право на наведену накнаду, док би друга спортска организација добила већ формираног и очигледно перспективног спортисту и то без икакве накнаде. Приликом каснијег одласка тог спортисте у трећу спортску организацију друга би наплатила накнаду тог трансфера и тим начином профитирала, док би прва остала ускраћена иако је, управо, она формирала тог спортисту.

 Овим предлогом је прописана обавеза осигурања само врхунских спортиста и врхунских спортских стручњака, што сматрамо неправилним. По нама, ова обавеза би требало да се пропише за све спортисте и све спортске стручњаке, спортске организације, при чему би се сама сума осигурања одредила у посебном износу за врхунске спортисте и спортске стручњаке.

 Нелогично је да се тренерима Републике Србије на наведеним такмичењима на којима је репрезентација чији су они тренери освојила неку од одређених медаља додељује само новчана награда, а да им се не додељује национално спортско признање. Успех једне репрезентације, нарочито у колективним спортовима, што сам сигуран да добро познајете, у великој мери управо зависи од тренера, односно селектора, па је нелогично да тренери добију само једнократну новчану помоћ, а спортисти национално спортско признање.

 Такође у члану 18, који говори о преласку малолетних спортиста у другу спортску организацију, а због разлога који нису повезани са бављењем спортским активностима, већ због саме промене пребивалишта мислимо да је подложно манипулацији. Могуће је да би родитељи малолетног спортисте када процене да би њихово дете, рецимо, због напредовања у виши ранг или бољих финансијских услова могли по основу или више по изговору промене места пребивалишта да своје дете препишу у другу спортску организацију. То може довести до нове „београдизације“, „новосадизације“ или како бисмо ми већ назвали, али тако би, практично, само мање средине остајале без спортиста.

 Српска напредна партија ће изразити свој став након амандманске расправе. Хвала.

 ПРЕДСЕДНИК: Никола Јоловић, нека се припреми Невенка Милошевић.

 НИКОЛА ЈОЛОВИЋ: Уважена председнице, министре са сарадницима, анализа примене Закона о спорту из 2011. године у протекле четири године показала је да је овај закон у основи одговорио очекивањима која су постојала при његовом доношењу, али да је за даље унапређење стања у спорту Републике Србије потребно и донети нови закон о спорту.

 Према подацима истраживања здравља становништва, које је спроведено на Институту за јавно здравље Србије „Батут“ из 2013. године, фитнесом, спортом или рекреацијом најмање три пута недељно бавило се 8,8% становника Србије, док је сваки девети становник Србије у току слободног времена недељно провео у таквим активностима најмање 90 минута.

 Навика бављења спортом и рекреацијом је заступљена више код мушкараца, него код жена, док се интензивним физичким активностима намењеним јачањем мишића најмање три пута недељно у 2013. години бавило свега 4,8% становника Републике Србије.

 Дакле, 82,3% деце изјавило је да су се у слободно време најмање једном до два, три пута недељно бавила физичким активностима, а свему овоме треба додати да је у Србији у 2013. години више од половине становништва било прекомерно ухрањено.

 У поређењу са европским земљама на основу резултата истраживања спроведеног на територији земаља чланица у односу на истраживања спроведено на територији Републике Србије може се закључити да 40% становника ЕУ изјављује да се бави спортом бар једном недељно, док се спортом у Републици Србији једном недељно бави само око 10% становништва. Све ово говори о потреби да се хитно донесе нови закон о спорту којим би се омогућило максимално повећање броја грађана који се баве спортом и како би се подржао даљи развој домаћег врхунског спорта.

 У даљем излагању базираћу се на горуће проблеме у развоју домаћег врхунског спорта, због којих је овај закон и неопходан. У пракси је приметна појава тајних уговора између спортисте и спортске организације, односно масовно се избегава регистровање свих уговора између спортиста и спортске организације код надлежног националног гранског спортског савеза.

 Како би се спречила та досадашња пракса постојања тајних уговора између спортиста и спортске организације закон прописује да се уговор и све измене и допуне уговора, укључујући и споразумни раскид уговора између спортисте и спортске организације, закључује у писаној форми и да се оверава у складу са законом. Овакво законско решење не искључује и праксу националних спортских савеза који захтевају да се уговори између спортисте и спортске организације и региструју код тог савеза.

 Такође, утврђује се обавеза да се сви односи између спортисте и спортске организације у вези обављања спортских активности и делатности уреде једним уговором. Правни положај професионалних спортиста се већином не остварује онако како је прописано важећим Законом о спорту. Иако је важећим Законом о спорту било прописано да професионални спортиста треба да буде у радном односу са клубом, у пракси се то избегава на све могуће начине, па се уместо уговора о раду закључују разни уговори о професионалном игрању, уговори о професионалном статусу и уговори о професионалном ангажовању и томе слично.

 Такви уговори ни по садржини ни по форми нису уговори о раду, а они отварају бројна питања и проблеме, као што су – каква је правна природа уговора о професионалном ангажовању, какав је однос уговора о професионалном ангажовању и уговора о раду који би спортиста накнадно закључио, као и какав је однос анекса уговора о професионалном ангажовању и слично?

 Накнада од трансфера спортиста је један од најважнијих извора прихода домаћих спортских организација. Међутим, у пракси су приметне бројне злоупотребе и неправилности у процесу уговарања и реализације трансфера, због којих су наши клубови знатним делом и у постојећим финансијским проблемима.

 Нови закон на прецизан начин дефинише правни положај професионалних спортиста и уговора које закључују са својим клубовима, па се професионални спортиста дефинише као спортиста који се бави спортском активношћу као јединим или основним занимањем, као и други спортиста који има статус професионалног спортисте у складу са спортским правилима надлежног међународног спортског савеза.

 Професионални спортиста закључује са спортском организацијом уговор о раду у складу са законом и на основу тога спортиста има сва права и обавезе и одговорности из радног односа у складу са законом, којим се уређује ред, а ако овим законом или спортским правилима надлежног међународног савеза није другачије утврђено.

 Уговор се закључује на одређено време, најдуже до пет година и њиме се на једном месту регулишу сви односи између спортисте и спортске организације, укључујући и зараду и друга примања која немају карактер зараде.

 У закону се посебно утврђује обавеза свих организација у области спорта, као и лица која обављају стручно- васпитни рад са децом у тим организацијама, као и свих чланова и запослених тих организација, да промовишу једнакост међу свом децом и да се активно супротставе свим врстама злоупотреба, злостављања, дискриминације и насиља.

 Посебно је важно истаћи да примена закона неће изазвати значајније трошкове грађанима и привреди, а посебно малим и средњим предузећима. Штавише, примена закона бтребало би да смањи трошкове грађана у односу на бављење спортом, а посебно деце. Примена закона производи одређене трошкове за организације и појединце у систему спорта, који, међутим, нису нови трошкови, већ постоје не само од доношења важећег Закона о спорту, већ и од Закона о спорту из 1966. године.

 Према Закону о стручном раду у области спорта могу се бавити само лица која имају одговарајуће више или високо образовање у области физичког васпитавања и спорта или су оспособљени за стручни рад у спорту, у складу са законом.

 Када је у питању стручни рад са децом, реч је о посебној стручној оспособљености. Ни ово није нови трошак за организацију у области спорта, јер он постоји још од Закона о спорту из 1966. године.

 Проблем је што је након скоро 20 година још није обезбеђено да се стручним радом у спорту баве само квалификовани спортски стручњаци, већ се стручним радом и даље баве многа лица која највише што имају јесте искуства у бављењу спортом, а често ни то.

 Када је у питању решење које се односи на стручни рад са децом треба констатовати да је оно повољније за организацију у области спорта јер ће убудуће моћи да ангажују не само спортске стручњаке који су „школовани“, већ и оне који су стручно оспособљени за рад са децом.

 С обзиром на то да долазим из Новог Пазара, желео бих да захвалим вама, министре Удовичићу, као и државном секретару Перуничићу, на свему ономе што сте урадили у претходном периоду за град Нови Пазар и наравно да ће Посланичка група СНС у дану за гласање гласати за овај предлог закона. Хвала. (Аплауз.)

 ПРЕДСЕДАВАЈУЋИ (Игор Бечић): Захваљујем.

 Реч има народна посланица Невенка Милошевић.

 Изволите, госпођо Милошевић.

 НЕВЕНКА МИЛОШЕВИЋ: Хвала, уважени председавајући.

 Поштовани министре са сарадницима, даме и господо народни посланици, грађани Србије, данас је овде у Народној скупштини прави спортски дан, рекла бих, јер најуспешнија област Србије јесте управо спорт.

 И, 2015. година јесте најуспешнија спортска година, а и 2016. година, нова, почела је најсјајније са нашим златним ватреполистима на Европском првенству у Београду, а затим неприкосновени и светски „број један“ Новак Ђоковић, као најбољи амбасадор наше земље широм света. И, навијаћемо и даље за наше успешне спортисте, све до Олимпијских игара до Рија, а и касније.

 Србија јесте спортска земља. Наши врхунски спортисти јесу наш понос. Они су узор не само младим генерацијама већ и свих нас. То јесте пример како се једним озбиљним и тимским радом долази до успеха. Овај нови законски предлог, Предлог закона о спорту, јесте и нов и систематскији и обухватан, али он јесте резултат једне свеобухватне анализе која се спровела, али и широке јавне расправе.

 Само да подсетим, још 2. децембра овде у малој сали Народне скупштине имали смо задовољство да имамо јавно слушање, а затим се 4. децембра овај предлог закона нашао и на Одбору за образовање.

 Оно што је добро, да ли се случајно десило или намерно, небитно, да су оба министра, и министар спорта и министар просвете, били присутни, јер управо се дешавају заједнички пројекти ова два министарства и то радује и то доноси добро и овој области.

 Циљ овог предлога закона, рекла бих, с једне стране, јесте максималан обухват спортским дешавањима свих наших грађана, спортским активностима, али, са друге стране, циљ јесте да и даље побољшавамо наш домаћи врхунски спорт. Чули смо више пута, није згорег још једном поновити, шта говоре подаци. Сваки пети становник гојазан, сваки трећи конзумира цигарете, негде, око, 40% становништва повремено или стално конзумира алкохол, а негде близу половине становништва има хипертензију. Наравно, желимо ове проблеме да решимо. Једно од решења јесте повећање физичких активности свих наших грађана и ту треба да пронађемо управо и разлоге који доводе до пасивности наших грађана.

 До сада смо имали један неуређен систем, имали смо доста проблема у спорту, доста злоупотреба, монопола, корупције. Спорт је био и скуп. Овим предлогом закона многе од тих проблема бар ћемо ублажити, ако не сасвим решити. Овим предлогом закона заправо уводимо ред у спорт. Добили смо Предлог закона и Образложење које је изузетно квалитетно и по својој форми, али и по својој садржини, јер ту имамо много анализа, све је поткрепљено чињеницама, а те анализе су презентоване путем разних графикона, табела.

 Овог пута бих се осврнула само на неке новине, с обзиром на то да смо већ много тога чули од вас, господине министре, и од уважених колега народних посланика. Пре свега, почела бих од деце, с обзиром на то да сам и родитељ и просветни радник, и заиста овај закон јесте рађен у најбољем могућем интересу наших младих и деце. Најважнија вест овог предлога закона јесте она да деца од шест до четрнаест година имају бесплатан здравствени преглед, али не само то. Водиће се рачуна и о висини чланарине коју плаћају деца, односно њихови родитељи, али морамо бринути и о томе ко ради са децом, ко су тренери, јер тренери су често и други родитељи. Они не само да едукују, они и васпитавају наше младе.

 Добро је да ће се о нашој деци водити рачуна и када оду из наших средина да тренирају у неке друге средине, да ћемо пратити њихов развој, где су смештени, где се хране, уопште, њихов живот биће квалитетно и праћен. Обавеза сваког програма јесте да у програму постоји до 15% програма за децу. У том контексту, када причамо о младима, о школи, изузетна важност је, наравно, и школског спорта. Ту имамо велики напредак. Не само да је обухват деце много већи, већ је и сам квалитет реализације тих програма добар.

 Оно на шта бих скренула пажњу јесте да можда можемо више урадити на квалитету реализације ваннаставних активности. Мислим да се ваннаставне активности у нашим школама не прате сасвим довољно и ту имамо простора за напредак, да се хале не изнајмљују само за тренинге, већ да се више користе бесплатно за ваннаставне активности. Наравно, важни су и часови физичког васпитања, јер се ту деца уче такмичарском духу, уче како да побеђују, али и како да поднесу пораз, уче се и како да спортски навијају, да сарађују, да тимски раде.

 Што се тиче финансија, издвојила бих само два сегмента. Тиче се локалних самоуправа, да ће локалне самоуправе бити у обавези да доносе правилник о финансирању, а да један клуб или организација могу имати највише 20% финансирања из тих финансијских средстава.

 Јединство у спорту – нема привилегованих. То значи, спорт мора бити доступан свима, свим слојевима друштва, али и наравно свој деци, почевши од најранијег узраста, од предшколског па надаље, младима, подједнако женама и мушкарцима, али и осетљивим групама, деци са сметњама у развоју, инвалидитетом, наравно и старима.

 Добро је што ћемо имати Јединствену базу података, Национални фонд за развој спорта, али нагласила бих да можда довољно пажње не посвећујемо превенцији, јер је превенција, заиста, важна да не долази до свих ових немилих догађаја. Наравно, она се може постићи пре свега раном едукацијом, али наравно и казненим одредбама.

 Долазим и ја из једне спортске средине. То је Ивањица. У Ивањици је потекао ФК „Јавор“, који се данас налази у највишем рангу такмичења. Иначе, то је клуб са веома дугом традицијом. Основан је 1912. године, то значи, преко 100 година постојања. Из Ивањице је и наш селектор фудбалске репрезентације Радован Ћурчић, да не заборавимо Ану Суботић, нашу атлетичарку, маратонку, која нема услове у Ивањици да вежба и тренира, немамо те стазе које су њој потребне. Ивањица има доста талената, доста успешних спортиста, спортских радника и многе репрезентације су управо долазиле код нас на припреме, јер је Ивањица ваздушна бања, и увек су задовољни и одлазили.

 И да закључим, имамо добар Предлог закона. Остаје реализација, а види се визија, види се да радимо за будућност. Добро је што је и ова влада, на челу са нашим председником Александром Вучићем, увидела значај спорта.

 На самом крају, наравно, безрезервна подршка закону, у дану за гласање, заједно са посланицима СНС, свој глас ћу дати овом предлогу закона.

 Само једна реченица у спортском речнику – „Пут до успеха није спринт, већ маратон!“ Хвала. (Аплауз.)

 ПРЕДСЕДАВАЈУЋИ: Захваљујем, госпођо Милошевић.

 Реч има народни посланик Соња Влаховић.

 Изволите, госпођо Влаховић.

 СОЊА ВЛАХОВИЋ: Хвала, поштовани председавајући.

 Уважени министре са сарадницима, даме и господо народни посланици, Предлог закона о спорту је закон који на савремени начин регулише питање спорта. Отклоњени су недостаци важећег Закона о спорту и проблеми у његовој примени, али је задржан и одређени број одредби важећег Закона.

 Предлог закона је резултат потребе уређења ове области у складу са европским стандардима и прописима. Доношење овог закона је важно ради потребе унапређења система спорта у Републици Србији, максимално повећање бављења грађана спортом, са једне стране, а, са друге, да се подржи и даље развије домаћи врхунски спорт. Један од разлога за доношење оваквог закона је то да је Влада у 2014. години усвојила Стратегију развоја спорта у Републици Србији за период од 2014. до 2018. године, која дефинише четири основна приоритета на основу којих се дефинише и план развоја спорта на нивоу локалне самоуправе и то**:** унапређење школског и универзитетског спорта, унапређење услова за повећање бављења спротом у свим сегментима становништва, посебно деце, омладине, жена и особа са инвалидитетом, као и старих особа, обезбеђивање услова за развој врхунског спорта и професионалног спорта, развој спортске инфраструктуре.

 Овај предлог закона са решењима ће утицати на све субјекте у спорту и све носиоце јавних власти. Оно што је веома значајно за потребе и унапређење и интересе грађана, за чије се остваривање обезбеђују средства у буџету локалних самоуправа у складу са Законом, јесте одређивање приоритета приликом финансирања одређених приоритета, и то**:** подстицање и стварање услова за унапређење спортске рекреације, односно бављење грађана спортом, посебно деце, омладине, жена и особа са инвалидитетом.

 На пример, једно истраживање за здравље становништва које је спровео Институт за јавно здравље „Др Милан Јовановић Батут“ и Министарство здравља указали су на један забрињавајући податак, да је у 2013. години проценат гојазности становништва повећан са 17,3% на 21,2%.

 Рекреативним спортом се у нашој земљи бави мали број људи, као што сте, уважени министре, и рекли, рекреација је стил живота. Болести савременог дома су присутне у нашим животима, тако да један од начина превентиве представља и континуирана рекреативна активност и правилна исхрана.

 Искористићу ову прилику и позваћу грађанке Србије да се рекреативно баве спортом, јер су истраживања показала да су жене недовољно активне, поготово жене средњег доба. Кроз бављење спортом и живот је квалитетнији.

 О овако добром, квалитетном и савременом закону свако од нас, уколико жели, може да похвали и каже лепу реч. Напоменућу добра решења која ће донети овај предлог закона – смањење дискриминације, висина чланарина, лекарски прегледи за спортисте од осам до четрнаест година који ће бити бесплатни, смањење трошкова грађана. Али, нови закон о спорту производи одређене трошкове за организације, појединце у систему спорта. Трошкови произилазе за организације у области спорта код ангажовања квалификованих стручних сарадника, у ствари стручњака. Стручни рад ће у области спорта моћи сада да обављају само оне особе које имају више и високо образовање у области физичког васпитања и спорта, што је веома битно, а посебно за децу предшколског и школског узраста.

 У дану за гласање подржаћу овај предлог закона. Хвала. (Аплауз.)

 ПРЕДСЕДАВАЈУЋИ: Захваљујем, госпођо Влаховић.

 Реч има Светислав Вукмирица. Изволите.

 СВЕТИСЛАВ ВУКМИРИЦА: Поштовани председавајући, поштовани министре са сарадницима, колеге народни посланици, предлог новог закона о спорту је резултат потребе усклађивања прописа из области спорта са европским стандардима, као и спортским правилима надлежних међународних спортских савеза, такође, и жеље свих релевантних субјеката да се кроз одређене измене постојећи систем спорта додатно унапреди. Зато бих се овом приликом осврнуо на неке проблеме који су били присутни, умногоме оптерећивали рад и функционисање спортских клубова, онемогућавали нормалан развој младих спортиста, а који су истовремено и разлог за доношење новог закона о спорту.

 Досадашња пракса је показала да је у појединим националним гранским савезима долазило до грубог кршења Уставом и законом загарантованих људских права и слобода. Наиме, национални грански савези су својим интерним правилима ограничавали и спутавали слободно кретање спортиста приликом намере за промену клуба, наметањем високих и нереалних обештећења, а и закључењем принудних уговора. Било је случајева да се понуђени уговор спортисти од стране спортског клуба сматрао прихваћеним, што поред кршења осталих људских права представља и кршење прописа из области облигационих односа.

 Предлог новог закона о спорту јасно прецизира ову област, тако да се спортисти који нема пуноважно закључен уговор са одређеном спортском организацијом не може забранити прелазак у другу организацију. С друге стране, и у случају када дође до раскида и до поништења уговора између спортисте и спортске организације, спор између спортске организације из које одлази и спортске организације у коју прелази о износу и плаћању уговорене накнаде за трансфер или накнаде за развој, односно обуку спортисте утврђене спортским правилима, преноси се на решавање код надлежног суда, а исти никако не може да утиче на даље активности тог спортисте.

 Предлог закона о спорту прецизира да се накнада за развој, односно обуку спортисте обрачуна приликом закључења првог професионалног уговора у складу са спортским правилима надлежног националног гранског савеза и Међународног спортског савеза, на основу стварних улагања и трошкова спортских организација која су допринеле развоју спортисте, с тим да се као последња година обуке може да рачуна она година у којој је спортиста напунио 21 годину. Такође, прецизира се да се та накнада умањује за износ који је спортиста или његов родитељ плаћао на име чланарине, спортске опреме, одлазака на припреме, учешћа на такмичењима и других активности.

 Затим, питање лекарских прегледа регулисано је на један квалитетан начин који ће олакшати функционисање спортских организације, а уједно растеретити родитељски буџет. Наиме, трошкови утврђивања здравствене способности за малолетне спортисте узраста од шест до четрнааест година биће бесплатни, а исто ће утврђивати надлежна здравствена служба, односно завод надлежан за спорт и медицину спорта. На овај начин ће и локалне самоуправе које су издвајале одређена средства за лекарске прегледе спортиста бити у прилици да опредељен новац преусмере на неку другу ставку у свом спортском буџету.

 Питање стручног-васпитног рада са децом до шеснаест година регулисано је на начин да са истима могу да раде само спортски стручњаци који имају одговарајуће више или високо образовање из области физичког васпитања и спорта, што ће свакако обезбедити висококвалитетан рад са најмлађима. Опредељење да најшколованији раде са најмлађима ће дати очекиван резултат, а родитељима донети потпуну сигурност и уверење да ће се са њиховом децом радити максимално стручно и исправно.

 Предлог новог закона о спорту јасно дефинише и статус правних и физичких лица која не учествују у спортским такмичењима. Наиме, школе фудбала, школе тениса, кампови, фитнес центри и други спортски центри могу обављати спортске делатности само у облику привредног друштва, односно у одговарајућем облику предузетништва, и не могу у називу тог привредног друштва, односно у одговарајућем облику предузетништва, имати реч клуб или реч савез.

 Оно што је, такође, битно истаћи јесте да се наставља са започетом политиком да само један национални спортски савез може да стекне статус националног гранског савеза од општег интереса у једној грани спорта, осим у случају спорта особа са инвалидитетом. Та одредба обавезује локалне самоуправе у спровођење исте, односно уводи забрану финансирања спортских организација које нису чланови националних гранских савеза од општег интереса.

 Такође, оно што је веома значајно за потребе и интересе грађана за чије се остваривање обезбеђују средства у буџетима јединица локалних самоуправа јесте одређивање приоритета приликом финансирања. Ти приоритети се односе на подстицање и стварање услова за унапређење спортске рекреације, бављење грађана спортом, посебно деце, омладине, жена и особа са инвалидитетом. Затим, изградња, одржавање и опремање спортских објеката на територији јединица локалне самоуправе, а посебно јавних спортских терена у стамбеним насељима или у њиховој близини и школских спортских објеката и, на крају, физичко васпитање деце предшколског узраста и школски спорт.

 Јединице локалне самоуправе, преко надлежних органа, ближе уређују услове, критеријуме, начин и поступак доделе средстава из буџета јединица локалне самоуправе, односно одобрење програма за задовољавање потреба грађана у области спорта на територији јединице локалне самоуправе, водећи истовремено рачуна о националнној категоризације спортова и специфичним потребама и интересима јединице локалне самоуправе. Наметнуте су и одређене обавезе локалним самоуправама да достављају годишњи извештај о укупним издвајањима за спорт Министарству омладине и спорта, као и да израде правилник о финансирању и програм развоја спорта на својој територији, што ће свакако донети транспарентан рад надлежних органа у општинама и градовима.

 Битно је истаћи и одредбе о висини чланарина која не може бити већа од 10% од износа просечне плате у Републици Србији. О коришћењу школских сала, односно да су исте приоритетне за школски спорт и да сагласност на издавање истих у основним школама даје локална самоуправа, кроз одлуку школског одбора, док је за средње школе на територији АП Војводине надлежна иста и да се за један клуб на локалу не може издвојити више од 20% од укупно предвиђених буџетских средстава за спорт.

 Имајући у виду да је Предлог новог закона о спорту веома квалитетан, битна је и његова примена, односно поштовање његових одредаба, тако да ће значајну улогу у спровођењу истог имати органи надзора. Овим предлогом закона предвиђено је да ће инспекцијски надзор на територији јединице локалне самоуправе вршити надлежни орган јединице локалне самоуправе, односно општински или градски спортски инспектор, као поверени му посао.

 Такође, предвиђено је да ће функцију спортског инспектора моћи да обавља лице које има стечено високо образовање из научне области правних наука, из области спорта, физичке културе, на студијама другог степена, мастер и специјалистичких студија, односно основних студија у трајању од најмање четири године, које има најмање пет година радног искуства у струци и положен државни стручни испит.

 Сада је на локалним самоуправама да изнађу решење и што пре ангажују стручне људе на овим пословима надзора, како би се на најбољи могући начин дух закона пренео са папира на сам терен.

 Са овим бих завршио данашње излагање, уз уверење да ће овај предлог закона о спорту у дану за гласање добити подршку свих посланика Народне скупштине Републике Србије. Хвала на пажњи. (Аплауз.)

 ПРЕДСЕДАВАЈУЋИ: Захваљујем.

 Реч има народна посланица Љиљана Малушић.

 Изволите, госпођо Малушић.

 ЉИЉАНА МАЛУШИЋ: Хвала. Поштовани председавајући, поштовани министре, поштовани уважени господине Перуничићу, даме и господо из Министарства, даме и господо посланици, данас ћу говорити о Предлогу закона о спорту.

 Пре него што кренем, наравно, све честитке за изванредну организацију Европског првенства у ватерполу и честитке нашим „плавим“ момцима, такође, нашем најбољем репрезентанту у свету господину Новаку Ђоковићу, великом витезу, образованом човеку и великом шмекеру.

 Оно што бих нагласила што се тиче спорта, донет је Закон о спорту 2011. године, међутим, он има доста мањкавости, непрецизности. Морамо ићи у складу са прописима и постулатима Европске уније.

 Знамо да су прописи застарели, зато доносимо нове прописе, уосталом овај закон је поприлично неприменљив и не спроводи се, што није добро. Оно за шта се ми залажемо и што стоји таксативно у овом закону је, пре свега, потреба да се сви у Србији баве спортом, од деце, жена, преко особа са инвалидитетом и то је одлично.

 У Србији има око 1.117, не, него тачно 1.117 врхунских спортиста, понос ове мале земље Републике Србије и 250 хиљада регистрованих спортиста, што је одлично. Међутим, ми имамо други проблем, а то је рекреативни спорт. У Србији је Институт „Батут“ радио истраживања и показало се да се у Србији 56% никада није бавило никаквим спортом, затим, 40% конзумира алкохол, сваки пети становник је гојазан, не би требало, с обзиром на то да је ово еколошки здрава земља, још увек, па требало би да се сви бавимо спортом – у здравом телу, здрав дух, каже мој уважени колега, да не треба пароле. Па, наравно, јер ми децу треба да изведемо на пут и свако дете треба да се бави спортом, треба га склонити од дроге, треба га склонити са улице, тако да је закон о спорту никад бољи.

 Ја се надам, с обзиром на то да је расправа била у десет градова, донели смо један одличан закон, а неко рече да су то фразе, па, не бих рекла. Ово је закон који је пун повеља, преузели смо све најбоље од УН, од Савета Европе и ЕУ.

 Што се тиче Закона о спорту, у Србији постоје 132 спортске гране, од тога њих 101 које су врло валидне за Србију, 11 хиљада организација. Одлично, браво за једну малу земљу!

 Оно што још треба рећи, а ја бих истакла, неко рече да нисмо довољно акта преузели и написали, па то није тачно. То, просто није тачно, ми смо направили, ево га главни акт је Стратегија за 2014. до 2018. године, затим, оно што је врло важно, Правилник о утврђивању здравствене способности спортиста и на крају Уредба о признањима и наградама. Одлично радимо!

 Ја ћу прочитати, јер нико није, шта смо ми то преузели од УН. Преузели смо**:** Међународну повељу о физичком образовању и спорту УНЕСКО-а, преузели смо Резолуцију Генералне скупштине Уједињених нација 58/5. Затим, све најбоље из Савета Европе, преузели смо**:** Европску спортску повељу, Кодекс спортске етике, Резолуцију број 27(1996). Напокон, и све најбоље из ЕУ. Оно што бих нагласила је Европска спортска повеља, која је пре свега основни документ за бављење политиком спорта. Она се заснива на начелима права, на начелима људскости и плуралистичке демократије.

 Шта рећи о Србији, по мени још увек здравој нацији? Шта рећи о овоме што сте ви направили? Свака вам част, одличан је закон, не бих ја ту ништа мењала, наравно, можда ћемо га за коју годину допунити и то је нормално, све расте, све се мења, дијалектика, али оно што је још врло важно тиче се финансирања спорта. Рађена је компаративна анализа. Та компаративна анализа је била управо шта Србија ради што се тиче спонзорисања, односно финансирања спорта и одређене земље ЕУ. Дошли смо до података да се углавном земље ЕУ финансирају из регионалних, локалних буџета, за разлику од Републике Србије где је то још увек базирано, фокусирано на буџет Републике Србије. То није добро.

 Затим, имамо податак да су игре на срећу врло доминантне, што се тиче земаља ЕУ, код нас је то занемарљиво мали проценат. Такође, финансирања могу бити, знамо сви, од улазница, чланарине, спонзорства различитих, постоји један проблем у Републици Србији, који ћемо овим законом отклонити, а то је управо финансирање из јавних предузећа које је поприлично нетранспарентно, е, сада ће бити транспарентно. И, оно што је врло важно, појавиће се нови спонзори, приватни спонзори, а што је мени јако драго и мислим да је то права ствар.

 Шта још рећи о закону о спорту? Углавном смо све рекли, сем да, можда, да Стратегија, оно што је најважније, који су циљеви, пре свега, то је омасовљавање спорта као таквог и унапређење система спорта у Србији, а оно за шта се Стратегија заснива и на чему је базирана јесу, пре свега унапређење спортског и универзитетског спорта, обезбеђивање услова за повећавање бављења масовног спорта и, наравно, сва права за све. Споменула сам већ децу са инвалидитетом или особе са инвалидитетом, жене. Постоји нешто што је много лепо, Влада је одобрила и родно буџетирање, браво за нас жене! Имаћемо много већу могућност за бављење спортом.

 На крају, развој спортске инфраструктуре, наравно, Предлог закона о спорту регулише све организационе облике, што је добро. Не бих да набрајам, доста смо тога рекли. Одличан је закон и наравно да ће СНС у дану за гласање гласати за Предлог овог закона. (Аплауз.)

 ПРЕДСЕДАВАЈУЋИ: Захваљујем.

 Реч има народна посланица Мирјана Ђоковић. Изволите, госпођо Ђоковић..

 МИРЈАНА ЂОКОВИЋ: Поштовани председавајући, уважени министре са сарадницима, колеге посланици, уважени грађани Србије, ми данас говоримо о веома важном законском предлогу. Имајући у виду чињеницу да у Србији на почетку 2015. године постоји око 13 хиљада организација у области спорта и 250 хиљада регистрованих спортиста. Када сумирамо комплетан закон у области спорта у протекле четири године слободно можемо рећи да је он испунио очекивања која су планирана његовим доношењем, али за даље унапређење спорта у Републици Србији неминовно је било доношење новог законског предлога у овај високи дом.

 Доношење новог закона има за циљ да повећа обухват грађана који се баве спортом, а други циљ је свакако да се подржи и даље развоје домаћи и врхунски спорт. Разлог за то треба видети у егзактним подацима који говоре да се у Републици Србији 56% популације уопште не бави физичким вежбањем и поставља се питање који су разлози те пасивности у односу на физичко вежбање. Истраживања јасно показују да се не располаже слободним временом за физичке активности. Многи грађани нису доброг здравственог стања, а неки су се изјаснили да је евидентна неадекватна спортска инфраструктура, па и тај разлог може да утиче на спортску неактивност.

 Изразита специфичност спорта и досадашње искуство у пракси показују да многе ствари остану ван закона, па све то заједно утиче да ова област мора бити усклађена са потреба и интересима спорта, имајући у виду све проблеме које имају учесници у систему спорта Републике Србије.

 Један од кључних проблема у функционисању система спорта је његово финансирање. Подаци говоре да се у 2011. години за спорт издвајало 13 еура по становнику, што је више него десетоструко мање, него, на пример, у Француској, где је та цифра 158 еура по становнику. Чињеница је да су се у Србији буџетска средства у протекле четири године и даље издвајала за финансирање спорта у земљи и у питању су били милиони еура**;** 2012. године – 42,5 милиона еура, 2013. године – 40,8 милиона еура, 2014. године – 40,6 и 2015. године – 41,9 милиона еура.

 Како бисмо разумели суштину проблема уочено је да велики број локалних самоуправа није своја акта усагласио са одредбама Закона о спорту, па је уочено да су поједине локалне самоуправе, немајући никакве процедуре за расподелу буџетских средстава, средства делиле унутар малог броја људи, новац је одлазио у такозване привилеговане клубове.

 Па је, чак, истраживања Сталне конференције градова је показало да су издвајања за спорт из буџета локалних самоуправа углавном била усмерена ка фудбалу. То истраживање је дошло до податка да је само 12 градова издвајало средства, од 53 анкетирана, за спортске стипендије перспективних спортиста. Овакав начин постављања приоритета је потпуно супротан националној категоризацији спортова и Националној стратегији развоја спорта.

 Веома је чест случај у земљи Србији да две трећине локалног буџета опредељеног за спорт оде на финансирање повлашћеног локалног клуба. Тиме не само да се крши Закон о спорту, већ се озбиљно угрожава опстанак организација које веома озбиљно раде на унапређењу школских спортских активности и организација које се баве развојем рекреативног спорта. Према егзактним подацима о територијалној распрострањености спортских удружења и савеза имам податак, на пример, у граду Чачку је регистровано 178 таквих правних лица, а не постоји спортски савез. Новац се дели путем комисија и ја сам мишљења да тај, управо, спортски савез, као кровна институција, мора да буде наслоњена на Националну стратегију, па да ствари пресликава на локални ниво и да брине и прати локалну политику када је у питању развој спорта у једној локалној средини. Треба и финансије да буду строго контролисане, уз претходно добро утврђене критеријуме при расподели новчаних средстава, а не да се, на пример, тако дели, јер се догађа у пракси да клубови из нижег ранга добијају више средстава него клубови из вишег ранга. Такође, мени једна ствар није логична, на пример, да један буџет града издваја 99 милиона динара за мере које су везане за све спортске активности, а да се за подстицај пољопривреде издваја 42 милиона, за туризам и екологију, опет мање, него што се издваја за сам спорт.

 Добра страна закона је што је предвидео постојање Јединственог националног информационог система у виду вођења матичних евиденција од стране Завода за спорт и медицину спорта Републике Србије, уз обавезу организације да се упишу у те евиденције. Не бих желела да се сада стекне утисак код вас да постоји намера да се у спорт не улаже.

 Напротив, на основу компаративне анализе финансирања спорта у земљама ЕУ и Републике Србије види се јасно колико се у спорт улаже са позиције буџета држава, колико са нивоа локалних заједница, а колико је присутна позиција приватног сектора.

 Насупрот финансирању спорта из јавних прихода стоји финансирање из сопствених извора, чланарине, средства од пружања услуга и обављање других делатности. Мисли се на трансфере, на накнаде за развој играча, продаја ТВ права, улазнице, спонзори, донатори и слично.

 Проблеми дефинитивно настају из неорганизованости самих учесника у систему спорта и неповерења могућих улагача у примаоце средстава. Посебно је важно истаћи финансијско стање домаћих клубова, од којих би требало очекивати да су економски одрживи и да су ефикасни у привлачењу и трошењу средстава.

 Једна од карактеристика Предлога закона је што су из њега изостављено одредбе о приватизацији друштвеног и државног капитала и да је прописано да ће се то питање решити посебним законом.

 О овој теми се расправља, малтене, од 1996. године, иначе, ове теме су врло често у жижи српске, спортске и политичке јавности, али гледишта су јако поларизована и евидентно је да се од ових тема каткад бежи.

 Не можемо да не говоримо о овој веома важној области, а да не кажемо шта је то предвидела Стратегија развоја спорта у Србији од 2014. до 2018. године. Ја ћу само навести неке од општих циљева – унапређење система финансирања спорта, унапређење правног и институционалног оквира у области спорта, унапређење положаја спортиста у друштву и систему спорта, унапређење спорта у војсци и полицији, унапређење међународне сарадње и спорта у дијаспори и многи други.

 Како би се у наредном периоду област спорта знатно унапредила и како би се координирано створили услови за дугорочно планирање и доношење програма развоја спорта, закон прописује да Националну стратегију спорта доноси Влада на период од 10 година, и да покрајине и локалне самоуправе имају обавезу доношења програма развоја спорта на својим територијама. Закон, такође, прописује да надлежни национални, грански, спортски савези доносе програме развоја спорта својих грана спорта.

 Колико ће предложена законска решења да утичу на учеснике у систему питање заиста је од великог значаја. Процена ефеката закона је веома позитивна, првенствено због унапређења система спорта. Ефекат је самим тим позитиван, јер омогућује спорту остајање у међународном систему спорта, а повећава се и обухват бављења грађана спортом.

 Позитивни ефекти би требало да се покажу и кроз успостављање рационалног, ефикасног, транспарентног и одрживог система финансирања организације у области спорта. Посебно важни циљеви који треба да се остваре, свођење неправилности у финансирању програма организација у области спорта из јавних прихода, посебно у јединицама локалне самоуправе на минимум, повећање организационе структуре финансијске одговорности учесника и елиминисање црних токова новца у спорту и повећање пореских прихода, кроз уважавање специфичности и потреба спорта, уопште.

 У намери да резимирам своје излагање, Предлог закона је резултат потребе уређења ове области у складу са европским стандардима и прописима и спортским правилима надлежних међународних спортских савеза, чији је развој био изузетно динамичан у овој области у протеклом периоду, усаглашавање са новодонетим националним прописима и консензуса свих релевантних субјеката спорта, које су потребне измене законске у законској регулативи у области, како би се постојећи систем спорта унапредио.

 То је све, дакле, разлог зашто ћу у дану за гласање, заједно са својим колегама из Посланичког клуба СНС, подржати овај предлог закона. Хвала. (Аплауз.)

 ПРЕДСЕДАВАЈУЋИ: Захваљујем.

 Реч има народни посланик Миланка Јевтовић Вукојичић.

 Изволите, госпођо Вукојчић.

 МИЛАНКА ЈЕВТОВИЋ ВУКОЈИЧИЋ: Захваљујем.

 Поштовани председавајући, уважени министре са сарадницима, колеге посланици и посланице, поштовани грађани Србије, пред нама се данас налази Предлог закона о спорту и одмах можемо да констатујемо да је ово област око које смо се, готово, сви сложили да је закон темељан, да је закон, транспарентан, донет је у једној широкој јавној расправи, да је у 10 градова одржана јавна расправа, да су сви релевантни учесници били укључени у доношење овог закона, да закон садржи елементе антикоруптивности, према томе и закон је антикоруптиван, да је закон усаглашен са међународним стандардима и да је хармонизован са законодавством ЕУ, да је закон у интересу спортиста, да је закон у интересу спортских стручњака, да закон на најбољи начин штити малолетна лица која се активно баве спортом, да је повећан обухват свих оних који се баве спортским активностима, односно спортским активностима, па било то и кроз рекреацију, да је у закону посебан акценат стављен на развој спорта у школама и високообразовним институцијама, да су школе и високообразовне институције, у ствари, сада стављене у фокус, да је стављено бављење физичким активностима деци и младих, али не само за постизање врхунских спортских резултата, него у смислу формирања њиховог карактера, у смислу њихове социјализације, у смислу њиховог правилног психофизичког развоја, у смислу њиховог здравља, у смислу њиховог хуманог односа према другима, у смислу разбијања многих предрасуда.

 Спортисти, посебно они врхунски свакако јесу идоли и јесу узор многим младим генерацијама. Један од узора многим младим генерацијама сте и ви, господине министре, заједно са нашим спортистима, ватерполистима, кошаркашима и другим појединцима, који на свим континентима и меридијанима проносе славу Републике Србије и служе као узор многим младим нараштајима.

 Оно што је позитивно свакако јесте и то што су законом тачно прецизиране надлежности, што су законом прецизиране надлежности свих нивоа власти, посебно су прецизиране надлежности локалних самоуправа, што ће локалне самоуправе сада искључиво на основу Правилника о утврђеним критеријумима моћи да додељују средства, што ће локалне самоуправе морати тачан проценат да издвајају и за развој школског спорта и предшколског спорта.

 Предшколски спорт је у ствари у надлежности локалне самоуправе, а ту се ради о развоју предшколског узраста кроз игру, кроз развој моторичких способности и кроз, у ствари, адекватан психолошко-социјални развој деце.

 Такође, морам да нагласим и активности Параолимпијског комитета Републике Србије, који у својој надлежности има развијање, сарадњу и организовање такмичења која су од јавног интереса. У питању су особе са инвалидитетом.

 Такође, морам да похвалим и то да ће Олимпијски комитет Србије, Параолимпијски комитет Србије и Спортски савез Србије уредити кодекс спортског понашања у циљу сузбијања насиља на спортским теренима и у циљу, у превенирању, у ствари, уопште насиља, законом је предвиђено да ће се формирати Национални савет за сузбијање негативних појава. То није само сузбијање насиља, то је сузбијање допинга у спорту, сузбијање намештања разних утакмица и сузбијања свих оних негативних појава.

 У раду Националног савета за борбу против негативних појава, биће укључен како министар спорта, тако и министар унутрашњих послова и министар правде, тако да ће једном координираном активношћу, а све ове негативне појаве захтевају координирану активност највиших надлежних органа, свакако довести до смањивања негативних појава.

 Оно што, такође, желим да нагласим, то су активности које спроводи Завод за спорт и медицину спорта Републике Србије, који је на један начин сервис Министарства за омладину и спорт. Активности Завода за спорт и медицину спорта, огледају се пре свега у едукацији спортиста. Иначе, он је и Национални тренинг центар.

 Оно што, такође, желим да нагласим, то је да је Завод за спорт и медицину спорта у прошлој години у општини Прибој у једној основној школи – „Бранко Радичевић“, први пут извршио систематски преглед све деце, која похађају ту основну школу, а то је 125 деце.

 Такође, морам да нагласим да су донирани и реквизити и спортска опрема Атлетском клубу „Прибој“.

 У току је израда пројекта за „атлетску стазу“ у Прибоју и надам се да ће Министарство спорта подржати и реализацију и стављање у функцију атлетске стазе.

 Такође, морам да напоменем да је Савез за спорт и медицину спорта у оквиру кампање, наравно, што и јесте једна од његових надлежности, ради подизања свести колико спорт уопште значи, одржао једну акцију под називом „Шта тренираш“. Она је, такође, била у Прибоју.

 Вама, господине министре, морам да захвалим зато што сте пружили пуну подршку Фондацији Новака Ђоковића, који је уложио средства и отворио први тениски спортски терен, јер је Прибој мала општина, али општина у Србији која још од 1880. године има спортски тениски терен, односно, то је најстарији спортски терен у Србији.

 Очекујем да ћете и ви вашим доласком у Прибој, с обзиром на то да знамо да овај закон јесте животан, али животан и зато што ви одлазите на терен и зато што ви, сем тога што сте врхунски спортиста, што сте раније били, имате и реалан увид у реално стање ствари. Ово је и мој позив вама да дођете и посетите општину Прибој.

 Спорт је једна од покретачких снага за остварење миленијумских циљева развоја који су дефинисани, иначе, кроз резолуције и кроз захтев УН.

 Српска напредна странка у дану за гласање подржаће закон. Захваљујем. (Аплауз.)

 ПРЕДСЕДАВАЈУЋИ: Захваљујем.

 Реч има народни посланик Горан Вукадиновић. Изволите, господине Вукадиновићу.

 ГОРАН ВУКАДИНОВИЋ: Захваљујем. Поштовани председавајући Скупштине, поштовани министре са сарадницима, даме и господо народни посланици, грађани Републике Србије, пред нама је очигледно један из закона који се у јавности очекивао с посебном пажњом, закон за који се с разлогом очекује да буде бољи него иједан досадашњи, уреди делатност од посебног значаја за Републику Србију.

 Као некадашњи професионални спортиста, а потом и руководилац у једном од најуспешнијих кошаркашких клубова југа Србије, истичем задовољство што је после периода припрема и посебно дуге провере бројних скупова и оцена компетентних људи, данас у овом високом дому пред нама формално нови закон, а у ствари су измене и допуне Закона о спорту, како бисмо усавршили и направили бољитак свим спортистима, спортским клубовима и организацијама, како на локалном, тако и на националном нивоу.

 Коначно се приближавамо правој приватизацији у спорту, јер мишљења сам да треба прекинути неодговорно трошење средстава свих обвезника, као и неодговорно одлучивање по клубовима. Драго ми је да се овим предлогом закона о спорту приближавамо грчком моделу, тачније, где фудбал има власника, а кошарка је бренд, нешто као у клубовима „Панатенаикоса“ и „Олимпијакоса“.

 Предлог закона о спорту садржи преко 180 чланова, који захтева много времена и простора. Зато ћу се у оквиру свог излагања осврнути само на неке детаље који посебно регулишу сигурност свих учесника спортских активностима.

 Добро је што је Предлог закона о спорту врло прецизно набројао сва права и обавезе спортиста, али и предвиђа заштиту од оних који би да својим чињењем оспоре, чак укину таква права.

 Сведоци смо бројних натписа и негативних коментара о суспенодваним или оспореним правима спортиста који им проистичу из уговора са одређеном спортском организацијом.

 Нови предлог закона охрабрује све оне којима је интерес да се бављење спортским активностима одвија у складу са законом, тиме што уређује права и обавезе менаџера и спортиста.

 Посебно ме радује заштита права спортиста аматера са квалитетним уговорима о стипендирању, а потом и услова трансфера. Малолетни спортисти с разлогом јесу додатно сагледани, поготово они који прелазе из мањих клубова у веће. Један од примера како ће безбедносни аспект бављења спортским активностима бити на жељеном нивоу јесте свакако регрутовање, школовање, ангажовање и коначно надзор који врше стручна лица ангажована у спортским организацијама.

 Обавеза утврђене здравствене способности постоји за спортисте који се укључују у организоване спортске активности у области спорта, а обавезе утврђивања посебне здравствене способности постоје најмање једном годишње и за спортске стручњаке ангажоване у раду са спортистима.

 Веома је добро што се у новом закону о спорту уводи бесплатан лекарски преглед за децу од шест до четрнаест година, који се обавља у здравственим установама, Републичком заводу за спорт и медицину спорта.

 Када је реч о безбедносном аспекту и сигурности који нуди Предлог закона о спорту није неважно инсистирање на обавези спортских организација да закључе уговоре о осигурању од последица несрећног случаја за време обављања спортске активности, односно стручног рада у спорту.

 Истакао бих као новину у оквиру Предлога закона да се спортисти не смеју изложити спортским активностима које могу да угрозе или погоршају њихово здравствено стање. Наравно, допинг је у спорту забрањен у складу са законом. Такође, забрањено је децу излагати спортским и физичким активностима које могу да угрозе или погоршају њихово здравствено стање и да негативно утичу на психо-социјални и моторички развој или образовање.

 Потребно је нагласити да је осигурање за врхунске спортисте који играју за репрезентацију обавезно. Још увек постоје недоумице међу клубовима који нису спремни да се удруже и да сви заједно наступају као тим, како би се смањило плаћање осигурања, а повећала премија осигурања од ризика и тиме смањио финансијски издатак клубовима.

 Добро је што Предлог закона налаже да педагошки рад са децом могу обављати само спортски стручњаци који имају одговарајуће више или високо образовање у области физичког васпитања и спорта, односно положен стручни спортски испит.

 Предлагач закона децом сматра сва лица која имају мање од шеснаест година живота. Та граница некоме може и да засмета, али ја из сопственог искуства и познавања међународне праксе примећујем да је и овај члан закона у складу са одговарајућим законодавствима у европским земљама које имају изузетно развијен спорт.

 Скренуо бих пажњу на обављање стручног надзора посебно одабраних стручних лица који оцењују да ли стручни рад оправдава очекивања и у складу са изреченим оценама предлажу предузимање одређених мера за унапређење рада и отклањање уочених недостатака.

 Досадашња пракса је показала да су у Републици ову област контролисала три спортска инспектора. Новина новог закона је увођење спортског инспектора на нивоу сваке јединице локалне самоуправе, који ће на основу захтева спортског надзорника моћи да привремено забрани обављање одређене спортске активности, односно делатности.

 Материја у закону која говори о спортским удружењима од оснивања па до престанка рада и ликвидације разрађена је у великом броју чланова и мој утисак је како је ту приметан помак у квалитету у односу на претходна законска решења у спорту.

 Оно што од новог закона о спорту очекујем јесте не само оштрија селекција понуђених пројеката и програма, већ је од посебне важности контрола, реализација, коју врши надлежно Министарство и једном годишње о коришћењу средстава буџета Србије подноси извештај Влади Републике Србије.

 Одредбе чланова новог закона које говоре о категоризацији у области спорта су добро познате јавности, па и свима нама.

 У оквиру закона похвалио бих одређивање Националне стратегије развоја у спорту. У VI Поглављу су Школски и универзитетски спорт и физичко васпитање деце предшколског узраста представљени довољним бројем чланова.

 Када је у питању наредно поглавље (VII), јасно и прецизно се говори о Спортским објектима намењеним обављању спортских активности, одакле ћу ја као посебно обавезујуће истаћи једну реченицу**:** „Спортски објекти морају бити приступачни особама са инвалидитетом, деци и старијим особама.“ Програмско финансирање је концентрисано на нивоу јединице локалне самоуправе кроз транспарентно давање програмских средстава. Истакао бих чињеницу да је 15% програмских средстава опредељено за рад са децом, док једној организацији, тачније клубу није дозвољено преусмерити више од 20%, да се не би догађало да једна организација повлачи 70, 80 па чак и 90% средстава.

 Пример добре праксе како се одвија пројектно финансирање у области спорта је, наравно, град Лесковац из ког ја долазим, где се додела обавља на годишњем нивоу у два дела, како би календарску годину ускладили са такмичарском сезоном клуба.

 У Лесковцу пројектним финансирањем је обухваћено 114 спортских клубова, организација и удружења, издвојено је око 46 милиона у 2015. години. Уведено је и новчано награђивање екипа, оне, која освоји прво место, односно највиши ранг такмичења на међународном нивоу. Овим законом отвара се могућност образовања Националног фонда за развој спорта.

 На крају данашњег излагања осврнуо бих се на најважнији члан Предлога закона о спорту, то је члан 4. став 1. који јасно прецизира да свако има право да се бави спортом и да спорт није само привилегија богатих, већ да је неопходно да спорт буде доступан свима, а не да буде само још један трошак родитељима. Нови закон о спорту донео је конкретна решења и ограничења када је у питању чланарина.

 Почео сам данашње излагање са освртом на неке добре аспекте предложеног закона о спорту, завршићу изношењем свог личног става да ми представљамо спортску нацију која рађа спортске величине, па ћу искористити прилику да честитам нашим ватерполистима, тако и нашем тенисеру Новаку Ђоковићу на постигнутим успесима.

 У дану за гласање, заједно са Посланичком групом СНС, гласаћу, наравно, за усвајање оваквог закона. Хвала на пажњи. (Аплауз.)

 ПРЕДСЕДАВАЈУЋИ: Захваљујем.

 Реч има народни посланик Иван Јовановић.

 Изволите, господине Јовановићу.

 ИВАН ЈОВАНОВИЋ: Хвала, поштовани председавајући, поштовани министре, колеге посланици и посланице, за почетак да кажем да нисам од оних који ће сада говорити хвалоспеве о спортистима. Они јесу заслужни и о њима све најбоље и заиста мислим да не треба то да се понавља овде у парламенту Републике Србије, јер они довољно говоре на терену о томе и не желим да то употребљавам у неке друге сврхе.

 Али, желим, господине министре, да кажем да имам утисак да ништа боље и ништа ново значајно нисте понудили у новом Предлогу закона, барем када је реч о спорту и о оним аспектима спорта који највише интересују грађане, који највише интересују родитеље који имају децу у разним спортским клубовима и удружењима.

 Ви кажете у самом Образложењу да је у Предлогу закона задржан знатан број одредби важећег Закона о спорту, односно све оне одредбе које су се потврдиле у претходне четири године примене тог закона. И, сада се наводе разлози зашто се закон мења.

 Чини ми се да грађани не виде те позитивне аспекте о којима сте ви говорили или их не виде на довољно јасан начин, јер сведоци смо да стање у спорту није добро, да стање у спорту значајно није добро, да родитељи, који данас тешко издржавају терет економских потешкоћа у нашој земљи, не могу да финансирају све активности које су потребне за њихову децу.

 У том смислу очекивао сам да законом дефинишете јасна правила, барем када је реч о финансирању, јер није добро, министре, када постоје делови закона и чланови који говоре о томе да ћете ви решавати, односно арбитрирати о томе који програми могу да буду прихваћени од стране Министарства или комисије, коју ћете ви формирати у сарадњи са савезима, и да онда оставимо на слободном уверењу комисије или на вашем уверењу који то клубови заслужују а који не, односно гране, финансирање од стране државе.

 Када је реч о Покрајини, исто тако. Оставићете покрајинској власти да одлучује о томе како ће се средства трошити, што је најважније никакав надзор и никакво извештавање се прецизно не дефинише овим законом. Очекивали смо то, господине министре, а не да се фразеолошки говори о томе како смо ускладили све са европским законодавством и како ће сада бити сјајно и бајно.

 Ми доносимо законе који треба да се примењују, који треба да буду од користи грађанима Србије, а када је реч о спорту да буду од користи, пре свега, деци која се баве спортом, школски спорт је приоритет, приоритет је аматерски спорт. То су приоритети. Када кажете да је приоритет на локалном нивоу, да се улаже у спортску инфраструктуру, то постоји само у једном члану и то постоји у општини.

 Нисте обавезали локалне самоуправе како ће да се понашају када је у питању финансирање спорта. Имате у Образложењу онај део где ви кажете, у односу на остале европске земље, да је то низак проценат када су у питању локалне самоуправе, али је чињеница да се у Србији у локалним самоуправама финансирају клубови по партијској линији, или по кумовској линији, или по пријатељској. То је чињеница о којој морамо говорити зато што не постоје јасни критеријуми, не постоје правила, не постоји надзор који морате успоставити.

 То се понавља у овом предлогу. Зато кажем, нема простора констатацији да смо задржали оно добро, 80% ствари у овом закону су уговори, професионални спортисти, све оно што се тиче провизија, менаџера. Где је човек, где је живот, где су деца која ће се бавити спортом?! То је требало да буде приоритет, господине министре. Мислим да је могло више да се постигне овим предлогом закона. Мислим да је требало узети у обзир проблеме који се јављају у области спорта у свакодневном животу људи и да то буде нека водиља за вас у Министарству за спорт. Хвала.

 ПРЕДСЕДАВАЈУЋИ: Захваљујем, господине Јовановићу.

 Реч има народни посланик Зоран Бојанић.

 Изволите, господине Бојанићу.

 ЗОРАН БОЈАНИЋ: Захваљујем, уважени председавајући.

 Господине министре, госпођо секретару, господине државни секретару Перуничићу, господине помоћниче министра, било је задовољство провести цео радни дан са вама и баш сам помислио да немам шта да кажем, јер, безмало, све колеге су рекле све о свих 184 члана закона. Једино о оном последњем 184. ретко ко да је говорио.

 Колега Иван Јовановић ме је потакао да и ја нешто кажем, а да се не поновим. Као што сам приметио и колега Иван Јовановић и колега Стефановић су причали о начину финансирања и то им је једна једина замерка и примедба на овај закона и неколико ситних примедби које су имали из Посланичке групе СДС, и тако даље.

 Тврдим и у закону лепо пише да локалне самоуправе имају обавезу да ускладе своја акта са овим законом. То значи, у сваком случају, локалне самоуправе ће ускладити и знам да је локална самоуправа из које ја долазим, у Краљеву, то већ урадила и да ће сигурно бити на транспарентан начин и примерено овом закону следећа подела средстава за спорт сачињена и учињена. У закону лепо пише да једна спортска организација или клуб не може добити никако више од 20% од локалне самоуправе.

 Оно што бих напоменуо и стварно је тешко била шта рећи, јер су све колеге поменуле и улогу јавне власти у области спорта, а то је тема о којој је претходни колега говорио. Колеге су поменуле и све оне европске повеље које сте ви применили и које су вам биле полазна основа, као и УН, за сачињавање овог закона.

 Назначио бих посебно да су сва она пратећа акта, која сте доставили уз Предлог закона, тако лепо описали управо оно што сте ви учинили после свих јавних расправа, после великог рада у сачињавању овог закона. То значи, све оне анализе, све оне упоредне податке, сва она испитивања која сте обавили у области спорта, морали су да доведу до овако доброг закона.

 Оно што ми смета и надам се да ће овај предлог закона то поправити, мислим да то Министарство и поједини спортски савези раде, то је неуједначеност. Колегиница, мислим да је колегиница Љиљана, споменула је 11.145 или колико, већ, имамо спортских организација. Од тога је 3.700, 3.800 на територији града Београда, док је на територији града Краљева, одакле сам ја, 212, Ужице, које је приближне величине, 111 и дођемо до Црне Траве, односно Прибоја који има 27, а доста је велики град, и до Црне Траве који има само једну спортску организацију.

 То значи, то је некакав задатак не Министарства, него и локалних самоуправа, да те неједнакости исправимо. А оно што сам поменуо да Министарство спорта и одређени спортски савези чине све да се те неједнакости у Србији исправе, управо говори пример, пре свега, овог базена, велелепног, који је из Арене већ пребачен у Врњачку бању, која је мени суседна општина. Пример града Краљева, господин Перуничић је ту, репрезентација Србије у рукомету и женска и мушка, одиграли су своју квалификациону утакмицу у граду Краљеву, захваљујући пре свега њему, а и оној новој и лепој хали, која није ту само да би служила да лепо изгледа и ко год прође поред ње да је похвали, него, управо, да нашој деци приближимо све те врхунске спортисте, а да не помињем „Дејвис куп“, који је у Краљеву одржан, односно меч између Србије и Хрватске, где смо показали целом свету какви домаћини можемо да будемо, и позивам све да током, односно крајем недеље, дођете у Краљево на ФЕД куп, где ће наше тенисерке, на челу са Јеленом Јанковић, достојно репрезентовати Србију у мечу са Шпанијом.

 С обзиром на то да су колеге све рекле, а и да нас доста још увек има и да треба дискутовати, ја вам захваљујем и у ану за гласање, у сваком случају, гласаћу за овај добар предлог закона. Хвала. (Аплауз.)

 ПРЕДСЕДАВАЈУЋИ: Реч има народни посланик Сузана Шарац. Изволите.

 СУЗАНА ШАРАЦ: Захваљујем. Поштовани председавајући, уважени министре са сарадницима, уважени господине Перуничићу, даме и господо народни посланици, поштовани грађани, спорт је пре свега систем вредности које свако друштво треба да негује и развија. Спорт има вишеструку улогу у друштву, наравно, највидљивија су такмичења и врхунски успеси, али спорт има и васпитну димензију, јер се деца уче тимском раду, дисциплини, фер-плеју, поштовању противника, као и да губе и побеђују.

 Спорт има и здравствену димензију, јер физичка активност представља превентиву, а добро здравље је предуслов за врхунске резултате. Спорт има и промотивну димензију, пошто на најбољи могући начин представља нашу земљу у свету, а наши спортисти и клубови проносе име Србије са поносом.

 Имајући све наведено у виду, сасвим је оправдана потреба за системским уређењем спорта на један модеран и свеобухватан начин. Управо зато је данас пред нама Предлог закона о спорту.

 Надлежно министарство се при изради Нацрта овог закона водило тиме да има много решења из претходног закона донетог 2011. године, за које је пракса показала да их треба изменити, поправити или допунити.

 Ја бих се у свом излагању осврнула само на неке од њих. Од 2011. године, до данас, највише је уређено финансирање на нивоу државе и ту су постављена јасна правила, али, нажалост, то се не може рећи и за финансирање на нивоу локалних самоуправа. Највише примедби како у току припреме Нацрта закона, како је рекао министар, законског решења, тако и на јавним расправама јесте на неодговарајућу поделу средстава локалних самоуправа. Управо то представља у овом тренутку велики проблем за српски спорт.

 Оно што ће се овим законским решењем увести, јесте да свака локална самоуправа мора да донесе правилник о финансирању. Држава је донела Правилник, али је идеја да и локал, на свом нивоу, донесе правилник о финансирању и да препозна одређене гране спорта по приоритету за своју локалну самоуправу.

 Шта би то требало да значи? Жеља је да локал донесе своју категоризацију спортова и да сами препознају гране спорта које су приоритет код њих. Зна се да не може свака локална самоуправа да има све спортове и да просто не може да издржи да финансира све, али жеља је да се добије сигнал од локала које то гране спорта они желе да фаворизују и да направе стратегију за наредни период. И управо због свега тога је правилник о финансирању на нивоу локалних самоуправа изузетно важан.

 Такође, велика ствар која се уводи овим законом јесте норма, где се каже да једном клубу не може да се додели више од 20% средстава од укупних средстава која су опредељена за спорт у тој локалној самоуправи. Урађена је детаљна анализа и показало се као пракса да поједини клубови на локалу добијају чак и до 90% средстава.

 Долази се до тога да је на нивоу локала апсолутна неједнакост и управо се овим законским решењем жели постићи увођење једнакости у спорт и да направимо могућност да спортови који до сада нису имали прилику да добијају средства, који на пример спадају у мање популарне спортове, немају медијског простора и не могу да се наметну спонзорима, да могу од сада да очекују већа средства од својих локалних самоуправа.

 Такође, тражи се од локалне самоуправе да прати државу и одваја средства и за инфраструктурне пројекте, затим, да издваја одређена средства за стипендије за перспективне младе спортисте, једном речју, да и локал у потпуности прати стратегију државе.

 Предлогом овог закона се и те како води рачуна и ставља акценат на омасовљење спорта, првенствено мислим ту на бављењем рекреативним спортом, што је веома важно из разлога што се, нажалост, сусрећемо са повећаним процентом деформитета код наше деце, као и са све већим бројем гојазне деце и адолесцената.

 Спорт не сме да буде привилегија, већ мора да буде доступан свим грађанима и поготову деци, с тога циљ овог закона јесте да се смање намети родитељима, да би наша деца била првенствено здравија, а онда и што успешнија у спорту.

 Оно што је новина и велики искорак, јесте да се овим законом уводе бесплатни здравствени прегледи за децу од шест до четрнаест година, што је за похвалу. Решено је још једно веома битно питање, а то је питање уговора у спорту где је било доста злоупотреба. На пример, талентованим спортистима млађих категорија из разних спортова, менаџери су нудили доживотне уговоре и они су их потписивали. Тако су постали нека врста белог робља, јер менаџери користе тешку економску ситуацију и трајно их везују за себе.

 Нови закон одређује да рок на који се потписује уговор може бити најдуже на две године, с тим да се може обнављати на исти период неограничен број пута. Такође, овим законским решењем, трећа лица ће бити тотално елиминисана, и играч ће уговоре потписивати искључиво и само са овлашћеним менаџерима.

 Навела сам само неке од многобројних промена и дотакла само мали део онога због чега је спорт глобално битан за сваку земљу и за сваку нацију, стога ни не чуди да се спорт у Уставу Републике Србије издваја као област од посебног интереса за Републику Србију.

 Због свега наведеног у дану за гласање подржаћу овај Предлог закона, као и моја посланичка група, Посланичка група СНС. (Аплауз.)

 ПРЕДСЕДАВАЈУЋИ: Захваљујем.

 Реч има народни посланик Марко Атлагић. Изволите.

 МАРКО АТЛАГИЋ: Поштовани потпредседниче Народне скупштине Републике Србије, господине Арсићу, уважени министре Удовичићу са сарадницима, господине Зоране Бабићу, обраћам се вама из поштовања што сте вечерас једини председник од посланичких група овде међу нама, а има 12 председника посланичких група. То говори о вама, као човеку и односу према овој скупштини и односу према грађанима Републике Србије. И то није први пут.

 Пре него што пређем на Предлог закона, дозволите, господине министре Удовичићу са сарадницима, најпре да вам захвалим, како вама, тако и спортистима, свима онима који су у 2015. години освојили једну од медаља. Како наши политички противници кажу да је то политички маркетинг, а моја маленкост ће бити конкретна, па би волео да неко од њих ово вечерас овде негира.

 Дозволите да изнесем само неколико података. На светским првенствима у 2015. и 2014. години, говорим од када сте ви министар у овој влади, 160 медаља, како златних, тако сребрних и бронзаних**;** Светска лига 121 медаља, европска првенства 187 медаља, укупно, дакле, и једних и других, европски купови 146 медаља, за вашег министровања, балканска првенства 460 медаља, укупно у овој години 728 медаља, а кад узмемо 2014. још 709, то је 1.437 медаља.

 Овом приликом захваљујем како вама и вашим сарадницима, тако и свима онима који су освојили ове медаље, њиховим тренерима, њиховим организацијама, а и Влади Републике Србије што је на време исплатила сваког овог спортисту.

 Прелазим сад на Предлог закона. Дозволите да кажем да овај предлог закона о спорту има своје упориште у експозеу председника Владе Републике Србије, господина Александра Вучића, који је он представио нама народним посланицима у Народној скупштини Републике Србије 27. априла, Господње (2016.) 2014. године.

 Да нагласим и да дам на знање свима онима којих се тиче, експозе председника Владе Републике Србије господина Александра Вучића је најтранспарентнији, најпрецизнији, најконкретнији, највећи, 52 густо куцане, а са тим и најбољи од свих 72 претходна експозеа председника влада Србије од времена првог председника Владе модерне Србије Проте Матеје Ненадовића, до данас.

 Управо је експозе господина Александра Вучића и његова реализација до данас једна од основних претпоставки заустављања суноврата Републике Србије у који нас је довела Демократска странка бившег режима.

 У експозеу председника Владе, на страници 38 пише, поред осталог, када се говори о спорту, (цитирам)**:** „Успостављање јасно дефинисаног система финансирања спорта у Србији у складу са (националном) стратегијом система спорта“, (завршен цитат). Управо овим предлогом, господине министре, закона о спорту, решава се и овај проблем финансирања посебно на локалу, како су моје колегинице и колеге народни посланици СНС рекли, јер је на нивоу Републике то, ипак, функционисало. И да нагласим, средства која се издвајају за спорт нису баш тако мала, да упоредим, она су иста као што се издвајају и за науку.

 Дозволите да кажем мој утисак данас, овде, а верујем, господине министре, да сте и ви чули како много похвала на рачун закона, али и покоја критика, али више сте чули критизерства без предлога и то су вам управо упутили они који су имали 12 година времена да мењају, а нису мењали стање ствари. Ми имамо утисак да један део њих, нажалост, нема их вечерас у сали, јер су одмах побегли, није ни прочитао закон, а камоли Образложење закона.

 Ово ради јавности, господине министре, ја у последњих годину и по дана нисам боље образложење предлога закона видео. Од 244 стране густо куцаног текста закона, које сте овде нама доставили, 84 отпада на закон, а 166 на Образложење пуном аналитике, не што се тиче само спорта, већ и правне регулативе. У том смислу свака вам част! Зато је и закон један од најбољих у спорту откад их уопште доноси овај високи дом.

 Дозволите сада неколико реченица да кажем да је одлична ствар, господине министре, што ће спорт применом овог закона први пут бити доступан свима онима који желе да се баве спортом. Другим речима, неће бити привилегија богатих и то је оно што је врло битно. Елиминисаће се свака дискриминација и нежељене последице унутра. Оно што је врло битно, дефинисали сте да је спорт од посебног значаја за Републику Србију. То је требало можда више нагласити и дозволите, када сам већ на том проблему, да кажем од 132 спортске гране, ви сте, господине министре, у овом закону, 101 спортску грану нагласили да је од посебног интереса и значаја за Републику Србију. Свака вам част у том делу! Нећу даље говорити о члановима закона.

 Дозволите као човек који ради са омладином читав живот да кажем шта је оно што сте ви изузетно добро решили, а наши политички противници су тврдили да нисте. Имам осећај да нису прочитали закон.

 Одлична је ствар што сте дефинисали бављење спортом, пет елемената на коме се заснива, а то је, да оно мора бити **–** хумано, слободно, добровољно, здраво и безбедно. Господине министре, ви сте први који сте покушали вратити васпитни циљ у Министарство којим се бавите и организацијама којима се бави Министарство истерано из спортских организација има пуних 17 до 20 година.

 Мени је врло драго што сте сарађивали са министром просвете и Министарством просвете и на нашем одбору су била оба министара и то је оно што даје снагу, а не само снагу, већ познавајући вас знам да ћете сигурно ово спровести у пракси иако наши политички противници тврде да нећемо.

 Оно што до сада није било добро постављено, а то је да сте коначно ви, господине министре, имали разумевања за васпитну функцију спорта и школе у целини и школског спорта. То је оно што смо тражили 15 година. Један од бивших министара данас је био овде а није му пало на памет да то постави, иако је покушао, нажалост, да упореди, свака част Ђоковићу, светски је првак, али ипак је Никола Тесла у науци, а овде је реч о способностима, а не о знању и тако даље.

 Та васпитна функција спорта је од непроцењивог значаја за судбину не само наше деце, него и наше земље у целини. У том смислу сте у танчине, баш, онако како су то годинама раније тражили свесни просветни радници у Републици Србији, а њих је у великој већини. Ја им се вечерас обраћам – господо просветни радници, ево, министар Удовичић вратио је васпитну функцију законски у спортске организације, не само ваншколске активности, него и школске активности. Драго ми је што сте на том пољу школског и универзитетског спорта тесно сарађивали са Министарством просвете.

 Међутим, оно што ме храбри, а то је што сте врло јасно дефинисали шта је то школски спорт. Коначно сте, управо ви, успели решити системско неслагање у приоритетима и правцима развоја школског и универзитетског спорта, а ту су, господине министре, да не кажем деценијама, владала супротна мишљења.

 Дилема је постојала – да ли је реч о спорту око школе и шта су то приоритети, што веће бављење деце и омладине спортом кроз школске спортске секције или школска такмичења. То је та дилема, господо просветни радници, коју смо годинама имали. Управо је овај закон и ово министарство решило тај проблем, а суштина је да је центар свега школа. Она се ставља у центар свих активности на развоју школског спорта, уз потенцирање на обухват бављења ђака и студената школским и универзитетским спортом. То не негира, како сте и ви рекли, господине министре, значај школског и универзитетског такмичења, али их не ставља у први план и то је права ствар, с тим ће се сваки стручњак и педагог сложити у нашој држави.

 С друге стране, одлично је и није тачно што кажу политички противници да нисте поставили ваншколско бављење спортским активностима. Управо сте их ви овде дефинисали да се оне спроводе кроз школске и студентске спортске секције, које организује школа и универзитетске установе, факултети и универзитети.

 Годинама, деценијама, да не кажем да то није било решено и сада се то ипак решава. Да не замарам грађане, тачно ће се знати повезаност школе и ваншколских организација, њихови планови и програми и мене као дугогодишњег просветног радника, заиста, то весели и ово ми је један од најлепших дана када сам то видео.

 Нагласили сте да програми треба поред осталог да имају и васпитну функцију школе. Хвала вам за ово. Васпитање је протерано из друштва пуних 15 година, помало га враћамо. Верујем да ће СНС врло брзо вратити то и у остале факторе образовања и васпитања, васпитну функцију у друштву.

 Организоване су ваннаставне спортске активности и оне имају приоритет у погледу коришћења спортских сала. То сте директно рекли и то изузетно вечерас прате родитељи наше омладине и наших ђака. Хвала вам, у томе имају приоритет у односу извана.

 Сада ћу завршити, господине министре, на чудан начин, мало ћу на чудан начин завршити. Зашто? Ви овим законом не стављате само, хајде да кажемо, у ред спорт, него и начин на који наша деца и омладина посматрају свет. То је врло битно, јер је закон тако конципиран. Они данас морају мењати тај поглед на свет, јер га имају искривљен. Неколико реченица ћу рећи о томе, јер данас о томе није било речи, а ви сте управо потенцирали у закону ово што ћу рећи. Описаћу га.

 Наша деца, ђаци, студенти сматрају да су им сви дужници у друштву. Први дужници су им родитељи, да се брину о њима, да их школују, да их трпе, да им повлађују. Други дужници су пријатељи који морају да их поштују, да их подржавају, да их не вређају. Трећи дужници су им они које они воле, јер они морају да их воле и да их разумеју и да их трпе. Четврти дужници су им професори, јер морају давати оцене, па чак и када не знају. Пети дужник им је држава, да им нађе посао и крива је за све за шта могу да је оптуже, чак и ако сами ништа нису урадили. Сви им дугују, само они сами себи не дугују и ми сами себи нисмо дужни. Тај поглед у вашем закону се превазилази, који се заснива, да су они дужни свима онима који су живели вековима пре њих, ако су за њих чули, јер је требало да им буду узор и пример, као што сте ви пример у спорту, или Ђоковић, исто тако. Даље, дужни су они шта су могли да постану, а још увек нису, дужни су њима. То морамо учити у спорту, а и у васпитању и образовању. Дужни су онима који су их родили и дужни су онима који су умрли, јер су послали јаку поруку свима, дужни су и онима којима су се дивили, па макар и једном, као што су се вама и Перуничићу дивили, дужни су и онима које су са радошћу дочекивали изазивајући у њима бар понекад срећу. Дужни су раду, реду и дисциплини.

 Наш премијер је рекао, цитирам, једном приликом**:** „Променићемо ми Србију набоље, свест ћемо тешко мењати.“

 Управо кроз овај закон, господине министре, мењамо и свест сви заједно. Заиста се надам да ће СНС и у наредном периоду радити на мењању свести наших људи, без рада нема живота. То морају да схвате и наши политички противници, јер вечерас је само један, ево, господин насупрот мене, и хвала вам што сте присутни, један од опозиције. Хвала у то име.

 (Јован Марковић: Реплика.)

 ПРЕДСЕДАВАЈУЋИ: По ком основу, господине Марковићу?

 (Јован Марковић: Помињање странке.)

 Изволите.

 ЈОВАН МАРКОВИЋ: Поштовани председавајући, мислим да су се стекли услови, с обзиром на то да је претходни говорник рекао у првом делу свог излагања како је ДС заслужна за суноврат државе и онда је наставио у неком контексту који је био веома негативан у том смислу, и мислим да није за чуђење зашто сам тражио реплику.

 Разумем да је претходни говорник спремио говор јуче или прекјуче, и да је имао намеру да се у овој расправи усмери на неке ствари које нису биле тема данашње дискусије. И поред труда да спремите тај говор од јуче, требало је да се укључите данас у расправу и да чујете како смо били све време усмерени на то да помогнемо и министру и његовим сарадницима, и свим људима који су дуго радили на овим пословима. Ваше настојање да се наводно борите за просветне раднике…

 Председавајући: Молим вас, без личног обраћања. Знам да сте као посланик спремни да направите такву дискусију да се лично не обраћате народном посланику.

 ЈОВАН МАРКОВИЋ: Када претходни говорник узме да штити просветне раднике у ситуацији када је годину и по дана ћутао у овој скупштини, када су истим тим просветним радницима умањиване плате, када су пензионерима умањиване пензије, када смо дошли у ситуацију да данас причамо управо на такав начин како да стручни људи који су запослени у школама сада спроведу овај закон, како они који имају плату 35.000 и који раде у основном образовању да сада кроз допунски рад дођу до неких прихода, претходни говорник који је ћутао на то годину и по дана сада покушава да представи овај систем, односно режим који је био раније као нешто што је било штета за Србију.

 Ако је ћутао годину и по дана за све проблеме које су просветни радници имали, требало је и вечерас да ћути, бар, о томе.

 Председавајући: Време, колега Марковићу.

 ЈОВАН МАРКОВИЋ: Наш покушај и предлози које смо имали били су усмерени управо у том правцу како да стручне људе, квалификоване људе из ове области укључимо у све пројекте и процесе. Хвала вам.

 ПРЕДСЕДАВАЈУЋИ: Право на реплику, народни посланик Марко Атлагић. Изволите.

 МАРКО АТЛАГИЋ: Не могу да верујем, поштовани грађани Србије и поштовани народни посланици, да је претходни говорник ово изрекао. Да ли сам говорио ово на Народној скупштини, нека уђе у отворени парламент, 93 пута? Било је међу 20 народних посланика. Да ли сам говорио о просвети, нека уђе на сајт Одбора за просвету и науку, технолошки развој, па ће имати праву слику.

 Његова брига за просветне раднике је сувише цинична. Они ову поруку врло добро разумеју, они ће то и рећи на следећим изборима. Једноставно, не могу да верујем да се у овој Народној скупштини народни посланици служе неистинама. Да ли сам говорио и обраћао се, то ће грађани просудити. Грађани врло добро знају колико се ко пута обратио.

 Дакле, још једанпут подвлачим, ал', не могу да верујем да народни посланик, да ово из његових уста излази, а грађани су врло добро видели како се ко постављао. Хвала лепо. (Аплауз.)

 ПРЕДСЕДАВАЈУЋИ: Реч има народни посланик Верољуб Матић. Изволите.

 ВЕРОЉУБ МАТИЋ: Поштовани председавајући, поштовани министре са сарадницима, нећу бити дуг и мислим да ћу око овог закона говорити са једне друге стране, оно што није речено или је врло мало речено.

 Прво, спорт је као део физичке културе наша свакодневица и готово да се ми сви свакодневно бавимо спортом. Спорт је и део опште културе, а оно што можда спортиста научи, то је да се достојанствено понаша и када добија и када губи. Мислим да живот сваког човека доводи у неке тешке тренутке, када спортиста, једноставно, лакше подноси те тренутке, јер га је то спорт научио да достојанствено и губи.

 Закон много тога доводи у ред, али сигурно не може све и не може све области. Поред савеза, гранских савеза и тако даље, можда овде није било место за овај савет који ћу рећи, а то је – судијски савез или судијска организација. Једноставно, спорт не може без судија, без тих делилаца правде, поготово ако они то раде на један високи и врхунски начин. Чисто, можда један ваш коментар, министре, уколико имате времена и хоћете.

 Следеће, поред свих подела у спорту која су овде дата у Нацрту закона или сутра у закону је и једна подела која живи на терену, а то је школски и омладински спорт и сениорски спорт. Једноставно, то је нека врста поделе где спорт функционише на тај начин, а чини ми се да локалне самоуправе треба више да обрате пажње у финансирању школског и омладинског спорта, док сениорски спорт лакше нађе спонзоре и начина да се финансира.

 Најтежи део спорта је спречавање негативности у спорту, а те негативности највише се огледају у намештању утакмица или резултата. Када се намештају утакмице и резултати, то је нешто најгоре што се може десити у спорту и ту су сви укључени, од актера, судија, руководстава, савеза и тако даље, а то би морало и требало да се сузбије у корену, јер онда спорт губи смисао.

 Оно што је јако битно, то је рад наставника, стручних радника, васпитача, тренера, јер су они кључни људи који практично стварају спортисте и креирају будућу личност. Врло често се каже да је добар човек био спортиста. Мислим да је то устаљено и да то има своје оправдање, а томе у великој мери доприносе практично стручни радници који раде у спорту.

 Руковођење спортом, почев од државног нивоа, од министра па надаље, сигурно да треба да буду наши врхунски спортисти, јер они најбоље разумеју ту материју и сигурно се најбоље сналазе у свему томе. Они који нису можда у довољној мери поменути, а за мене су хероји, хероји спорта, то су млади спортисти, аматери и аматерски спортски радници, јер из тог дела има највећа масовност, из тога произилазе најталентованији спортисти, израстају у врхунске спортисте, репрезентативце и тако даље, тако да, једноставно, они су неко ко заслужује једну пуну пажњу.

 Не бих више. Ја ћу гласати у оквиру своје посланичке групе за овај закон и надам се да ће закон врло брзо наићи на примену. Хвала. (Аплауз.)

 ПРЕДСЕДАВАЈУЋИ: Реч има народни посланик Вучета Тошковић.

 Изволите.

 ВУЧЕТА ТОШКОВИЋ: Поштовани председавајући, поштовани министре са сарадницима, даме и господо народни посланици, обраћам се сад министру кратко. Мислим да бисте ви прихватили све ове примедбе које су посланици бившег режима дали на овај предлог закона, само под једним условом, да никад нису били на власти, јер су имали 12 година да нешто ураде, дакле, остали су неки рецидиви њихове прошлости.

 Сада прелазим на ово што сам припремио. Знамо да у мањим случајевима у нашем спорту влада, благо речено, нерад, недисциплина које се манифестују у финансијама, па преко корупције, до чисте организације спортског клуба. У том нераду највише страдају спортисти тих клубова.

 Претходи закон о спорту донет је 2011. године, а било је измена и допуна закона које, како видимо, нису дале добре резултате, зато је потребно да се донесе нови закон где би се задржали поједини чланови важећег Закона о спорту Републике Србије, који су ипак дали неке резултате.

 Дакле, према Правилнику о спортским гранама, у Републици Србији постоје спортске гране, где има 101 спортска грана од посебног значаја, а где на почетку 2015. године постоји око 13.000 организација у области спорта Републике Србије, док су 12.321 у статусу удружења, друштва или савеза у области спорта, и то са преко 11.000 спортских организација и са преко 250.000 регистрованих спортова.

 Од укупног броја спортиста за 2014. годину, у статусу врховних спортова било је 11.017 спортиста, а од тога – 739 у олимпијским спортовима, док 368 нису у олимпијским спортовима. Наводим ову сувопарну статистику о нашем спорту да грађани виде стање у спорту Републике Србије, а можда и да закључе сами колико се издваја из буџета Републике Србије, а да за то мора да има добра контрола тих средстава, да се спрече многе незаконитости на штету буџета Републике Србије, а понајвише самих спортиста.

 Зато је потребно да се донесе нови закон о спорту Републике Србије. Изузетно је важно да се донесе овај предлог закона да би се унапредио систем спорта у Републици Србији, како би се омогућило да се што више грађана укључи да се баве спортом. Из сте масовности испливавају најбољи и тако се подстичу врхунски спортови.

 Према неким истраживањима, за 2013. годину у Републици Србији је гојазан сваки пети одрастао становник или 18,6%, а сваки трећи становник конзумира цигарете или 33,6%, а замислите, 40% сваког дана или повремено конзумира алкохол, док 46,5% становништва има повећан притисак. Ето зашто да се грађани баве спортом! Тиме подстичу радну способност и нису повремено на терет осталих грађана, као што су разна боловања.

 Овим предлогом закона трасирамо пут ка Европској унији. Тиме подстичемо мере како би се обезбедило да сваки грађанин има прилику да се бави спортом и на тај начин добијамо врхунске услове за талентоване младе људе, као и хендикепиране, инвалиде да искажу своје спортске способности.

 Овим предлогом закона не дозвољава се било каква дискриминација према становништву. Планирају се спортски објекти општег значаја, као и у школским објектима, тиме би се промовисало активно бављење спортом свих популација грађана Републике Србије и што је много важније, подстиче се бављење спортом на радном месту. Има она народна која каже**:** „У здравом телу – здрав је и дух“, а дух је суштинска вредност спорта. Карактеришу га**:** етика, фер-плеј, поштење, здравље, велика достигнућа, карактер, образовање, тимски рад, посвећеност, поштовање правила и закона, поштовање себе и других, заједница и солидарност.

 Ето, то овај предлог закона промовише, као и сви други закони које је донела ова Народна скупштина у последње две године из сета реформских закона, за које је председник Владе господин Александар Вучић рекао да ће спровести реформе у Србији како би се Србија нашла у реду развијених земаља света.

 Ја, као и СНС гласаћемо за овај предлог закона. Хвала.(Аплаудирање.)

 ПРЕДСЕДАВАЈУЋИ: Реч има народни посланик Зоран Бабић. Изволите.

 ЗОРАН БАБИЋ: Господине министре, госпођо и господо из Министарства омладине и спорта, господине председавајући, даме и господо народни посланици, не постоји појединац у нашој држави, не постоји појединац у нашем друштву који на директан или индиректан начин није везан за спорт – да ли као садашњи активан спортиста, да ли као бивши спортиста, да ли као навијач, да ли као родитељ детета које се бави спортом. Углавном, мислим да је сваки наш грађанин по различитим основама везан за спорт и спортске активности. То, уосталом, показује данашња листа говорника која је, рекао бих, као никада до сада тако дугачка, јер је велики број народних посланика говорио о Закону о спорту, али говорио и шта значи спорт и спортске активности за наше друштво и за нашу децу, и за садашњост и за прошлост и за будућност наше државе.

 Али, оно што је, такође, обојило данашњи дан као ретко када у Народној скупштини, то је фер-плеј, фер-плеј који постоји у спорту, али и фер-плеј у Народној скупштини, јер су сви говорници, из свог угла, говорили на један веома достојанствен и квалитетан начин о Предлогу закона о спорту.

 Ми смо мала земља, али смо земља великих шампиона. Ми смо земља Дивца, али смо и земља других спортских дивова као што је то Ђоковић, Сале Ђорђевић, Пикси Стојковић, Пеђа Стојаковић, Шоштар, земља Игора Милановића, Шапића, Удовичића, земља Пижона и Дулета Савића, земља још једног дива Бобија Марјановића, земља браће Перуничић, браће Грбић, земља Игора Гочанина, земља Јасне Шекарић, Ане Ивановић, Јелене Јанковић, земља Шпановићеве и земља једног дива који, нажалост, од пре неколико месеци није више са нама, а заслужује своје место у тој плејади спортских дивова наше државе, а то је Дејан Брђовић.

 Мало је времена, а то је свих пет часова, колико је опредељено времена за све посланичке групе, да набрајам све оне људе који су у садашњем, али и у прошлом времену определили спорт у нашој држави и подигли углед наше државе.

 Бити шампион је част, и не само ствар тренутка, већ и могућност да презентујеш своју земљу, да учествујеш у различитим спортским активностима, различитим дисциплинама, бранећи боје Републике Србије, наступајући и желећи не само да се тим златним, сребрним или бронзаним одличјем окитиш, да се окити сам спортиста, већ и могућност да се на различитим светским меридијанима чује химна Републике Србије. Због тога сам свим тим људима, и садашњим и бившим шампионима, али и оним будућим шампионима веома захвалан, јер на тај начин од једне мале земље, заиста, мислим да праве и да са правом можемо да носимо име земље спортских дивова.

 Овакви шампиони заслужују, и оваква тема, а то је тема спорта заслужује један озбиљан приступ. Тај озбиљан приступ, господине Удовичићу, мислим да сте и показали. Зато што сте приликом писања и стварања, прво Нацрта закона о спорту, организовали низ јавних слушања у многим општинама и градовима Републике Србије. Зато што сте саслушали све оне људе, оне вредне и марљиве људе, велике ентузијасте, на чијем ентузијазму, на чијој енергији функционишу многи клубови и многи спортски савези у Републици Србији. Имали сте довољно и енергије и времена и жеље да као бивши спортиста саслушате сваког од ваших колега, да све оне добре предлоге имплементирате и ставите их да буду део Нацрта, а онда и Предлога закона.

 Оно што бих, такође, истакао је енергија коју сте показали, поштовање које сте показали према Народној скупштини Републике Србије, зато што сте и у неформалним разговорима са свим посланичким групама, било да су посланичке групе из опозиције, било из власти, обавили те додатне консултације са Народном скупштином пре него што је и сам Нацрт закона, односно Предлог закона дошао на ред у Народну скупштину Републике Србије.

 Озбиљан приступ према спорту и према свим људима који се баве спортом у Републици Србији показује и Влада Републике Србије, зато што, чини ми се, као никада не постоји дуг према шампионима, према освајачима одличја на разним спортским такмичењима, да они људи који освоје медаље, а иза тих медаља стоје дани и дани, године одрицања, године проливеног зноја, тренинга, године на крају крајева и проливених суза, заслужују пажњу, заслужују поштовање од Владе Републике Србије, које им Влада Александра Вучића и показује на начин што се све оне обавезе настале освајањем медаља, да се те обавезе спортистима, репрезентативцима на време исплаћују.

 Неко ће рећи – можда није пуно, можда те премије нису велике. Али, ја верујем да сређивањем стања у јавним финансијама, стањем буџета Републике Србије, да ће те премије у будућности бити и веће, али и да ће се та дисциплина и то поштовање које се показује према шампионима и надаље бити онако како и показује Влада у којој и ви партиципирате и један значајан члан сте.

 Ово је олимпијска година. Година када ће се Србија, верујем, као никада до сада радовати резултатима који ће наши спортисти постићи. Радујем ме чињеница да је наша делегација у Бразилу већа него икада до сада, да ће бити још бројнија, јер верујем и навијам и за наше кошаркаше и за све оне друге који нису још увек оверили своју визу за Олимпијске игре, али верујем у тим Александра Ђорђевића и верујем да ће у Београдској Арени ношена публиком, ношена енергијом свих нас, да ће оверити визу, али и бити један од најозбиљнијих конкурената за најсјајније олимпијско одличје.

 Верујем да ћемо наше олимпијце испратити у добром духу. Верујем да ћемо их испратити из краљице српског туризма, из моје родне Врњачке Бање, у једној карневалској атмосфери да наше репрезентативце, наше олимпијце, онако припремљене за карневалску атмосферу из карневалске бањске атмосфере пошаљемо у Бразил како би на адекватан начин, као и до сада, могли да репрезентују нашу државу и како бисмо могли да се надамо једном двоцифреном броју, броју одличја. То ја као обичан грађанин, као навијач, а верујем да такву жељу делим и са вама господине Удовичићу, али са осталим народним посланицима.

 Оно што бих издвојио у овом предлогу закона, мислим да је живот изнад свега, да је живот највреднији. Нажалост, често из медија сазнајемо да на различитим спортским дешавањима, на тренингу, на свим меридијанима у свим државама, нажалост, тако нешто се дешавало и у Републици Србији да због преоптерећења или због неких других ствари људи који се баве спортом, често се дешавају те ружне ствари, да неко премине на спортском терену.

 Оно што сте предвидели овим законом, то је обавезан и бесплатан медицински преглед који има одређене рокове када се обавља. То је решење које ће допринети да се такве ствари, ако не скроз укину, онда, бар, да се сведу на најмању могућу меру. Јер, када се тако нешто деси, када тако нешто видимо у било којој земљи и на било каквом терену, онда је то једина ствар која може да помрачи сва она обележја и све оне медаље које се освоје. Због тога је добро што је овај закон предвидео и на тако озбиљан и темељан начин се односи првенствено према људском животу и према свим оним људима који се баве спортом.

 Наравно, ми јесмо земља шампиона и земља дивова, али уколико у тој земљи шампиона, земљи дивова нема довољан број спортских терена, довољан број спортске инфраструктуре где ће се млади људи определити и тренирати према свом афинитету одређене спортове онда је све то џабе. Подржавам оно што ради Министарство спорта, а то је једна врста децентрализације – да је могуће бавити се спортом на квалитетан начин, на добрим теренима, не само у Београду, већ и у многим другим општинама и градовима у Републици Србији.

 Мислим да све оно што је урадила Влада Републике Србије и одлука господина Александра Вучића да се поред Националног фудбалског центра у Пазови изгради и „национални ватерполо центар“ у Врњачкој Бањи, јесте једна добра одлука. Одлука која је утемељена у самој децентрализацији и у приступу, али и у могућности да и млади из унутрашњости имају једну добру инфраструктуру и да се на квалитетан начин баве спортом.

 Велики је износ улагања, али мислим да ће наш најтрофејнији спорт у Врњачкој Бањи добити своју добру кућу, кућу из које ће и убудуће полазити у оне походе освајања најсветлијих и најбољих одличја.

 Наравно да то није све. Није све зато што се, такође, у Врњачкој Бањи, уз сагласност Одбојкашког националног савеза, гради „национални одбојкашки центар“, да се Влада Републике Србије определила за ту инвестицију од 200 милиона динара, да Врњачка Бања даје свој простор и комунално уређење, а да ће остатак саме инвестиције покрити сам Одбојкашки савез.

 Мислим да је то добар пут да сваки од савеза добије свој дом, добије своју кућу где ће моћи да се обављају и добри тренинзи и смештај и едукација и спортски прегледи и теретана и све оно што уз сам спорт иде.

 И због тога, и Влада која је предлагач овог закона и ви, господине министре, који сте директно овлашћени и директно укључени у писање овог закона о закону о спорту, заслужујете и пуну пажњу и подршку, и похвалу и због ових речи које сам вам ја упутио, али и због свега онога што су народни посланици, народни посланици из СНС данас изговорили, добићете пуну подршку Посланичке групе СНС.

 Само наставите, ви сте били шампион док сте се бавили активно спортом. Сигуран сам да сте такав дух, и ви и господин Перуничић и остали, остале колегинице и колеге из Министарства спорта, шампионски дух и унели у ово министарство и само напред.(Аплауз.)

 ПРЕДСЕДАВАЈУЋИ: Захваљујем.

 Реч има народни посланик Бранимир Ранчић. Изволите.

 БРАНИМИР РАНЧИЋ: Захваљујем. Поштовани председавајући, поштовани министре са сарадницима из Министарства, поштовани народни посланици, поштовани грађани Ниша и Гаџиног Хана, поред честитки Новаку Ђоковићу и златним ватерполистима, ја бих честитао и нашим рукометашима на борбености коју су показали на Европском првенству.

 Уколико желите, господине Перуничићу, добре резултате у рукомету, позивам вас да квалификациону утакмицу са Мађарима одиграте у хали „Чаир“ у Нишу и резултати неће изостати.

 Пред нама је данас дуго очекивани, врло обиман и јасно дефинисан Предлог закона о спорту. Као човек који се у младости аматерски бавио спортом, то ми даје право да о овом предлогу закона говорим у расправи која се води у начелу, јер апсолутно разумем драж бављења спортом и проблеме који су везани за ту област.

 Као што знамо, Закон о спорту је донет 2011. године, а мењан је, тачније, одређене одредбе овог закона престале су да важе услед доношења Закона о изменама и допунама Закона о Агенцији за привредне регистре у децембру 2011. године.

 Анализа примена Закона о спорту у протекле четири године и проблемима са којима се сусрећу у раду државни органи и организације у области спорта показала је да је тај закон у основи одговарао очекивањима, али да је за даље унапређење стања у спорту у Републици Србији потребно донети нови закон о спорту, што данас и чинимо, због чега сам ја данас изузетно срећан.

 Оно што издваја овај предлог закона о спорту је то – да је у Уводним напоменама дата јасна дефиниција о спорту, као и дефиниција и објашњење појединих термина, односно израза, који фигуришу у спорту, тако да закон бива разумљив и јасан када се чита.

 Разлози за доношење новог закона о спорту су многобројни, па је потребно време да би се сваки разлог посебно апсолвирао, али ћу ја поменути по мени врло важна два разлога. Први, разлози који проистичу из нерегулисаности појединих важних питања за функционисање система спорта у Републици Србији, као у Закону о спорту тако и у општим законима за поједине области. Друго, разлози који проистичу из потребе да се свим грађанима, посебно деци, младим женама и особама са инвалидитетом омогући перманентно бављење спортом, уз подршку оним спортистима који постижу и врхунске резултате.

 Када се разматрају разлози за доношење новог закона о спорту, његова решења, треба имати у виду да је Влада након шире јавне расправе у 2014. години усвојила Стратегију развоја спорта у Републици Србији за период од 2014. до 2018. године, а ја ћу бити тако слободан за период од 2014. до 2020. године.

 Та стратегија дефинише четири основна приоритета, на основу којих се дефинише или треба дефинисати и „план развоја спорта на нивоу локалне самоуправе“. Прво, унапређивање школског и универзитетског спорта. Друго, обезбеђивање услова за повећање бављења спортом у свим сегментима становништва, посебно деце, младих жена, особа са инвалидитетом и старих. Треће, обезбеђивање услова за развој врхунског спорта и професионалног спорта. Четврто, врло битно, развој спортске инфраструктуре.

 Основна начела којима се Предлог закона о спорту заснива јесу многобројна, а ја ћу поменути само нека. Прво, то је начело слободног бављења спортом. Друго, начело заштите здравља спортиста и спортских стручњака. Треће, начело стручности. Четврто начело, начело уважавања спорта као незаобилазног фактора здравља грађана.

 Водећи узрок смрти у Републици Србији су масовне, хроничне, незаразне болести, више од 85%, тако да на структуру морталитета, на болести срца и крвних судова отпада 56%, па је медицински аксиом – човек је стар онолико колико су му стари крвни судови, а не колико има година.

 Тек на другом месту се налазе малигна оболења са 19%.

 Током последње деценије значајни пораст бележи и дијабетес, то значи да физичка неактивност представља врло важан значајни фактор ризика када је реч о масовним хроничним незаразним обољењима.

 Ове чињенице потврђује и истраживање Института за јавно здравље „Батут“ из 2013. године. У Републици Србији је гојазан сваки пети одрастао становник. Сваки трећи становник конзумира цигарете, а 40% алкохол. Зато је спорт еликсир здравља, а да не говоримо о утицају спорта на душевно здравље и менталну хигијену, што је моја и професионална оријентација као неуропсихијатра. Неко је поменуо и чињеницу да је у здравом телу здрав дух.

 На крају, да кажем, да истакнем да је битна карактеристика овог предлога закона о спорту то да су из њега изостављене одредбе о приватизацији друштвеног и државног капитала, односно имовина садржана у важећем Закону о спорту и да је прописано да ће се то питање уредити посебним законом.

 Проблем није тако једноставан и његово решење мора бити урађено посебним законом, јер у противном, ако би то питање било садржано у Закону о спорту, плашим се да би због обимности материје овај закон био инсуфицијентан у појединим областима.

 У дану за гласање са задовољством ћу гласати за овај закон. Захваљујем. (Аплауз.)

 ПРЕДСЕДАВАЈУЋИ: Реч има народни посланик Бранка Јанковић. Није ту.

 Реч има народни посланик Владо Бабић.

 .... само затражите реч...

 ВЛАДО БАБИЋ: Поштовани председавајући, цењени господине министре са сарадницима, поштоване колегинице и колеге народни посланици, грађани Србије, данас је пред нама закон о спорту.

 Основни задатак државе је да уреди и обезбеди систем спорта у ком би сви њени грађани имали слободан приступ, где год да живе и без обзира на њихову телесну способност. На нивоу локалне заједнице и друштва у целини спорт може значајно допринети промоцији здравља и превенцији хроничних болести, развоју образовања деце и младих, родној равноправности и оснаживању жена, као и о инклузији и благостању особа са инвалидитетом.

 Уставом је дефинисано и да Република Србија уређује и обезбеђује систем области спорта, у виду Закона о спорту који је донесен 2011. године и Националном стратегијом о развоју спорта за период од 2014. до 2018. године, као и многобројним подзаконским актима.

 Кроз закон и подзаконска акта јасно се дефинишу права, као и обавезе субјеката у области спорта, дефинише се и општи интерес спорта од републичког до локалног нивоа и до детаља су разјашњена права и обавезе спортиста и спортских стручњака, са посебним освртом на категоризацију, стипендирање и доделу националних признања.

 Свим овим дефинише се и здравствена заштита спортиста, спречава се насиље и недолично понашање на спортским приредбама, одређује се и начин школовања и стручног оспособљавања тренера, ради стручног рада и добијања лиценце за рад. У Сомбору, месту одакле ја долазим, тренутно има 147 тренера, од којих су 111 са лиценцом националног гранског савеза.

 У развоју Сомбора спорт је увек заузимао посебно место, а такав статус заслужује на основу остварених спортских резултата, затим, по масовности, као једном уређеном, а могу рећи изграђеном систему организованости и посвећености једном планском начину уређења ове области. Зато се и наметнула потреба да се донесе „Програм развоја спорта у Сомбору“ и утврде дугорочни правци развоја спорта у целини. Визија „Програма и развоја спорта у Сомбору“ је унапређење квалитета живота грађана, наше локалне самоуправе кроз бављење спортом као кључним елементом за психофизички и социјални развој личности, тако да сваки појединац има могућност да се бави спортом и развије своју личност и унапређује своје физичке способности, одржава добро здравље, као и да сврсисходно користи своје слободно време.

 Дефинисане су четири приоритетне области. То је, пре свега, развој спорта деце и омладине, укључујући и школски спорт, затим, бављење спортом грађана кроз развој и унапређење спортске рекреације са слоганом „спорт за све“, развој и унапређење врхунског спорта и развој и унапређење спортске инфраструктуре.

 Спорт у Сомбору има дуготрајну традицију, а организовану форму добио је у другој половини 19. века, и то**:** 1867. године оснивањем шаховског клуба, затим, 1872. оснивањем клуба мачевалаца и 1872. године оснивањем најстаријег атлетског клуба у бившој Југославији, то је атлетски клуб „Маратон“, који се одржао до данашњег дана, који остварује одличне резултате, чији сам ја председник уназад шест година и са поносом могу да кажем да атлетски клуб „Маратон“ сада има три репрезентативца у јуниорској конкуренцији.

 Важно је, такође, напоменути да је Сомбор међу првима у Војводини и бившој Југославији имао спортску халу која је изграђена 1970. године, као и затворени пливачки базен 1980. године, а спортско-рекреативни центар „Соколски дом“ формиран је давне 1927. године.

 Институционални механизми који постоје у граду Сомбору, а задужени су за одржавање система спорта јесу пре свега**:** Спортски савез града Сомбора, Градско веће за омладину и спорт, Одељење друштвене делатности, Комисија за расподелу средстава у области спорта и тако даље. Сви ови механизми имају задатак да иницирају и учествују у изради локалних стратешких докумената, да учествују у писању локалних акционих планова везаних за развој спорта и да прате њихово остваривање.

 Финансирање из буџета грађана усклађено је са законским прописима, које регулише, нормално, ову област, а расподеле се врше на основу конкурса са унапред утврђеним критеријумима и мерилима. Из буџета града Сомбора 2015. године издвојено је 130 милиона динара, а то је 5% од укупне своте у буџету. Зато Сомбор и локалну самоуправу сврставају међу водеће у Србији. Расподела средстава се врши према критеријумима за суфинансирање у спорту, тако да је 2015. године додељено 16 стипендија, пет пионирских, три јуниорске, две кадетске и пет сениорских. Атлетски клуб „Маратон“, који ја водим, добио је једну стипендију.

 Још бих рекао неколико речи само о школском спорту. Основе школског спорта представља физичко васпитање и оно представља незаобилазну карику у промоцији активног начина живота. Школски спорт треба да буде база за омасовљавање и развој спорта у граду, да буде спона између школа, клубова и спортских удружења ради унапређивања јавног здравља. Током прошле године 14% деце је учествовало у спортским такмичењима.

 Основни проблем у Сомбору је што имамо једног спортског лекара и он физички не може да стигне да прегледа сву децу, па професори одустају и не изводе децу на такмичења. Током 2014. и 2015. године прегледано је око 2900 спортиста.

 Следећи недостатак је недостатак школских сала како у неким основним, тако и у средњим школама. Једну салу има Гимназија, која је, речено, неусловна, али се часови физичког васпитања ипак изводе и Средња техничка школа, која има салу, али је тотално неусловна и добила је решење о забрани извођења наставе у њој. То значи, у Сомбору 10 школа уопште нема салу у којој би се изводило физичко васпитање.

 Што се тиче рекреације, у принципу треба је подстицати и то подстицати све видове спортске рекреације, а она мора бити пре свега редовна, под вођством стручних лица, у одговарајућим спортским објектима и уз обавезну лекарску контролу. Бављење рекреативним спортом је скупо, пошто је комерцијализација присутна и сада и у раду са децом.

 То значи, спорт је фактички оптерећен финансијско-економским проблемима, што захтева веће издавање личних финансијских средстава, нарочито родитељима, у смислу набавке опреме, плаћања термина сале, тренера, чланарине и тако даље, због тога се често дешава да деца морају одустати од бављења спортом.

 Док је спорт инвалидних лица практично у повоју, наиме, постоје бесплатне рекреације у води за лица са моторичким инвалидитетом, али тај вид рекреације користи само осам инвалида. Наша локална самоуправа има и бесплатне спортске програме. То је бесплатна школа спорта „Скочко“ и „Спортић“. У овај програм је прошле године укључено 350 деце, који су прошли овај пројекат и стекли су основе физичке културе, ненаметљиво и кроз игру три пута недељно у преподневним часовима.

 Истакао бих још бесплатну рекреацију за жене, која је стартовала као пилот-пројекат 2010. године, да би 2014. године у шест сеоских месних заједница и три групе у граду било 400 полазника, да би 2015. године било 450 полазника.

 На крају, град Сомбор је донео план развоја спорта у виду општих и посебних циљева. Од општих циљева за унапређење, то је пре свега унапређење школског и универзитетског спорта. У вртићима треба обезбедити услове да се организује „школица спорта“ са квалитетним и високообразованим кадром, запошљавањем професора физичког васпитања, повећати број спортских лекара у спортским диспанзерима, што је ствар и за министра здравства.

 Од посебних циљева, споменуо бих само то да је било повећање броја спортских секција у оквиру школског и предшколског спорта. Потребно је направити квалитетне планове коришћења школских сала за спортске секције, но то није баш могуће, пошто школе углавном ударне термине комерцијализују, а секцијама шта остане.

 У дану за гласање СНС ће подржати овај закон. Хвала. (Аплауз.)

 ПРЕДСЕДАВАЈУЋИ: Реч има народни посланик Милорад Цветановић.

 Преостало време посланичке групе је три минута.

 МИЛОРАД ЦВЕТАНОВИЋ: Поштовани председавајући, уважени министре Удовичићу са сарадницима, државни секретару господине Перуничићу и господине Зековићу, најпре да вам захвалим и да вам упутим све честитке за изванредну организацију Европског првенства у ватерполу у „Комбанк арени“, јануара ове године.

 Значење речи „спорт“ данас у свету подразумева задовољство, угодност, разоноду, одмор, телесно вежбање, такмичење, трчање, али крајем двадесетог века спорт постаје понајвише бизнис који немилосрдно гута све пред собом и меље, све што му се нађе на путу, на путу профита, не праштајући никоме и готово увек без друге шансе за оне који то нису на време схватили. Теоретичари спорта истичу да суштину спорта чини прилика да се човек испољава кроз кретање у различитим облицима телесних вежби и такмичење људи.

 Доношење новог закона о спорту уистину је била неминовност и велика потреба. Овим предлогом закона ће се регулисати многи неразјашњени циљеви у оквиру глобалне стратегије у спорту, даће упутства многим спортским организацијама на који начин треба да ускладе своје статуте са законском регулативом у спорту и на који начин ће успети кроз правни оквир да на најбољи могући начин ускладе план и програм свог развоја са развојем спорта у локалној самоуправи и Републици Србији уопште.

 Оно на шта посебно морамо да обратимо пажњу у спровођењу овог закона јесу управо они најмлађи који су или би требало да буду укључени у школски и универзитетски спорт.

 Сведоци смо првенствено појачаног присуства девијација кичменог стуба, као што су кифоза, лордоза и сколиоза, у доба светске технолошке револуције, када управо млади далеко више пажње посвећују, и нарочито времена, рачунарима, него бављењу физичком културом уопште.

 Присуство ђака на часовима физичке културе је у сталном паду, као и за ваншколско спортско ангажовање у одређени спортским секцијама. Сматрам да такав приступ, између осталог, произилази и кроз недовољну посвећеност у идеолошком смислу и осмишљавању нових програма и ваннаставних активности.

 Такође, један од великих узрока је и недовољно добра спортска инфраструктура, која веома често демотивише оне од којих очекујемо врхунске резултате. Инфраструктурни развој у спорту је основа за даљи напредак и уопште за мотивисаност талентоване деце да се определе за бављење једним одређеним спортом.

 Морам да кажем да опредељење Владе Републике Србије за изградњу супер модерног националног фудбалског стадиона јесте управо пут и начин каква би требало да буду стремљења државе уопште, ако желимо да нам деца буду здрава и физички и ментално.

 Ако се подсетимо како смо и на који начин изнедрили толике европске и светске прваке, владаре на АТП листама, олимпијске и параолимпијске величине, морамо признати да разлози најпре леже у српској генетској предиспозицији и таленту, као и на стручно едукованим тренерима, углавном ентузијастима…

 Председавајући: Време, колега Цветановићу.

 МИЛОРАД ЦВЕТАНОВИЋ: … јер како их другачије назвати, кад су произвевши небројено много врхунских спортиста чији су приходи баснословни, они остали у својим скромним животним условима, често заборављени и од самих ученика, а и од спортских организација.

 Непојмљиво је да они, мислим на иностране спортске стручњаке и играче, које смо ми едуковали од самог почетка и елементарних ствари и били им као спортска нација узор, сада долазе и држе нам часове обуке из исте те гране спорта, као што и њихови играчи долазе да појачају наше клубове. Негде смо застали, изгледа доста тога и пропустили.

 Како то да нико до сада није успео да покрене универзитетску лигу у фудбалу или кошарци…

 ПРЕДСЕДАВАЈУЋИ: Захваљујем, господине Цветановићу.

 Не може више, 45 секунди сам продужио. Време посланичке групе је потрошено.

 (Аплауз.)

 Пошто на листама посланичких група нема више пријављених за реч, пре закључивања начелног претреса, питам, да ли желе реч председници, односно представници посланичке групе или још неко ко није искористио своје право из члана 96. Пословника?

 Реч има министар Вања Удовичић.

 Изволите.

 ВАЊА УДОВИЧИЋ: На крају, желим да захвалим на конструктивном дијалогу, изнетим мишљењима и подршци. Свакако ћемо сутра детаљније расправити о појединостима и свим изнетим предлозима и искрено се надамо једној конструктивној расправи.

 Хвала вам свима и радујем се сутрашњем заседању. (Аплауз.)

 ПРЕДСЕДАВАЈУЋИ: Захваљујем.

 Закључујем начелни претрес о Предлогу закона.

 Са радом настављамо сутра у 10.00 сати.

(Седница је прекинута у 18.15 часова.)